SunOnline: Story: #NurahkaatheriLoabi - 24\n2 އަހަރު 10 މަސް ކުރިން - 26 ޖުލައި 2016 5\nރޭގަޑު ކެއުމަށް ފަހު އަލީޒާ ދިޔައީ ނިދާ ކޮޓަރިއަށެވެ. ދާނިޝް މީރާން މެނާއި އެކީ ފެންޑާއަށް ނުކުތެވެ\n"މީރަން. ވަރަށް ގިނައިރުވަންދެން ކެތްކުރެވިއްޖެ. އެ ސިޓީގެ ސިއްރު ކިޔާދީބަލަ. އެއީ ކިހިނެއް ހިގިކަމެއް؟ ކާކު މިވަރުން އަހެރެމެނާއި ޖައްސާލައިގެން މިއުޅެނީ. އަހަރެމެންގެ ލޯބީގެ ދުޝްމިން އެގުނީމަ ދެންވެސް ބަލައިގެން އުޅެވޭނީ. އެއީ ކާކުތަ؟" ދާނިޝް ހުރީ ދޮރުގައި އަތް އަޅުވާލައިގެނެވެ. ދާނިޝް ހުރީ ވަރަށް ސީރިޔަސްވެފައެވެ. އެ މީހަކީ ކާކުކަން ގާތްގަޑަކަށް ޔަގީންވިނަމަވެސް މިރާން ލައްވާ އެކަން ހިގިގޮތް ދެނެގަންނަން ބޭނުންވީއެވެ.\nމީރާން ދާނިޝްއަށް އެސިޓީ ލިޔުނީ ކާކުކަމާއި ސަބަބުވެސް ކިޔާދިނެވެ. ދާނިޔާލްއާއި ޝާހާން އަށް އެ ވާހަކަތައް ގަބޫލުކުރުމަކީ ފަސޭހަކަމަކަށްވެސް ނުވިނަމަވެސް މީރާންގެ ވާހަކަތަކަށް އިތުބާރުކުރެވުނެވެ.\nދާނިޝް ދޮރުކަނީގައި ކުރިއަށް ވުރެ ބާރަށް ހިފާލިކަން އެގުނެވެ. ރުޅިގަދަވިވަރު އެ މޫނުމަތިން ކިތަންމެ ރަގަޅަށް ވެސް ފެނުނެވެ. ފިލާވަޅެއް ލިބޭނީ ކޮންދުވަހަކުންބާވައޭ ދާނިޝްގެ ހިތަށް އެރިއެވެ.\n"ޑޭން. ހަމަޖެހިބަލަ. ޑޭން މިހާރުވެސް ބަދަލު ހިފަމުން ތިދަނީ . މީހަކަށް ތިހާބޮޑު އަނިޔާއެއް ދެވޭނެހެނެއް ހިޔެއްނުވޭ. މި ސިއްރު އެގޭ ދުވަހަކުން ޑޭން ގެ ކަށިކޮޅުވެސް ކާލަފާނެ......................." މީރާން ބުނި ޖުމްލައިގެ މާނަ ދާނިޝްއަށް ރަގަޅަށް އެގުނެވެ.\n"ތިބުނި ކީކޭތަ؟ އަދިވެސް ސިއްރުތަކެއް ފޮރުވައިގެން އުޅެނީތަ؟ މިހެން ކޮމިއުނިކޭޝަން ބެރިއާ އޮންނަންވެއްޖިއްޔާ އަހަރެމެން އުމުރަށް އޮޅުމެއްގެތެރޭގައި ތިބެން ޖެހިދާނެ. ވީ އާރ ބެސްޓްފްރެންޑްސް. ވައި ނޮޓް ޝެއަރ އެވްރީތިން މިރާން؟ ޕްލީޒް...................." ދާނިޔާލް އެހާ ރީއްޗަށް އެދުމުން މީރާންއަށް ބަލާލެވުނީ ދާނިޝްއަށެވެ. ދާނިޝް ގެ ހުއްދަނެތި އޭނައާއި އެހާ ގުޅޭސިއްރެއް ކޮއްކޮމެނާއިވެސް ހިއްސާ ކުރަން ފަސްޖެހޭކަން އެނގުމުން ދާނިޝް ގެ ހިތަށް ހަމަޖެހުމެއްލިބުނެވެ.\nދާނިޝް ހީލާފައި އޯކޭ ދިނުމުން މީރާން ފުރަތަމަވެސް ދާނިޔާލް މެން ގާތު އެދުނީ އަދި މިވާހަކަ ރިހަނާމެން ގާތުވެސް ނުބުނެ މަޑުކޮށްލަ ދިނުމަށެވެ. ވަގުތު ޖެހުމުން އެގުނަސް އަދި މިއީ މިކަމަށް އެންމެ ރަގަޅު ވަގުތު ނޫންކަމަށް ބުނެ އޭނަ ދާނިޝް ގާތު ތަންކޮޅެއް ކުރީ ދުވަހެއްގައި ހާމަކުރި ސިއްރު ކިޔާދިނެވެ. ދާނިޔާލް އާއި ޝާހާންއަށް ވެސް ލިބުނީ ޝޮކެކެވެ. މިފަދަ ހާދިސާތައްވެސް ދުނިޔޭގައި ހަމަ ހިނގަނީ ހެއްޔެވެ؟ މިހުރިހާ ދުވަހު ދާނިޝް ތަޅުވާލަން އެކަން ހިގިގޮތް ކިޔާނުދީ ހުރެ މިވަގުތު މީރާން އޭނަގެ ކޮއްކޮމެނަށް އެ ހާދިސާގެ ތަފްސީލުވެސް ކިޔާދިނެވެ. ސަޕްރައިޒްތަކެވެ. މުޅިންވެސް ސަޕްރައިޒް ތަކެވެ. ރާހިލް ބުނާފަދައިން އައިސްގޭޓްގައި ފޮރުވިފައި މިވަނީ ހާދަ ގިނަ ސިއްރުތަކެވެ. މިވަރުގެ އަޖައިބުވާވަރުގެ ހާދިސާއެއް މިވީހާތަނަށް ފޮރުވިފައި މިވަނީވެސް ރޫހާނީ ބާރެއްގެ ސަބަބުންނެވެ. ދިރިއުޅުން މިފަދަ ސަޕްރައިޒްތަކުން ފުރިފައިވަންޏާ ފޫހިނުވެ ކުރިއަށް ދާނެއެވެ.\nދާނިޝް އިރުއިރުކޮޅާ ފޯނާއި ކުޅެލައެވެ. އެންމެން އެހާ ފޯރިގަދަ ވާހަކައެއްގައި ތިބިއިރުވެސް އަލީޒާގެ މަތިން ހަދާންވެގެން އެ ކުޑަ ވަގުތުކޮޅުވެސް މެސެޖްކޮށްނުލާ ނުހުރެވެނީކަން ނޭގެއެވެ. އެންމެ ފަހުން މޯޅިއަކަށް ދެމިލައިފިއެވެ. މާބޮޑަށް ނިދިއައީ ކަން ނޭގެއެވެ.\n"ޑޭން. ތިވަރު ނުވިޔަސް ރީއްޗަށް ބުނީމަ އަހަރެމެން ގޮސްދާނަމޭ. އެހެން ރޭރޭ އަހަރެމެން ގޮސްދާނެތީ އޭއްޗެކޭ މީއްޗެކޭ ކިޔައިގެން ހިފަހައްޓަން އުޅޭއިރު މިދުވަސްކޮޅު ހިތަށް އަރާނެ މި ޑެވިލްސް އިން ލޮލަށް ފެނިނުލިއްޔާއޭ ރަގަޅީ. ޑޯންޓް ޑިސްޓާރބް ސައިން އަޅުވައިގެން އަދިވެސް ފޯން އޮފްކޮށްލައިގެން ވިއްޔަ އުޅެން ބޭނުމީ. ރޯމިޔޯ އަށް ފުރުސަތު ދީފައިދަމާ ހިގާ................." ދާނިޝް ގެ ހަރަކާތްތައް ހުރި ގޮތުން އޭނަ ބޭނުމީ ނިދަން ދާންކަން މީރާން ދެނެގަތެވެ.\n"މައިންޑް ރީޑްކުރަން ހާދަ ވަގުތެކޭ މިރާން ތިނެގީ ..................." ދާނިޝް ހީގަނެފައި މީރާން ގެ ގައިގާ ބޮޑިއެއްއެޅިއެވެ.\n"ރޯމިޔޯ ޓޭކްމީ ސަމްވެއަރ ވީ ކެން ބީ އެލޯން\nއައިލް ބީ ވެއިޓިން އޯލް ދެއަރސް ލެފް ޓުޑޫ އިޒް ރަން. އެލީ މިހާރުވެސް މިލަވަ ކިޔާނެ ދޯ........" ޝާހާން އެލަވައިން ތަންކޮޅެއް ވަރަށް ރީތިކޮށް ކިޔާލުމަށް ފަހު ހީލަމުން ބުންޏެވެ. އަލީޒާއަށް ޓޭލަރ ސްވިފްޓް ގެ ލަވަތައް ރީތިކަން އެއީ ޝަހާންމެން ކިތަންމެ މަދުން މިގެއަށް އަޔަސް އެގޭ ހަގީގަތެކެވެ. އެންމެ ގިނައިން މިގެއިން އިވޭ އެއްލަވައަކީ އޭނަގެ ލަވްސްޓޯރީ ކަމަށް ވާތީއެވެ.\n"މިވަރުގެ ލަވްސްޓޯރީ އެއް ބަޔަކަށް ނުކުޅެވޭނެ އިގޭ. ޑޭން ބުނާހެން ރޫހާނީ ބާރެއްގެ އެހީ ލިބެންޏާ ދިރިއުޅުން މާބޮޑަށް އޮމާންވެފައި ވަރަށް ފޫހިވާނެ. ކުޑަކޮށް މައްސަލަތައް ޖެހުނީމަ ލޯބި އިތުރުވާވަރު ޑޭން ދައްކުވާދީފި. މިހާރު އެއްކަލަ ބޮޑާކަމާއި ރުޅިގަދަކަން ދިޔަތަނެއްވެސް ނޭގޭ. ހުރިހާ ޝުކުރެއް އަހެރެމެންގެ ފަހަރިއަށް................." ދާނިޔާލް ހަމަޖެހިލައިގެން ސޯފާއެއްގައި އޮށޯތެވެ. ދާނިޝްއަށް ޖެއްސުމަށްވެސް މިރޭ މިމީހުން އަވަހަށް ނުދާނެކަން ދާނިޝްއަށް އެގުނެވެ. އޭނައަށް ސަލާމަތްވެގެން ކޮޓަރިއާއި ހަމަޔަށް ދެވުނުއިރު އެގާރަވެސް ޖަހައިފިއެވެ. ކިތަންމެ ގިނައިރުވިޔަސް އަލީޒާ އޭނައަށް އިންތިޒާރުކުރާނެކަން ދާނިޝްއަށް އެގެއެވެ.\nފަރުޒާނާގެ ދިރިއުޅުން އަދިވެސް ހަމަޔަކަށް ނޭޅެއެވެ. ދަރިފުޅުގެ އެ ކުއްލި ވަކިވުމުގެ ހިތާމައިން އުމުރު ދުވަހުވެސް ސަލާމަތްވާނެކަމަކަށް އޭނަ ނުދެކެއެވެ. ވާރޭކޮޅެއް ވެހުނަސް ޖީނާއަށް ފިނިވާނެއޭ ކިޔާފައި ރޮއިގަނެއެވެ. މައުމޫން ހުންނަވަނީ ހަދާނެގޮތް ހުސްވެލައްވާފައެވެ. ކިތަންމެވަރަކަށް ވިސްނާދިނަސް ލިބިފައި ހުރި ހަމައެކަނި ދަރިފުޅުގެ ވަކިވުމަކީ މަޔަކަށް އެހާ ފަސޭހައިން ހަދާންނައްތާލެވިދާނެ ވަރަށްވުރެ ފުން ހިތާމައެކެވެ. ހަރުކަށިކަން ބޭރުފުށުން އަބަދުވެސް ދައްކަމުން އައި ފަރުޒާނާއަށް މިވީ ކިހިނެއްހެއްޔެވެ؟\nމައުމޫންއާއި ފަރުޒާނާ ތިބީ ޓެރަސްގައެވެ. އެގާރަގަޑީގެ ކޮފީ ބޯލުމަށެވެ. މައުމޫން ނޫސްބައްލަވަން އިންނެވިޔަސް އާދައިގެ މަތިން ފަރުޒާނާ އޮތީ ސޯފާގައި އޮށޯވެލައިގެން މޮޅިވެރިގޮތަކަށް ހުސްކަމުގެ ތެރެއަށް ބަލަހައްޓައިގެނެވެ. ފަރުޒާނާ ހޭލިގޮތަށް އަދިވެސްއިނީ ނިދާހެދުމުގައެވެ. ހެދުން ބަދަލުކުރުމެއް ބޮލުގައި ފުނާ އެޅުމަށްވެސް ސަމާލުކަން ނުދެވޭހެން ހީވެއެވެ. ޓެރެސް ގައި އޭނަ އެހާ ލޯބިން ފިރުމަފިރުމާފައި ވަށިތަކުގައި އިންދި ގަސްތައް ހީނަރުވެއްޖެއެވެ. ހަމްދު އެކަން ދަނެގެން ގަސްތަކަށް ފެންދިނަސް ފަރުޒާނާ ފަދައިން ގަސްތައް އެހާ ރަގަޅަކަށް ބަލަހައްޓާކަށް ނޭގެއެވެ.\nދާނިޝް ސިޑިން އަރައިގެން އައިތަން ފެނުމުން ފަރުޒާނާގެ މޫނުމަތި ވަގުތުން ބަނަވެލިއެވެ. ކުޑަ ހަރުކަށިކަމެއް ގެނެވުނެވެ. ފަރުޒާނާ ދެކޭ ގޮތުގައި އޭނަގެ ދަރިފުޅުގެ މަރުގެ އަސްލަކީ ހަމަ ދާނިޝްއެވެ. އެއީ އުމުރު ދުވަހުވެސް މައާފު ދެވޭނެ ކުށެއްނޫނެވެ.\nދާނިޝް ހީލުމުން އަދި ފަރުޒާނާގެ ރުޅިގަނޑު އިތުރަށް ގަދަވިއެވެ. ތެޔޮ ތަވާއަކަށް ފިނިފެންއެއްޗެއް އޮއްސާލުންފަދައެވެ.\nމައުމޫން ދާނިޝް ފެނުމުން ވަރަށް އުފަލާއިއެކީ ދާނިޝްގެ ބޮލުގަޔާއި ބުރަކަށީގައި ފިރުމަފިރުމާފައި ހާލު އެހިއެވެ. މައުމޫންގެ ރަން ދަރި އައީއެވެ. ކުޑައިރުއްސުރެ އެހާ ގޮތްދޫނުކޮށް އުޅޭ ނުލަފާ ދަރި މިހާ ނުބައި ވީ މައުމޫން ހެދިގޮތުންނެވެ. އެ ނުލަފާ ކަންތައް ނުދެކެން ލޯ މަރާލައިގެން ހުރީތީއެވެ. ފަރުޒާނާ ހިތާހިތުން ކުދިކިޔައިގަތެވެ. އަހަރެންގެ ކުޑަ ދަރިފުޅު މަރާލާފައި ތި އިބުލީހަށް އުފަލުގައި އުޅެވޭތޯ ބަލާނަމެވެ. ތިޔަ ހުވަފެނީ ދިރިއުޅުމުގައި އަލިފާންރޯ ނުކޮށްފިއްޔާ މަގޭ ނަމަކަށް ފަރުޒާނާ ނުކިޔާނެއެވެ.\n"މިއަދު ހަވީރު ސައިބޯން އަންނާނަން މިގެއަށް. އަދި ބައްޕައާއި އެލީ ބައްދަލުނުވާތީ ތައާރަފުކޮށްލަދޭން.........." ދާނިޝް އޭނަ ޕާޓީއެއްބާއްވަން ބޭނުންވާކަމަށާއި މިކަމުގައި ބައްޕަ ގެ ލަފާވެސް ބޭނުންވާކަމަށް ބުންޏެވެ. ފަރުޒާނާ އިނީ ރުޅިގަދަވެގެންގޮސް ފަޅަފަޅައިގެންދާވަރުވެފައެވެ. އެ ދެބަފައިން މިފަދަ ބޮޑުކަމެއް ރާވަމުން ދިޔައިރު އޭނަ މިތާ އިން އިރު އޭނަ ބައިވެރިކުރުމަކީ ބޭނުން ކަމަކަށް ނުވިއެވެ. އެތައް ބައިވަރު ޚިޔާލުތަކެއް އޭނަގެ ސިކުނޑީގައި ފުނިޖެހެމުން ދިޔައެވެ.\n"ޝޭން އާއި އެކު ވެޑިންޕާޓީ ބާއްވަން މިހާ ފަސްކުރީ؟ ރަގަޅު ގޮތެއް......" މައުމޫން ކޮންމެވެސް ވަރަކަށް ޕާޓީއާއި ބެހޭގޮތުން ވާހަކަ ދެއްކެވިއެވެ.\n"ހަގީގަތުގައި މިހުރިހާ ދުވަހު އެލީ އާއި އެކު އެއްގެއްގައި އުޅުނަސް އެއްވެސް ގުޅުމެއް ނޯވޭ. ބައްޕަގެ އެދިލެއްވުމަކަށް އެ ކާވެނި ކުރީ. ބައްޕަވެސް މި ސިޓީއަށް އެހާ އިތުބާރުކުރެއްވީމަ ފާޑަކަށް މަޖުބޫރުވީ. މިއީ ވަރަށް ބޮޑު އޮޅުވާލުމެއް. މިސިޓީ ލިޔުނީ އެލީއެއް ނޫން................." ދާނިޝް އެ ސިޓީއާއި ލެބް ޓެސްޓް ނެގިއެވެ\nފަރުޒާނާގެ މޫނުގެ ކުލަފަޑުވިއެވެ. ދާނިޝް ބަލާލީ ފާޑަކަށެވެ. ކުށްވެރިޔަކީ ފަރުޒާނާ އޭ ބުނާފަދަ ބަލާލުމެކެވެ. ކޮންމެ ބަލާލުމެއްގައި އެހުންނަނީ އެ ދަގަތްފާނުގެ ބާރެވެ. މިއީ އޭނަގެ ދަރިފުޅުގެ ހިތް ހަލާކުކޮށްލި ދެލޮލެވެ. އެ ދެލޮލަށް ވިހަގަދަ ދުންޏެއްޖަހާލާފައި އުތުވާލަން ފަރުޒާނާ ބޭނުންވިއެވެ. އޭރުން އެ ބޮޑާކަން މޫނުން ފިލުވާލެވިދާނެއެވެ. އިތުރަށް އަންހެންކުއްޖަކަށް ސިހުރު ހަދާނުލެވޭނެއެވެ. ހިދުކޮޅަކަށް އެ ނަޒަރު ބައްދަލުވިއިރު ފަރުޒާނާގެ ލޮލުން ދާނިޝްއަށް ފެނުނީ ސާފު ނަފްރަތެވެ. އެ ހިތުން ދާނިޝްއަށް އެއްވެސް ޖާގައެއްނެތް ފަދައެވެ.\n"ބައްޕަ މިހިރީ ހައިރާންވެފައި. އެކަމަކު އޭރުވެސްއެގޭ އަލީޒާ މިފަދަ ވިޔާނުދާކަމެއް ނުކުރާނެކަން. ވަރަށް މަޑުމައިތިރި ބަސްއަހާކުއްޖެއްވީމަ ގަބޫލުކުރަން ދަތިވިވި. އަލީޒާގެ އާއިލާމީހަކު ލާރީގެ ބޭނުމުގައި ޖެހި މަޅިއެއްދޯ. ބައްޕަ ހިތަށް އެރި ޑޭން އަންހެންކުއްޖަކު ރޭޕްކުރަންވީ ކީއްވެހޭ؟ ޑޭން ބޭނުމިއްޔާ ހިތުން ރުހުމުން ނާންނާނީ ކޮން އަންހެންކުއްޖެއްތަ؟ ޑޭންގެ ނެތީ ކޮންކަމެއް. ޔޫ އާރ ބްލެސްޑްވިދް އެވްރީތިން. އައިމް ޕްރައުޑް އޮފް ޔޫ މައި ސަން . މާތް ﷲއަށް ޝުކުރުހުރި............" މައުމޫން ހިނިތުންވެލައްވަމުން ސިޓީތައް މޭޒުމަތީގައި ބޭއްވިއެވެ.\nއެ ފޮނިކޮށްލީއެވެ. މޮޅުކޮށްލީއެވެ. މައުމޫންއަށް ހީވާގޮތެވެ. ކިތަންމެ އަންހެންކުދިން މި ބޮޑާ ފޮނި ފިރިހެނާ ދެކެ ފޫހިވާނެއެވެ. ތިމާއަށް ތިމާ ފެނި ކިބުރުވެރިވެފައި ހުރި ފިރިހެނެކެވެ. ބަސްފުޅުވިދާޅުވަނީވެސް ވަކިފެންވަރެއްގެ މީހުނާއެވެ. ކޮންމެ ކޮންމެ ބަލިމީހަކު ނުބަލާން ތުއިވެގެން ހަމައެކަނި ފިރިހެނުން ނޫނީ ކުޑަކުދިންނާއި މުސްކުޅިންނަށް އެޕޮއިންޓްމެންޓްހަދަން އަންގާފައި އޮންނަނީ އަންހެނުން ހިތާވެގެން ކާލަފާނެކަމަށް ހެއްޔެވެ؟ މީހަކު ހަމަ ހައިރާންވާނެއެވެ.\n"ތޭންކްސް ޑޭޑް. ދެރަވި ފުރަތަމަ ދުވަހު ޑޭޑް އެކަން ގަބޫލު ނުކުރެއްވީމަ........." ދާނިޝް އޭނަގެ ބައްޕަގެ ކަދުރާގައި އަތް އަޅުވާލަމުން ކޯތާފަތުގައި ބޮސްދިނެވެ.\n" "އައިމް ރިއަލީ ސޮރީ ދަރިފުޅާ . އެކަމަކު ބައްޕަ އަށް އޭރުވެސް އެގޭ މިސިޓީގައި ވަނީ މުޅިން ހަގީގަތް ނޫންކަން....... "ބައްޕަ ހީކުރީ ޑޭން އާއި އެލީ ރައްޓެހިވެގެން އުޅެމުން ކޮޓެޖަށް ގޮސް އެލީ ޕްރެގްވީމަ އެގޭ މީހުން ބަދަލު ހޯދަން ފެށި ކުޅިގަނޑެއްކަމަށް. ދަރިފުޅު ކިޔާދީބަލަ. ކޮބާ ހަގީގަތަކީ..........." މައުމޫން އައްސަވާލެއްވިއެވެ.\nދާނިޝް އޭނައާއި އަލީޒާ އެފަދަ އެއްވެސް ގުޅުމެއް ކުރީގައި ނޯންނާނެކަން ބައްޕަ އަށް ޔަގީންކޮށްދިނެވެ. އަލީޒާގެ މައުސޫމްކަމާއި ރަގަޅުކަން އަދި ލަދުރަކިކަމާއިމެދު ދާނިޝްވެސް ހައިރާންވާކަމަށް ބުންޏެވެ. އެ ސިޓީގެ ސަބަބުން މިވީހާތަނަށް ދެމީހުންކުރި ހިތާމަވެސް ކޮންމެވެސް ވަރަކަށް ހިއްސާކުރިއެވެ. ފަރުޒާނާގެ ހިތަށް ކުޑަ ފިނިކަމެއް ލިބުނެވެ. އެ ހަރުކަށިހިތަށްވެސް ހިތާމަތަކެއް ލިބުނީތީއެވެ. އެކަމަކު މިހާރު ޕާޓީ ދޭން އެއުޅެނީ ދެމީހުން މުޅިން ހަމަޖެހި ލޯބީގެ ދިރިއުޅުމެއް ފަށައިގެން ނޫންހެއްޔެވެ؟ ޖީނާ މަގުން އެއްފަރާތް ކޮށްލާފައި އަދި މަޖާނަގާ ޕާޓީ ނިކަން މިގޭގައި ބާއްވަބަލާށެވެ.\n"މަމް ހާދަ ވަރަކަށް ގެއްލިފައި. މަމްއަށް ސިޓީ ލިޔުނުމީހަކު އެގޭ ދޯ.............." ކުއްލިއަކަށް ދާނިޝް ތެދުވެގެން ގޮސް ހުއްޓުނީ ބެލްކަނީގައެވެ. ފަރުޒާނާއާއި ދިމާކުރިމަތީގައެވެ. އެ މޫނުމަތިން ފެންނަ އުފާވެރިކަމާއި ފުންލޮލުގައި ވާވިދުވަރު ގަދަކަމުން ބަލަން މާބޮޑަށްވެސް އުދަގޫވިއެވެ. ބޮޑުވަމުންދާވަރަކަށް ފިރިހެންވަންތަކަން އިތުރުވެ ފުރިހަމަވަމުން އަންނަނީއެވެ.\n"ކިހިނެއް މަށަށް އެގޭނީ؟.......... މިއީ ވަލީވެރިޔެއްތަ؟ " ފަރުޒާނާ ދާނިޝްއާއި ދިމާލަށް ލޯ އަޅާލައިފިއެވެ.\n"މަމްއަށް ވުރެ ބޮޑަށް އެ ސުވާލުގެ ޖަވާބު ދެވޭނެ އެހެންމީހަކު ނެތީމަ މިހެން އަހަނީ. މަމް ވިއްޔާ މިސިޓީ ލިޔުނީ......."ދާނިޝް ހުރީ ބެލްކަނީގެ ލެނގޭ ބައިގާ އަތް އަޅުވާލައިގެނެވެ. އިރުގެ އަވި އެޓޭން ހަމަށް އެޅިފައިވާލެއް ވަރަށް ރީއްޗެވެ. ރުޅީގެ އަސަރުތައް ނުދައްކަން މަސައްކަތްކުރިޔަސް އޭނަ ހުރީ ސީރިޔަސްވެފައެވެ. އޭނަގެ ދިރިއުޅުމާއި މިގޮތަށް ދޮންމަންމަ ކުޅުނަދޭކަށް އޭނަ ބޭނުމެއްނޫނެވެ. އެކަމުގެ ސަބަބުން އޭނަގެ ފުރާނަފަދަ ލޯބިވާ އަންހެންކުއްޖާގެ ލޮލުން އޮހުނު ކަރުނަތަކުގެ ސަބަބުންނެވެ. އެއްވެސް ކުށެއްނެތި އެ ޅަހިތަށް ހާދަ އަނިޔާކުރެވިއްޖެއެވެ. ހުރިހާވެސް ކުށްވެރިޔަކީ ފަރުޒާނާއެވެ.\n"މިހާރު އަހަރެންގެ ބޮލުގައި ތިއަޅުވަނީ ކޮންފަދަ ތުހުމަތެއް؟ " ފަރުޒާނާގެ މޫނު ރަތްވެގެން ދިޔައެވެ. އެއާއިއެކު ފަރުޒާނާގެ ހިތުގައި ނޭގޭ ބިރުވެރިކަމެއް އުފެދުނެވެ. ދާނިޝްއަށް ހަގީގަތް އެނގުނީ ކިހިނެއްހެއްޔެވެ؟ މިއީ އެއްވެސް އިންސާނަކަށް އެނގެންޖެހޭނެ ކަމެއްނޫނެވެ. ދާނިޝް ހުރިހާ ޚަބަރުތަކެއް ދެނެގަންނަނީ ކިހިނެއްހެއްޔެވެ؟ ދާނިޝް އަށް ލިބިފައިވަނީ ކޮން ބާރެއްހެއްޔެވެ؟ ރޫހާނީ ބާރަކާއި ނުލައި މިފަދަ ސިއްރު ކަންތަކެއް އެގެންވީ ގޮތެއް އޭނަގެ ސިކުނޑިއަކަށް ނުވަދެއެވެ.\n"ދަރިފުޅާ. ކަމަކާ ނުލައި މަމް ވެސް މިފަދަ ސިޓީއެއް ނުލިޔާނެއްނު. ތިވާނީ މީހަކު ދޮގުތަކެއް ހެދިކަމަށް..... " މައުމޫން ފަރުޒާނާ ދިފާއު ކުރަން މަސައްކަތް ކުރެއްވިއެވެ. ފަރުޒާނާއަށް ލިބުނު ކާމިޔާބަކަށް ވިއެވެ. ހިނިވެސް އަތުވެއްޖެއެވެ. ޖީނާ މަރުވިފަހުން އެ މޫނުމަތިން ހިނިތުންވުމުގެ އަސަރު ފެނުނު ފުރަތަމަ ފަހަރެވެ.\n"އެއީ މަމް ގެ ގާތުން އަހަން ބޭނުންވާ ސުވާލު. ކީއްވެ މި ސިޓީ ލިޔަން ޖެހުނީ؟ ކިއްވެ އަހަރެންގެ ދިރިއުޅުމާއި ކުޅެން ތިއުޅެނީ؟ ކޮންމެފަހަރަކު ވެސް މަމް އެބަޖެހޭ އަހަރެން ލޯބިވާ އަންހެންކުއްޖެއް ވިއްޔާ އެ ދޭތެރެއަށް ވަންނަން..... އަހަރެން ބޭނުން މިއަދު ސަބަބު އެގެން.........." ދާނިޝް ކުޑަކޮށް ބުމަގޮށްޖަހާލިއެވެ. ފަރުޒާނާގެ ހިތް ތެޅިލިއެވެ. ދާނިޝް އެ ސުވާލުކުރަނީ ހާދަ ޔަގިންކަމާއި އެކީގައެވެ. ދެކޮޅުހަދަން ފަށައިފިއްޔާ ޖީނާގެ ހަގީގަތް ބޭޒާރުކޮށްލާކަށްވެސް މިނުލަފާ ކުއްޖާ ފަހެއް ނުޖެހޭނެއެވެ. ކޮންމެފަހަރަކު އޭ އެބުނީ ޖީނާވެސް އެތަނަށް ލާފައެވެ.\n"އާން އަހަރެން އެ ސިޓީ ލިޔުނީ. ސަބަބަކީ ކޮޓެޖަށް ކޮންމެ ރެޔަކު އަލީޒާ ގެންދާކަމަށް އަހަންނަށް ރިޕޯރޓް ލިބުން....އޭނަ ގެ ޝަކުވާތައް ބަލިމީހުން އޮފީހަށް ގެންނަން ފެށުން. ދާނިޝްއަށް މޮޔަވެގެން އަތުން ފައިން ގޯސް ހަދާވަރުން ސަލާމަތްނުވެގެން ކިތއް ބަލިމީހުން ރިޕޯޓްކުރި. އެހެން އުޅެނިކޮށް ކައުންޓަރުން ތި ރިޕޯޓު ފެނުނީ. އެހެންވެ ދާނިޝްގެ ބައްޕަ ބަދުނާމުވާނެކަން އެގޭތީ އަވަހަށް ސިޓީ ލިޔެފައި މައުމޫންއަށް ދެއްކީ. އޭރުން ކައިވެނި ކުރުވަން ބާރު އަޅުއްވާނެކަން އެގޭތީ.........." ފަރުޒާނާ ފޫހިވެފައި އިދެ ވާހަކަ ދެއްކީ ހަރުކަށި ގޮތަކަށެވެ. ލޯ އަޅާލައިގެން އިދެއެވެ. އޭނަކުރީކޮޅު އެހާވަރުން ދާނިޝް އާއި އަލީޒާ ގުޅިދާނެތީ ބިރުން އުޅެފައި ފަހުން ދެކުދިން ގުޅުވަން އެވަރުވީ އެންމެ ބޭނުމެއްގައެވެ. ޖީނާ ސަލާމަތް ކުރުމަށެވެ. އަލީޒާ ފަދަ އަންހެން ކުއްޖަކަށް ނޫނީ ޖީނާ އާއި ވާދަ ނުކުރެވޭނެކަން އެގޭތީއެވެ. ދާނިޝް އަލީޒާއަށް ހިތްކިޔައިފިއްޔާ އޭނަގެ ދަރިފުޅު ގެ ފަހަތުން ނައްޓަފާނެތީއެވެ. ދާނިޝްއާއި އަލީޒާ ކާވެނި ކުރުމުން ޖީނާ ގެ ހިތް އެހެން ފަރާތަކަށް ހިގައިދާނެކަމުގެ ކުޑަކުޑަ އުއްމީދެއް އޮތުމުންނެވެ. އެކަމަކު ކަންތައް މިވީ އޭނަ ރޭވިގޮތަކަށް ނޫނެވެ. ހުރިހާކަމެއް ގޯހުން ގޯހަށް އެބަދެއެވެ.\nދާނިޝް އެ ރިޕޯރޓް ގެ ހަގީގަތްވެސް ކިޔާދިނެވެ. އަލީޒާގެ ކުށެއްނެތަކަން އެގުމުން ފަރުޒާނާގެ ހިތުގައި އުފެދުނު ހަސަދަވެރިކަމުގެ ހުޅުކޮޅު ބޮޑުވިއެވެ. ދާނިޝްއެކޭ އެއްފަދައިން އަލީޒާވެސް އޭނަގެ ދުޝްމިން ލިސްޓަށް ވަނީ އަރާފައެވެ. އަލީޒާ އެހެރީ ޖީނާގެ މަގާމުގައެވެ. ކޮޓެޖްގެ ރާނީއަކަށް ވެގެން އެހާ އުފަލުން ހީހީ ހުންނަތަންދެކެން އެއްގޮތަކަށްވެސް ބަލަހައްޓައިގެން ފަރުޒާނާއަކަށް ނުހުރެވޭނެއެވެ. ޖީނާ އެއޮތީ ފަސްގަނޑުގެ ދަށުގައި ވަޅުލެވިފައެވެ. އަލީޒާވެސް ޖެހޭނީ ވަޅުލެވޭށެވެ. ފަރުޒާނާ ދަތްތައް ކާރުވައިގަތެވެ. އޭނަ ހަމަ ނޭވަޔެއްލާނީވެސް އެދެމީހުން ދުރުކުރުވާފައެވެ. ނުވިތާކަށް ފަންޑިތަވެސް ހައްދާނެއެވެ. ކިތަންމެ ބޮޑުއަގެއްދޭން ޖެހުނަސް ހެޔޮއެވެ.\nރާހިލް ހުޅުމާލެ ބީޗަށް އައީ އީނާގެ ދައުވަތަކަށެވެ. ދެ ޒުވާނުން އެކުވެރިކަމުގެ ނަމުގައި ކިތަންމެ ގިނައިން ބައްދަލުކޮށް އެކީ ވަގުތު ހޭދަކުރިޔަސް މިއީމިފަދަ އެކަނިވެރިކޮށް ބީޗެއްގައި ބައްދަލުކުރާ ފުރަތަމަ ފަހަރެވެ.\nރާހިލް ގޮނޑުދޮށުގައި ދެކޮޅަށް ހިނގާލަހިނގާލާ ހުރިއިރު ކަނޑުން އަންނަ ފިނި ވައި ރޯޅިތައް ހަމުގައި ބީހިލުމުން ހީކަރުވާގޮތްވެއެވެ. ކުދި ކުދި ރިބަންކޮޅުތައްހެން ހީވާ ރާޅުތައް ހުދު ފޮނުއަރުވާލާފައި އަންނަގޮތަށް އޮމާން ވެލިގަނޑަށް ބީއްސާލަނީ ބަލާބަލާ ފޫހިނުވާފަދަ ގޮތަކަށެވެ. ކަންފަތަށް ލުއި އަހާލަން ފަސޭހަ ރާގެއްފަދައިން އެއްހަމަޔަކަށެވެ. ރާހިލް މިހިތްގައިމު މަންޒަރުން އުފާ ހޯދަން ހުއްޓިލައިގެން ދެކޮޅަށް ހިގާލަ ހިގާލާ ހުރިއިރު ކިތަންމެ ބަޔެއްގެ ސަމާލުމަން އޭނައަށް ނޭގި ލިބެމުން ދިޔައެވެ.\n"ގޮޓް އެ ސަޕްރައިޒް ފޯ ޔޫ............" ރާހިލް ގެ ފަހަތުން އައިސް އީނާ ވަށައިގެން އެބުރިލަމުން ބުނެލިއެވެ. އީނާ ގެނައީ ޕިކްނިކް ވަށިގަނޑެކެވެ. އެއިން އެކި ކުލަ ހުރި ކުއިލްޓެއް ނަގާފައި ދޮންވެލިގަނޑުގެ މަތީގައި ފަތުރާލުމަށްފަހު އީނަ ތައްޔާރުކޮށްގެން ގެނައި ޑޯނަޓާއި ޕިއްޒާ އަދި ކޯކްފުޅިތައް ނެގިއެވެ.\n"ވާއު... ސަޅި ސަޕްރައިޒެއް އިގޭ. ވަރަށް ބަޑުހައިވެފައި މިހިރީ. ހިތަކަށް ނާރާ އީން ދައުވަތު މިދިނީ ކެއުމަކަށޭ.......ތޭންކްސް އީން........." ރާހިލްގެ ތުންފަތްމައްޗަށް ވެރިވި ރީތި ހިނިތުންވުމެކެވެ. އަވިއައިނުން ލޯ ފޮރުވައިގެން ހުއްޓަސް އެ ހިނިތުންވުން ލޮލާއި ހަމަޔަށް ފޯރާނެއެވެ.\nރާހިލް އަވަހަށް އެ ކުއިލްޓްމަތީގައި އިށީދެ ފައި ދަމާލިއެވެ. އެހެންމީހުންގެ ތޫނު ނަޒަރަށް ފަރުވާލެއް ނުބަހައްޓާ މި ތަނުގައި ވެސް އެ ޒުވާނުން ތިބީ ވަކި ދުނިޔެއަކަށް ގެއްލިފައެވެ. އެއްވެސް ފިކުރެއްނެތި ހީހީފައި އަމިއްލަ ވާހަކަތަކެއްގައި ތިބެފަ ކައިނިންމާލިއެވެ. އީނާ މޫދަށް އެރިލަން ވެގެން ތެދުވެގެން ގޮސް ރާޅު ބީއްސާ ހިސާބުގައި ހުރެ އެ ސްކިނީ ޖިންސްގެ ފައިކުރި ކަކުލާއި ހަމަޔަށް އޮޅާލީ ކަކޫ ނުލަންބާހުރެއެވެ. މޮޑެލް އެއްހާ ރީތި ހަށިގަޑެއް އީނައަށް ލިބިފައިވެއެވެ.\nރާހިލްގެ ހިތް އީނާގެ ރީތިކަމަށް ތައުރީފު ކުރިއެވެ. އީނާ މޫދަށް އެރި އެކަނި ފައިތިލަ ތެންމާލަން ހުރެ އެބުރިފައި ރާހިލް އާއި ދިމާލަށް ބަލާލުމައި އެކު އޭނަ ގެ ފޯނުގައި އެ މަންޒަރު ރައްކާކޮށްލިއެވެ.\n"ވަރަށް ސަޅި އިގޭ އީން............." ރާހިލް ތެދުވެގެން އައިސް އީނާ ކޮށްޕާ މޫދަށް ވައްޓާލަން އުޅުމުން އީނާ ހީގެންފައި އެއްގަމާއި ދިމާލަށް ދުއްވައިގަތެވެ. އޭރު އިރުއޮއްސެނީއެވެ. ރަންކުލަ އަދި ދަނބުކުލައިން ފެންގަނޑު ކުލަޖައްސަމުން އުދަރެސް އަލިފާންގަޑެއްހެން ރަތްކޮށްލަމުންނެވެ. ކަނޑުފެންނަނީ އެހާ އަމާން އޮމާންކޮށެވެ. ހަމަ ކުއްލިއަކަށް ޖީނާގެ މަތިން ހަދާންވުމުން ރާހިލްގެ މޫނުމަތީއިވާ ހިނިތުންވުން ފަޑުވިއެވެ. ލޮލުން ވޭނެއްގެ އަސަރު ފެނުނެވެ. ތުންފަތުގައި ދަތް އަޅާލެވުނެވެ. އެއީ އީނާ އަބަދުވެސް މި އުފާވެރި ރީތި ފިރިހެންކުއްޖާ ގެ ލޮލުން މަދުފަހަރެއްގައި ދެކޭ ވޭނެކެވެ. އެކަމުގެ ސިއްރެއް އީނައަށް ވަނީ ނޭގިފައެވެ.\nރާހިލް ފުރަތަމަ ފަހަރަށް އީނާ ގާތުގައި އޭން ގެ ކޮއްކޮ އައިޒާ މަރުވިހާދިސާ ގެ ތަފްސީލުދިނެވެ. އާއިލާ އެންމެން ޕާޓީއަކަށް ގޮސްފައި އެބުރި ގެއަށް އައީ ފަރުބަދަމަތީގެ މަގަކުންނެވެ. އެހާ މަޑުން އަންނަނިކޮށް ރާބޮއިގެން ހުރިމީހަކު ޓްރަކް ކޮންޓްރޯލް ނުކުރެވި އައިޒާ އިން ފަޅިގައި ޖެހުނީއެވެ. އެ މަންޒަރު ދުނިޔޭގައި ހުރިހާ ހިދަކު ރާހިލް ގެ ހިތަކުން ފިލައިގެން ނުދާނެއެވެ. އައިޒާ ހޮސްޕިޓަލަށް ގެންދެވުނުއިރުވެސް މަރުވެފައިވާކަމަށާއި އެކަމަކު ބައްޕަ އެކަން ގަބޫލުނުކުރައްވާ އައިޒާ ނޭވާލައްވަން ކުރެއްވި މަސައްކަތް ހަދާންވުމުން މިހާރުވެސް ރާހިލް އަށް ރޮވޭކަމަށާއި އެއީ ވަރަށް ހިތި ހަދާނެއްކަމަށް ބުންޏެވެ. މާތްﷲ ކެތްތެރިކަން ނުދެއްވިނަމަ އޭނަގެ ދިރިއުޅުންވެސް ބަރުބާދުވެގެން ދިޔައީސްކަމަށް އީނާ ކައިރީ ބުންޏެވެ. ދެން ހަމަ އެފަދަ ހިތަދަތިގޮތަކަށް ޖީނާ ވަކިވެގެން ދިޔައީއެވެ. ލޯބި ލޯބި ދެއަންހެންކޮއްކޮ ވެސް ދާދި އެއް އުމުރެއްގައި ވަކިވެގެން އެދިޔައީއެވެ. މިއީ މިވީހާތަނަށް ރާހިލް އަދި އެއްވެސް މީހަކާއި ހިއްސާކުރަން ބޭނުން ނުވާ އަމިއްލަ ހިތާމަތަކެވެ. ރާހިލްގެ ލޮލުން ބައެއްފަހަރު އެ ފެންނަ ވޭނުގެ ސިއްރު އީނާއަށް މިއަދު އެގިއްޖެއެވެ.\nއިރުއޮއްސި އަނދިރިކަން ފުންވެ ގޮނޑުދޮށް ފަޅުވިއެވެ. އެކަމަކުވެސް އެ ދެ ލޯބިވެރިންނަށް ވަގުތު އެހާ ހަލުވިކޮށް ވޭތުވަމުން ދާކަމެއް ރޭކާނުލިއެވެ.\nއީނަ ދޮންވެލިގަޑުމަތީގައި އައި އަކުރު އަޅާލުމުން ރާހިލް އެލް އެޅިއެވެ. އީނާ ދެން ކުރެހީ ހިތެކެވެ. ރާހިލް ޔޫ އަކުރެއް އަޅާލަމުން މާނަވީ ގޮތަކަށް ހިނިތުންވެލިއެވެ. އެ ޚާއްސަ ބަލާލުން އީނާގެ ހިތުގެ ވިންދު އަވަސްކުރިވިއެވެ. ކޮންމެއަކަސް މަޑުމަޑުން ގޮސް ދެހިތުގެ އަޑު އަނެކަކަށް އިއްވާލަދެމުން ދިޔައެވެ.\nރާހިލް ކުއިލްޓް މަތީގައި އޮތްއިރު ރީތިކޮށް އުޑުމަތީގައި ފިޔަޖަހަމުންދާ ތަރިތައް ފެނުނެވެ. ހަނދުވަރުގެ ރިހިއަލި ފަތުރަމުން ދުނިޔެ އުޖަލާކޮށްލާފައިވެއެވެ. އީނާއަށްވެސް ރާހިލްއާއި ދާދިކާރީގައި ބަންޑުން އޮށޯވެލިއެވެ.\n"ވަރަށް ހިތްހަމަޖެހޭ . މި ރީތި ރޭގެ އުފާވެރިރޭ އީން އާއިއެކު ހޭދަކޮށްލެވުނީމަ. ބުނަން ނޭގޭފަދަ އުފާތަކެއް ލިބިއްޖެ............." ރާހިލް ވެސް ބަންޑުންވެލަމުން އީނާގެ އަތުގައި ހިފެހެއްޓިއެވެ. އީނާ ފެނުނު ދުވަހުން ފެށިގެން އޭނަ އިންތިޒާރުކުރީ މިފަދަ ފުރުސަތަކަށެވެ. ހަނދުވަރުގެ ރިހި އަލީގައި ރާހިލް ފެންނަލެއް ވަރަށް ރީއްޗެވެ. އީނާ ބޭނުންވީ އެ ރަން އިސްތަށިގަނޑުގައި ފިރުމާލުމަށެވެ.\n"އީން.........ކޮނެމެވެސް އެއްޗެކޭ ބުނެބަލަ............." ރާހިލް އީނަގެ އެ ބުޅިބުޅި އިސްތަށިގަނޑުން ބަޔެއް އިގިއްޔަކަށް އޮޅާލަމުން ކޯތާފަތުގައި އަތް ބީއްސާލިއެވެ. ހާދަ އޮމާނެވެ.\n"ނޫނޭ.........................." އީނާއަވަސްއަވަހަށް ތެދުވެގެން ދާން ހިގައިގަތެވެ.\n"ކިހިނެއްވީ އީން؟ " ރާހިލް ކަންބޮޑުވިއެވެ.\nއީނާ ހަދާންވީ ހުސެންގެ ޖުމްލައެވެ. އީނާ އިރުކޭތަ ހިފުވާކަށް ބޭނުމެއް ނޫނެވެ. ކުއްލިއަކަށް އީނާއަށް އޭނަގެ ފެންވަރު ހަދާންވެއްޖެއެވެ. އައިސްގޭޓްގެ ހޮސްޕިޓަލުގެ އަންހެންކުދިން ގެ ލޯތައް ހުއްޓިފައިވާ ޑޮކްޓަރަކީ ރާހިލްއެވެ. ދަނިޝްމެން ހާ އާދަޔާ ޚިލާފު ރީތިކަމެއް ނެތަސް އޭނަގެ ފިރިހެންވަންތަގޮތެއް ހުރީމައެވެ. ހުސްހަށިބައިވެފައި ދާނިޝްމެންގެ ކޮއްކޮއަކަށް ވީތީއެވެ. ބުނެވޭގޮތުގައި މައުމޫންއަށް ވުރެ ސައްފޫރު މާމުއްސަންޖެވެ. އެފަދަ ޒުވާނަކާއި ގުޅޭނީ އަލީޒާ ފަދަ ދޮން ރީތި ކުއްޖަކާއެވެ.\nރާހިލް އެވަރަށް ގޮވީމަ ވެސް މަޑުކޮށްނުލާ އީނަ ދުވަމުން ދުވަމުން ގޮސް ރާހިލް ގެ ލޯމަތިން ގެއްލުނެވެ. އަންހެންކުދިން ދަސްވާނީ ކިހިނެއްހެއްޔެވެ؟ ރާހިލް ބޯ ހޫރުވާލިއެވެ. އެތައް އިރެއްވާންދެން އެކަނިމާ އެކަނި ހިމޭން ރާޅުތަކާއި ދިމާލަށް ބަލަހައްޓައިގެން ރާހިލް އިނެވެ. ފުން ވިސްނުމެއްގައެވެ. މުޅިން އެކަނިވެރިވެފައެވެ.\nއަލީޒާ ހެދުނު ތެދުވެ ލޯ ހުޅުވާލުމާއި އެކު ޚިޔާލަށް ފުރަތަމަވެސް ވެރިވީ އޭނާގެ ދާނިޝް އެވެ. ހިތްހަމަޖެހުމާއިއެކު އަރާމުކޮށް ނިދާލެވުމުން ތާޒާކަން ލިބިމޯޅިއަކަށް ދެމިލުމުން ހަށިގަނޑު ރިލެކްސްވިއެވެ. އަލީޒާ ތެދުވެގެން އައިގޮތަށް ކުޑަދޮރުގެ ފަރުދާތައް ކަހާލައިފިއެވެ. ފިނި ފިނި ވައި ރޯޅިތައް އޭނާގެ މޫނުގައި ފިރުމާލިއެވެ. ރަން ދަޅަތައް އެ ދޮން މޫނުގެ ކުލަ އޮރެންޖްކުލައަށް ބަދަލު ކުރަމުން އިތުރަށް ރީތިކުރުވިއެވެ. ގަސްތަކުގައި ފޮޅިފައިވާ މާތައްވެސް އަލީޒާއަށް މަރުހަބާކިޔަމުން ދިޔައެވެ. އަލީޒާ ގެ ތުންފަތުގައިވާ ހިނިތުންވުން ފުންވެގެން ދިޔައެވެ. ކޮންފަދަ ރީތި ދުވަހެއްހެއްޔެވެ؟ ދާނިޝް އާއި އެކު ހޭދަކުރެވޭ ކޮންމެ ދުވަހެއް މިހާރީތިވުމަށް އެދި އޭނަ ދުއާކުރިއެވެ.\nއަލީޒާ ވައި ރޯޅިއެއްހާ ލުއިކޮށް ހިނގާލާފައި ގޮސް ފާޚާނާއަށް ވަނީ ދާނިޝް ޖޮގިން ނިމިގެން އެބުރި އަންނަންވާއިރަށް ހެނދުނުގެ ނާސްތާ ތައްޔާރުކޮށްލުމަށެވެ.\nރީތި ލަވައެއް ކިޔާލަން ހުރެ އަވަސްގޮތަކަށް ފެންވަރާލުމަށްފަހު އަލީޒާ ވައްޓާލީ ދާނިޝްގެ ގަމީހެކެވެ. އިސްތަށިގަނޑު މައްޗަށް ފުނާއަޅާލުމަށްފަހު ވޫލްކޮޅަކުން އައްސާލިއެވެ. ގޭގައި އުޅޭވަގުތު ދާނިޝްއަށް ރަގަޅީ އަލީޒާ އެއްވެސް ގަހަނާއެއް ބޭނުން ނުކުރީމައެވެ. އަދި މޭކަޕް ދެކެ އެއްގޮތަކަށްވެސް ނުރުހެއެވެ. އަލީޒާ ބޭނުމީ ދާނިޝް ހިތްހަމަޖެހޭގޮތަށް މިފަދަ ކުދިކުދި ކަންތައްވެސް ބެހެއްޓުމަށެވެ.\nދާނިޝް ކާކޮޓަރިއަށް ވަން އިރު އަލީޒާ އިނީ ބޯތަށްޓަކަށް ސްޓްރޯބެރީ އަޅާލައިގެން ކައުންޓަރު މަތީގައި ދެފައި ހަލުވާލަހަލުވާލައެވެ. ހެއަރރިމޫވް އިޝްތިހާރު ކުރަން އިށީދެލައިގެން އިން މޮޑެލްއެއްފަދައެވެ. އެހާވެސް އެ ދޮން ދެފައިގެ ބައްޓަން ރީތިވެފައި އޮމާނެވެ. އެކަނިމާއެކަނި ކޮޓެޖްގައި އުޅުމުގެ އެއް ފައިދާއަކީ މިއީއެވެ. ކުރުކުރު ހެދުންތަކުގައި ހުރެވިދާނެއެވެ. ގޭތެރޭގައި އުޅޭއިރު އަލީޒާ އާއްމުކޮށް ސޯޓް އެއްޗެހިލައިގެން އުޅެނީ އެހެންވީމައެވެ.\n"މޯނިން ކިއުޓްނެސް. ސްޓްރޯބެރީ ލިޕްސްޓިކް ޖައްސާލަނީތަ؟ އަދި ތިއަށް ވުރެ ކުލަ ރީތިކޮށްލަދޭނަން......" ދާނިޝް އަލީޒާ ގެ އަނގަޔަށް ލީ ސްޓްރޯބެރީން އެތިކޮޅެއް ކަނޑާލަމުން ބަލާލީ އަލީޒާ ގެ ހިތް ބަންޑުންކޮށްލާފަދަ އެ ޚާއްސަ ނަޒަރުންނެވެ. އަލީޒާ ދާނިޝް ގެ ކަނދުރާއަށް އަތް ވައްޓާލިއެވެ.\nއެ ރީތި ވަގުތުކޮޅު މެދުކަނޑުވާލީ ކޮންމެވެސް މީހަކު މެދުކެނޑުމެއްނެތި ރަގަބީލު ޖަހަންފެށުމުންނެވެ. ހީވަނީ މީހަކު އަވަސް އަރުވާލާފައި ތެޅިފޮޅިގެން ކަމަކު ބޭނުންވެގެން އުޅޭހެނެވެ. ބެލް ގެ އަޑު އިވުމުން ދާނިޝް ގެ ބޮލަށް މިހާ އުދަގޫ ވި ވަގުތެއް އައިކަމެއް ނޭގެއެވެ. ނަމަވެސް އެމީހަކަށް ކާމިޔާބު ވީ ހިދުކޮޅަކަށެވެ.\nރަގަޅަށް އިރު ނާރަނީސް އުދަގޫ ކުރަނީ ކޮންތާކު ހުރި މޮޔައެއް ބާ. ބަލިވަންދެން ބެލް ޖަހާފައި ހިގައިދާނެއްނު...." ދާނިޝް އޭނަ ގެ އެ ފާހަގަ ކުރެވޭފަދަ ހަނި ނަޒަރުން ފަހަތަށް ކުޑަގޮތަކަށް ބަލާލުމަށްފަހު އަލީޒާ އަށް ސަމާލުކަން ދިނެވެ.\n"ފެމިލީ މީހަކަށް ވެސް ވެދާނެ ހަނީ. އެބައަންނަން ކާކުތޯ ބަލާލާފައި....." އަލީޒާ ދާނިޝްގެ އަތުގެ ތެރެއިން ވީއްލިގެން ދާން ކުރި މަސައްކަތް ބޭކާރުވިއެވެ.\n"ނޫނޭ ސްވީޓްނެސް. މިފަދަ ވަގުތުތައް އެއްވެސް މީހަކަށް މެދުކަނޑުވައެއްނުލެވޭނެ. އެހެންނޫނަސް އަހަރެމެންގެ ޚާއްސަ މީހުނަށް އިގޭނެ މިގޭގައި މިދުވަސްކޮޅު ނޯ ޑިސްޓާރބް ސައިން އަޅުވާލާފައި ވާކަން. މިގެއަށް އަންނަންވާނީ ދައުވަތު ދެވޭމީހުންނަށް އެކަނި. އެހެންނު ބަޓަރކަޕް.....؟ " ދާނިޝް އަލީޒާ ގެ ކޯތާފަތުގައި އަތުގެ ނުފުށުން ބީއްސާލަމުން ލާނެއް ނަޒަރަކުން އަލީޒާގެ ލޮލަށް ބަލާލިއެވެ.\nނުރައްކާތެރި ލޯބި2އަހަރު6މަސް ކުރިން\nނުރައްކާތެރި ލޯބި2އަހަރު7މަސް ކުރިން


BREAKING NEWS: Italy in Ithuru 627 Meehun Maruvejje - Vaguthu\nއިޓަލީން އިތުރު 627 މީހުން މަރުވެއްޖެ\nކޮވިޑް-19 އެންމެ ބާރަށް ފެތުރެމުން އަންނަ އިޓަލީވިލާތުގައި މަރުވާ މީހުންގެ އަދަދު ކޮންޓްރޯލް ނުވެ މިއަދު ވެސް އިތުރު 627 މީހުން މަރުވެއްޖެއެވެ. އެހެންކަމުން މިހާތަނަށް އިޓަލީވިލާތުން ކޮވިޑް-19 ޖެހިގެން މަރުވި މީހުންގެ އަދަދު ވަނީ 4032 އަށް އަރާފައެވެ.\nފާއިތުވި ތިން ދުވަސް ތެރޭގައި އިޓަލީވިލާތުން ވަނީ 1500 މީހުން މަރުވެފައެވެ.\nދެންމެ އިޓަލީވިލާތުން އާއްމު ކުރި ތަފާސް ހިސާބުތައް ދައްކާ ގޮތުގައި މިއަދު އެކަނިވެސް އިޓަލީވިލާތުން އިތުރު 5986 މީހުންނަށް ކޮވިޑް-19 ޖެހުނެވެ. އެހެންކަމުން މިއަދަކީ އިޓަލީވިލާތުން އަނެއްކާވެސް އެއް ދުވަސް ތެރޭގައި އެންމެ ގިނަ މީހުން މަރުވެ، އެންމެ ގިނަ މީހުންނަށް ބަލި ޖެހުނު ދުވަހެވެ.\nމިހާތަނަށް އިޓަލީވިލާތުން 47021 މީހަކު ވަނީ ކޮވިޑް-19 އަށް ފައްސި (ޕޮޒިޓިވް) ވެފައެވެ. 5129 މީހަކު ބަލިން ރަނގަޅުވިއިރު 2655 މީހަކަށް އައިސީޔޫގައި ފަރުވާ ދެމުން އެބަގެންދެއެވެ.\nމިއަދު މިހާތަނަށް 27 ގައުމަކުން 1151 މީހަކު ވަނީ ކޮވިޑް-19 ޖެހިގެން މަރުވެފައެވެ. އަދި 20969 މީހުން ވަނީ ފައްސިވެފައެވެ. މަރުވި މީހުންނާއި ފައްސިވި މީހުން މިއަދު ގިނަ ނަމަވެސް މީހުން މަރުވި ގައުމުތަކުގެ އަދަދު މިއަދު މަދެވެ. އިއްޔެ 39 ގައުމަކުން މީހުން މަރުވިއެވެ.\nކޮވިޑް-19 ޖެހިގެން މަރުވާ މީހުންގެ ނިސްބަތް މިހާރު ވަނީ 4.2 އިންސައްތަ އަށް އުފުލިފައެވެ. ކޮވިޑް-19 ޖެހިގެން ދުނިޔެ އިން މަރުވި މީހުންގެ ތެރެއިން 36.6 އިންސައްތަ މީހުންނަކީ އިޓަލީވިލާތުން މަރުވި މީހުންނެވެ.\nމުޅި އިޓަލީވިލާތް ފުރަބަންދު (ލޮކްޑައުން) ކުރި ނަމަވެސް ކޮވިޑް-19 ފެތުރުން ކޮންޓްރޯލް ނުވާތީ އިތުރު ފިޔަވަޅުތައް އަޅަން މަޝްވަރާ ކުރަމުން އަންނަ ކަމަށް އިޓަލީވިލާތުގެ އޮފިޝަލުން ވިދާޅުވެއެވެ. އިޓަލީވިލާތް ފުރަބަންދު ކޮށްފައި އޮތް ނަމަވެސް އާއްމުން ގެއިން ނިކުތުން މަނާކޮށްފައެއް ނުވެއެވެ. ހަމައެކަނި މަނާކޮށްފައި އޮންނަނީ އެސިޓީން އަނެއް ސިޓީއަށް ދަތުރު ކުރުމެވެ. ނަމަވެސް ކުރިއަށް އޮތް ދުވަސްތަކުގައި މީހުން ގެއިން ނިކުތުން ހުއްޓުވަން އިތުރު ފިޔަވަޅުތައް އަޅާނެ ކަމަށް ބެލެވެއެވެ.\nއިޓަލީވިލާތުގެ ބައެއް ތަޖުރިބާކާރުން ގެންދަނީ ހުރިހާ ސަރުކާރު އޮފީހަކާއި އަމިއްލަ އޮފީސްތައް ވެސް ބަންދު ކުރުމަށް އެގައުމުގެ ސަރުކާރަށް ގޮވާލަމުންނެވެ.


ޕީއެންސީގެ އަސާސީ ގަވައިދަށް ބޮޑެތި ބަދަލުތަކެއް ގެނެސްފި | Jazeera\tޕީއެންސީގެ އަސާސީ ގަވައިދަށް ބޮޑެތި ބަދަލުތަކެއް ގެނެސްފި - Jazeera\nޕީއެންސީގެ އަސާސީ ގަވައިދަށް ބޮޑެތި ބަދަލުތަކެއް ގެނެސްފި\nއީމާ މުހައްމަދު ވަހީދު April 26, 2019 106 views0\nޕީޕަލްސް ނެޝަނަލް ކޮންގްރެސް (ޕީއެންސީ)ގެ އަސާސީ ގަވައިދަށް ތިން އިސްލާހެއް ގެނައުމަށް އެ ޕާޓީގެ ކޮންގްރެސް އިން މިއަދު ފާސްކޮށްފިއެވެ.\nޕީއެންސީގެ ކޮންގްރެސް އިން މިއަދު އެޕާޓީގެ އަސާސީ ގަވައިދަށް ގެނައި ތިން އިސްލާހަކީ، ގައުމީ މަޖިލިސް އެކުލަވާލުން, މަޝްވަރާ މަޖިލީހަށް ބަދަލު ގެނައުން, ޕާލިމަންޓަރީ ގުރޫޕުގެ ލީޑަރުގެ މަގާމަކީ ނައިބު ރައީސުންގެ ފެންވަރުގެ މަގާމަކަށް ހެދުމެވެ.\nމި އިސްލާހާއި އެކު ޕީއެންސީގެ ނައިބު ރައީސްގެ ފެންވަރުގައި ފަސް ބޭފުޅަކު ތިއްބަވާނެއެވެ.\nއެއީ މިއަދު ނައިބު ރައީސް ކަމަށް އިންތިހާބުވި، އަހުމަދު ނިހާން ހުސެން މަނިކު އާއި، މުހައްމަދު ސައީދު އާއި އިބްރާހިމް ސުޖާއު އާއި، މުހައްމަދު ހުސެއިން ޝަރީފްގެ އިތުރުން ޕީއެންސީގެ ޕާލިމެންޓަރީ ގްރޫޕުގެ ލީޑަރ އާދަމް ޝަރީފް އުމަރެވެ.\nމިއަދު ދެ ދަންފަޅިއަކަށް ބަހާއިލައިގެން ބިލަބޮންގް ހައި އިންޓަރނޭޝަނަލު ސުކޫލުގަ ބާއްވާ ކޮންގްރެސްގައި ޕާޓީގެ އަސާސީ ގަވައިދަށް އިސްލާހު ގެނައުމަށް ހުށައެޅީ އެ ޕާޓީގެ ވަގުތީ ކައުންސިލުގެ ފަރާތުންނެވެ.\nއެތިން އިސްލާހު ފާސްކުރީ މިއަދު ބޭއްވުނު ކޮންގްރެސްގައި ބައިވެރިވި ވޯޓް ލުމުގެ ހައްގު ލިބިފައިވާ 139 މީހުންގެ މެދުގައި ނެގުނު ފެންނަ ނުފެންނަ ވޯޓަކުންނެވެ.\nމިހާރު ކުރިއަށް ގެންދާ ޕީއެންސީގެ ކޮންގްރެސް ނިންމުމުގެ ރަސްމިއްޔާތު މާދަމާ ރޭ ބޭއްވުމަށް ހަމަޖެހިފައިވާ އިރު، އެ ރަސްމިއްޔާތުގައި ޕީޕީއެމްގެ ރައީސް އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމު ބައިވެރިވެވަޑައިގަންނަވާނެއެވެ.


Bali nuve adhives 10 aharu raskan kuraanan: Samsung | Mihaaru\nސްމާޓްފޯން މާކެޓް ލީޑަރުގެ ގޮތުގައި މަދުވެގެން އަދި 10 އަހަރު ދެމިއޮންނާނެ ކަމަށް ސެމްސަންގް ބުނޭ\nބައްޔެއް ނުކުރެވޭނެ، އަދި 10 އަހަރު ރަސްކަން ކުރާނަން: ސެމްސަންގް\n14 އެޕްރީލް 2019 - 07:242comments\nސްމާޓްފޯން މާކެޓްގައި ވާދަވެރިން ކިތަންމެ ހިތްވަރެއް ކުރިޔަސް، ސެމްސަންގް ބަލިކުނުރެވޭނެ ކަމަށް އެ ކުންފުނިން ބުނެފި އެވެ.\nއެ މީހުން ބުނި ގޮތުގައި، ކުރި އަށް އޮތް އޮތީ ކާމިޔާބު ދުވަސްތަކެކެވެ. ސްމާޓްފޯން މާކެޓްގައި ބިރެއް ނެތި 10 އަހަރު ވަންދެން އަދި ވެސް ރަސްކަންކުރާނެ ކަމަށް ބުންޏެވެ.\nސެމްސަންގުން މިހެން ބުނެފަައި ވަނީ، ފަތްޖެހޭ ފޯނުތަކަށް އޮތް ފުރުސަތުތަކާ ބެހޭ ގޮތުން ވާހަކަދައްކަމުންނެވެ. އެ ކުންފުނިން ދެކޭ ގޮތުގައި، ފަތްޖެހޭ ފޯނުތަކަކީ ވެސް، އަޖުބަލާލަން ނަމަވެސް ބަޔަކު ބޭނުންކުރާނެ އާލާތްތަކެކެވެ.\nފަތްޖެހޭ ފޯނުތަކާ މެދު ސެމްސަންގުން ފޮނި އުންމީދުތަކެއް ކުރެ އެވެ. މިއީ އަދި ވާދަވެރިން މަދު މާކެޓެއް ނަމަވެސް، ސެމްސަންގް އޮތީ ކުރީގަ އެވެ. ޗައިނާގެ ވާވޭ ދެވަނައިގަ އެވެ. ވާވޭ އަކީ ވެސް ސްމާޓްފޯން މާކެޓްގައި ރަސްކަންކުރަން އެދޭ ކުންފުންޏެކެވެ. އެ މީހުންގެ އުންމީދުކުރަނީ 2020 ލައިގަތުމުގެ ކުރިން އެ މަގާމު އަތުލައި ހިންދެމިލުމަށެވެ.\nސެމްސަންގުން ބުނި ގޮތުގައި، މާކެޓް ލީޑަރުގެ ގޮތުގައި އޮތުމަށް އެ މީހުން އުފެއްދުންތެރިކަން އިތުރުކުރާނެ އެވެ. ފަތްޖެހޭ ފޯނުތަކަކީ އޭގެ މިސާލެއް ކަމަށް ވަނީ ބުނެފަ އެވެ. ސެމްސަންގް ފޯނުތައް ބޭނުންކުރާ މީހުން އެދޭ ސިފަތައް ފޯނުތަކުގައި ޖައްސުވާނެ ކަމަށް ވެސް ވަނީ ބުނެފަ އެވެ.\nސްމާޓްފޯނުތައް ވިކޭ އަދަދު، ފާއިތުވި އަހަރު ވަނީ ދަށްވެފަ އެވެ. މާކެޓް މަސްރަހަށް ބަލާއިރު، މި އޮއިވަރުގައި ނުޖެހޭ ކުންފުންޏެއް ނެތެވެ. ނަމަވެސް، ޗައިނާގެ ވާވޭ އަށް، 2018 ވެފައި ވަނީ ކާމިޔާބު އަހަރަކަށެވެ.\nސެމްސަންގުން ބުނި ގޮތުގައި، ފަތްޖެހޭ ފޯނާ އެކު އެ މީހުން ވަނީ ސްމާޓްފޯން ސިނާއަތަށް މުޅިން އާ ބާބެއް އިތުރުކުރަން ނިންމާފަ އެވެ. އަދި އެ މަސައްކަތްތައް ވަރަށް ހަލުއި ކަމަށް ވެސް އެ މީހުން ބުނެ އެވެ.\nއިތުރު ލިޔުންތައް ސެމްސަންގް ސްމާޓް ފޯން ވާވޭ\nވާވޭ ސެމްސަންގާ އަރާ ހަމަކުރަނީ\nފަތްޖެހިފޯނުގެ ޒަމާނެއް އަދި ނާދޭ


AFC Cup: South Asia zone Raajje gai\nއޭއެފްސީ ކަޕްގެ ކޮލިފިކޭޝަންގައި މާޒިޔާއިން ބެންގަލޫރު އެފްސީއާ ދެކޮޅަށް މިދިޔަ އަހަރު މާލޭގައި ކުޅުނު މެޗުގެތެރެއިން -- ފައިލް ފޮޓޯ\nއޭއެފްސީ ކަޕް، ގުރޫޕް ޑީ، ނުވަތަ ދެކުނު އޭޝިއާ ޒޯންގެ މެޗުތައް ހޯސްޓް ކުރުމުގެ ބިޑް، އޭއެފްސީން ރާއްޖެއަށް ދީފި އެވެ.\nކޮވިޑް-19 އާ ގުޅިގެން އޭއެފްސީ ކަޕް ސެންޓްރަލައިޒް ކުރުމުން، އޭއެފްސީ ކަޕް ބާއްވަން ރާއްޖެއިން ބިޑް ކާމިޔާބު ކުރި މިއީ ދެ ވަނަ ފަހަރެވެ. މިދިޔަ އަހަރު ބާއްވަން މަސައްކަތް ކުރި އޭއެފްސީ ކަޕްގެ ދެކުނު އޭޝިއާ ޒޯންގެ ބާކީ ހުރި މެޗުތައް ހޯސްޓް ކުރުމުގެ ފުރުސަތުވެސް އޭއެފްސީން ދިނީ ރާއްޖެ އަށެވެ. އެހެންނަމަވެސް އެހެން ގުރޫޕްތައް ހިމެނޭ ސަރަހައްދުގައި ކޮވިޑް ފެތުރުން އިންތިހާއަށް ބޮޑުވުމުން، އޭއެފްސީން ނިންމީ މިދިޔަ އަހަރުގެ މުބާރާތް ކެންސަލް ކުރުމަށެވެ.\nމީގެ ކުރިން އޭއެފްސީ ކަޕް އޮންނަނީ، ހޯމް އެންޑް އަވޭ ފޯމެޓަށެވެ. އެހެންނަމަވެސް، ކޮވިޑް-19 އާ ގުޅިގެން މުޅި އޭޝިއާ ގުޑައިގެން ދިޔަ އެވެ. ކުޅިވަރު ހަރަކާތްތަކަށް ކުރި ނޭދެވޭ އަސަރުން، ފުޓްބޯޅައަށް ސަލާމަތެއް ނުވެވުނެވެ. އޭއެފްސީއަށް މަޖުބޫރުވީ، އޭއެފްސީ ކުލަބު މުބާރާތެއްގައި މީގެ ކުރިން ނުބާއްވާ ފޯމެޓަށް މުބާރާތް ބަދަލު ކުރުމަށެވެ.\nއޭގެތެރެއިން، މުބާރާތުގެ ގުރޫޕް ސްޓޭޖުގައި ވާދަ ކުރާ ކޮންމެވެސް އެއް ކުލަބެއް ނިސްބަތްވާ ގައުމުގައި އެ ގުރޫޕެއްގެ މެޗުތައް ބާއްވާ ގޮތަށް ނިންމައި، ދެ ލެގްގެ ފޯމެޓްވެސް ތަންފީޒު ކުރުން މަޑުޖައްސާލި އެވެ. ގުރޫޕް ސްޓޭޖުގައި މިފަހަރު ކޮންމެ ޓީމެއް ކޮންމެ ޓީމެއް އަނެއް ޓީމާ ދެކޮޅަށް ކުޅޭނީ އެއްފަހަރު އެވެ.\nދެކުނު އޭޝިއާ ޒޯންގެ މެޗުތައް ރާއްޖޭގައި އޮންނާނީ މެއި މަހު 14 ން 20 އަށެވެ. މެޗުތައް ކުޅޭނީ ގައުމީ ފުޓްބޯޅަ ދަނޑުގަ އެވެ. އޭގެ ކުރިން އޭޕްރީލް މަހު، ކޮލިފިކޭޝަން ރައުންޑް އޮންނާނެ އެވެ. ކޮލިފިކޭޝަން ރައުންޑްގައި ރާއްޖޭގެ ކުލަބު އީގަލްސް ވާދަ ކުރާނީ، ބޫޓާންގެ ޗެމްޕިއަން ތިމްޕޫ ސިޓީ އާ ދެކޮޅަށެވެ. އެ މެޗުވެސް އޮންނާނީ މާލޭގަ އެވެ. އޭއެފްސީ ކަޕް 2017 ގެ ކޮލިފިކޭޝަންގައި ތިމްޕޫ އިން ވަނީ ވެލެންސިއާ އާ ދެކޮޅަށް މާލޭގައި ކުޅެފަ އެވެ.\nކޮވިޑްގެ އާ ވޭރިއަންޓްގެ އަސަރު މާލޭގައި ހަލުވި ކަމާއެކު ފެތުރެމުންދާތީ، އެޗްޕީއޭއިން ވަނީ، ކުޅިވަރުގެ ހުރިހާ ހަރަކާތެއް މަޑުޖައްސާލަން އަންގާފަ އެވެ. އެޗްޕީއޭ އިން މިދިޔަ އަހަރު އޮކްޓޯބަރު މަހު ހާއްސަ ހުއްދަ އެއް ދިން ގައުމީ ފެންވަރުގެ ފުޓްބޯޅައަށް ވެސް މި ކަމުން ސަލާމަތެއް ނުވެވުނެވެ. މިދިޔަ މަހު ލީގް މެދުކަނޑާލި ގޮތަށް އަދިވެސް ލީގް ފެށުމުގެ ހުއްދައެއް ނުދެ އެވެ. އެހެންނަމަވެސް އާދިއްތަ ދުވަހުން ފެށިގެން ކުލަބުތައް ޕްރެކްޓިސް ފެށުމުގެ ހުއްދަ އޭއެފްސީން ދިނުމުން، ކުލަބުތަކުން ވަނީ ޕްރެކްޓިސް ފަށާފަ އެވެ.\nއެފްއޭއެމް އޭއެފްސީ އޭއެފްސީ ކަޕް


Hagguthah vanee gellifa, islaahee masahkathuga fas jehumeh nei: Faris | Mihaaru\nކޯޓުގައި އޮތް އަޑުއެހުމަކަށް ފާރިސް ލޯންޗުން ފައިބައިވަޑައިގަންނަވަނީ. --މިހާރު ފޮޓޯ/ހުސައިން ވަހީދު\nހައްގުތައް ވަނީ ގެއްލިފައި، އިސްލާހީ މަސައްކަތުގައި ފަސްޖެހުމެއް ނެތް: ފާރިސް\n14 ޑިސެމްބަރ 2017 - 10:389comments\nދިއްގަރު ދާއިރާގެ ރައްޔިތުންގެ ހައްގު ގެއްލިފައިވާ ކަމަށާއި އެކަމަކު އިސްލާހީ މަސައްކަތްތަކުގައި އެއްވެސް ފަސްޖެހުމެއް ނެތި ދެމި ހުންނަވާނެ ކަމަށް ޖަލުގައި ހުންނެވި އެ ދާއިރާގެ މެމްބަރު ފާރިސް މައުމޫން ވިދާޅުވެއްޖެ އެވެ.\nމަޖިލީހުގެ މެމްބަރަކަށް ރިޝްވަތު ހުށަހެޅި ކަމުގެ ތުހުމަތުގައި މިދިޔަ ޖުލައި 18 ގައި ފާރިސް ހައްޔަރުކޮށް، ޝަރީއަތް ނިމެންދެން ވަނީ ބަންދުކޮށްފަ އެވެ. ފާރިސް އަށް ކުރާ ދައުވާގެ ޝަރީއަތް ކްރިމިނަލް ކޯޓުުގައި ހިނގަމުންދާއިރު، ޝަހްސު އޮޅުވާލުމުގެ ދައުވާއެއް ވެސް އޭނާގެ މައްޗަށް ކުރެ އެވެ. ކުރީގެ ރައީސް މައުމޫން އަބްދުލްގައްޔޫމްގެ ދަރިކަލުން ފާރިސް މާފުށީ ޖަލުގައި ހުންނަވާތާ މިއަދަށް ވަނީ 151 ދުވަސްވެފަ އެވެ.\nފާރިސް އިއްޔެ ނެރުއްވި ބަޔާނުގައި ވިދާޅުވި ގޮތުގައި އޭނާ ހުންނެވީ ގާނޫނާ ހިލާފަށް ބަންދުކޮށްފަ އެވެ. އަދި މަޖިލީހުގެ ގަވައިދާ ކަނޑައެޅިގެން ހިލާފަށް މަޖިލީހުގެ ޖަލްސާތަކަށާއި ކޮމެޓީތަކަށް ހާޒިރުވުމަށް މަޖިލީހުންނާއި ކަމާބެހޭ މުއައްސަސާތަކުން ހުރަސްއަޅާ ކަމަށާއި ދާއިރާގެ ރައްޔިތުންނާ ބައްދަލުކޮށް މަޝްވަރާކުރުމުގެ ފުރުސަތު ނިގުޅައިގެންފައިވާ ކަމަށް ވިދާޅުވެފައިވެ އެވެ.\n"ގާނޫނާ ހިލާފަށް ބަންދުކުރުމާ ގުޅިގެން އަޅުގަނޑުގެ ހައްގުތައް ހިމާޔަތް ކުރުމަށާއި ދާއިރާގެ ރައްޔިތުންގެ ހައްގުތައް ހޯދުމަށް ދައުލަތުގެ ކަމާބެހޭ އިދާރާތަކަށް ހުށަހެޅި އެއްވެސް ހުށަހެޅުމަކަށް ދައުލަތުގެ އެއްވެސް އިދާރާއަކުން އިޖާބަދީފައި ނުވާއިރު، އެ މުއައްސަސާތަކުގެ ގާނޫނީ ޒިންމާ އިން ދުރުވެ ނުވަތަ އެ ޒިންމާ އަދާކުރެއްވުމަށް ނުކުޅެދިފައިވާކަން ފާހަގަކުރަމެވެ،" ބަންދުކުރިތާ 150 ދުވަސް ފުރުމާ ގުޅިގެން ފާރިސް ނެރުނު ބަޔާނުގައިވެ އެވެ.\nފާރިސް ވިދާޅުވި ގޮތުގައި އޭނާ ބަންދުކޮށްފައިވަނީ މަޖިލީހުގައި ހިނގާ ރައްޔިތުންގެ ހައްގުތައް ގެއްލިގެންދާ ފަދަ ޣައިރު ގާނޫނީ ކަންކަމާ ދެކޮޅަށް މަސައްކަތްކުރަށް ފެށި ހިސާބުން، ނުކުރާ ކުށަކަށް ސިޔާސީ ބޭނުމެއްގައި ކަނޑައެޅިގެން ހަގީގަތާ ހިލާފު ދޮގު ތުހުމަތުތަކެއް ކޮށްފަ އެވެ.\nގާނޫނުއަސާސީގެ ބައެއް މާއްދާތަކާ ހަވާލައި ދެއްވަމުން ފާރިސް ވިދާޅުވި ގޮތުގައި ދާއިރާގެ ރައްޔިތުންނަށް ގާނޫނުއަސާސީން ލިބިދޭ ހައްގަށް ދައުލަތުގެ އެކި މުއައްސަސާތަކުން ހުރަސް އަޅައި، މަޖިލީހުގައި ދިއްގަރު ދާއިރާގެ ރައްޔިތުންގެ ރައްޔިތުންގެ އަޑު ކަނޑުވާލުމަކީ ކަނޑައެޅިގެން ގާނޫނާ ހިލާފު އަމަލުތަކެކެވެ. ފާރިސް ވިދާޅުވީ ދިއްގަރުގެ އިތުރުން މަޑުއްވަރި، މުލި، ވޭވަށް އަދި ރަތްމަންދޫއަށް ބޭނުންވާ ތަރައްގީގެ ގިނަ މަޝްރޫއުތަކެއް ހުރިއިރު، އެ މަޝްރޫއުތައް އަންނަ އަހަރުގެ ބަޖެޓުގައި ހިމެނުމުގެ ފުރުސަތު ގެއްލި، ބަޖެޓާ ގުޅިގެން ދާއިރާގެ ރައްޔިތުންގެ ފަރާތުން ހުށަހަޅަން ބޭނުންވާ ކަންކަން ހުށަހެޅުމުގެ ފުރުސަތު ގެއްލިފައިވާ ކަމަށެވެ. އޭނާ ވިދާޅުވި ގޮތުގައި ގާނޫނާ ހިލާފަށް ބަޖެޓު ފާސްކޮށްފައިވުމުން ދާއިރާގެ ރައްޔިތުންގެ ހައްގުތައް ވަނީ ގެއްލިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ފާރިސް މައުމޫން ދައުލަތުގެ ބަޖެޓް 2018\nހިސާބު އަދަދެއް ބަޖެޓަކަށް ނުވާނެ: އިދިކޮޅު މެމްބަރުން


އިންސާނީ ޙައްޤުތަކާބެހޭ ބައިނަލްއަޤްވާމީ ކޮންސަލްޓަންޓް މިސްޓަރ ނިކް ސްޓަނާޖް އެޓަރނީ ޖެނެރަލްގެ އޮފީހުގެ ލީގަލް ރިސޯސް ސެންޓަރގެ ލެކްޗަރ ސީރީޒްގައި ބައިވެރިވެވަޑައިގެންނެވުން | އެޓަރނީ ޖެނެރަލްގެ އޮފީސް\nއިންސާނީ ޙައްޤުތަކާބެހޭ ބައިނަލްއަޤްވާމީ ކޮންސަލްޓަންޓް މިސްޓަރ ނިކް ސްޓަނާޖް އެޓަރނީ ޖެނެރަލްގެ އޮފީހުގެ ލީގަލް ރިސޯސް ސެންޓަރގެ ލެކްޗަރ ސީރީޒްގައި ބައިވެރިވެވަޑައިގެންނެވުން\nޤާނޫނު ނަންބަރު 2016/12 (ޖިނާއީ އިޖުރާއަތުގެ ޤާނޫނު) އަށް ޢަމަލުކުރަން ފެށުމާގުޅިގެން، ކަމާބެހޭ މުއައްސަސާތައް އެ ޤާނޫނަށް އަހުލުވެރިކުރުވުމަށްޓަކައި، އެޓަރނީ ޖެނެރަލްގެ އޮފީހާ އދ. ގެ ޑިވެލޮޕްމަންޓް ޕްރޮގްރާމް ގުޅިގެން އެކުލަވައިލައިފައިވާ ރޯލް އައުޓް ޕްލޭންގެ ދެވަނަ ފިޔަވަހީގެ މަސައްކަތްތައް ކުރެއްވުމަށްޓަކައި ބައިނަލްއަޤްވާމީ ކޮންސަލްޓަންޓް މިސްޓަރ ނިކް ސްޓަނާޖް ދިވެހިރާއްޖެއަށް ކުރައްވަމުން ގެންދަވާ ދަތުރުފުޅުގައި، އެޓަރނީ ޖެނެރަލްގެ އޮފީހުގެ ލީގަލް ރިސޯސް ސެންޓަރގެ ލެކްޗަރ ސީރީޒްގައި ބައިވެރިވެވަޑައިގެން، އިންސާނީ ޙައްޤުތަކާބެހޭގޮތުން ޚާއްޞަ ލެކްޗަރއެއް ދެއްވައިފިއެވެ.\n25 އޮކްޓޫބަރު 2017 ވީ ބުދަ ދުވަހުގެ ރޭ ދިވެހިރާއްޖޭގެ ޤައުމީ ޔުނިވަރސިޓީގެ އޮޑިޓޯރިއަމްގައި، ބޭއްވުނު މި ޚާއްޞަ ލެކްޗަރ މައިގަނޑުގޮތެއްގައި އަމާޒުކުރެވިފައިވަނީ، ޖިނާއީ ޢަދުލުގެ ނިޒާމުގެ ތެރެއިން އިންސާނީ ޙައްޤުތައް ކަށަވަރުކުރެވިގެންދާ ގޮތުގެ މައްޗަށާއި ޢަދުލު އިންސާފު ޤާއިމްކުރުމުގައި އިންސާނީ ޙައްޤުތަކުގެ މުހިންމު ކަމުގެ މައްޗަށެވެ.\nމި ލެކްޗަރގައި ބައިވެރިވެވަޑައިގެންނެވީ، ދިވެހިރާއްޖޭގެ ޖުޑިޝަރީގެ ބޭފުޅުންނާއި، ސަރުކާރުގެ އިސްވެރިންނާއި، އ.ދ ގެ ޑިވެލޮޕްމަންޓް ޕްރޮގްރާމުގެ ކަމާބެހޭ ބޭފުޅުންނާއި ދައުލަތުގެ ޤާނޫނީ ވަކީލުންނާއި، ޕްރޮސިކިއުޓަރުންނާއި ،މިނިވަން މުއައްސަސާތަކާއި ދިވެހިރާއްޖޭގެ ޤާނޫނީ ދާއިރާގައި ޙަރަކާތްތެރިވާ ބޭފުޅުންގެ އިތުރުން، ދިވެހިރާއްޖޭގެ ޤައުމީ ޔުނިވަރސިޓީއާއި ދިވެހިރާއްޖޭގެ އިސްލާމީ ޔުނިވަރސިޓީގައި ޤާނޫނީ ރޮނގުން ކިޔަވަމުންދާ ދަރިވަރުންނެވެ. މިއީ، އެޓަރނީ ޖެނެރަލްގެ އޮފީހުގެ ލީގަލް ސެކްޓަރ ރިސޯސް ސެންޓަރއިން އިސްނަގައިގެން ކުރިއަށްގެންދެވުނު މިފަދަ ފުރަތަމަ ލެކްޗަރއެވެ. މި ލެކްޗަރ އިންތިޒާމުކުރެވިފައިވަނީ، އދ. ގެ ޑިވެލޮޕްމަންޓް ޕްރޮގްރާމާއި ދިވެހިރާއްޖޭގެ ޤައުމީ ޔުނިވަރސިޓީގެ ބައިވެރިވުމާއެކުއެވެ.\nމިސްޓަރ ނިކް ސްޓަނާޖަކީ، އިނގިރޭސިވިލާތުގެ ޑޯޓީ ސްޓްރީޓް ޗެމްބަރސްގައި މަސައްކަތްކުރައްވަމުން ގެންދަވާ، ބައިނަލްއަޤްވާމީ އިންސާނީ ޙައްޤުތަކާއި، ޖިނާއީ ޢަދުލުގެ ނިޒާމު މުރާޖަޢާކުރުމާއި ތަޙުޤީޤުތައް ހަރުދަނާކުރުމުގެ ދާއިރާއިން ތަމްރީނުވެވަޑައިގެން ހުންނެވި ބޭފުޅެކެވެ. މި ދާއިރާގައި 13 އަހަރު ދުވަހުގެ ތަޖުރިބާ ލިބިވަޑައިގެން ހުންނެވި މިސްޓަރ ނިކް ސްޓަނާޖް ގެންދަވަނީ އިނގިރޭސިވިލާތުގައި އެސިސްޓަންޓް ކޮރޮނަރއެއްގެ މަޤާމުވެސް ފުރުއްވަމުންނެވެ.\n25 އޮކްޓޫބަރު 2017


Qatar World Cup 2022: Qatar team gai beyru gaumuthakah ufan kulhuntherin ginaee keehvve? - One Online\nގަތަރުގެ އުންމީދުތަކާ އެންމެ ބޮޑަށް ގުޅިފައިވާ ފޯވާޑް މުހައްމަދު މުންތާރީ: އުމުރުން 28 އަހަރުވީ މުންތާރީއަކީ ގާނާއަށް އުފަން ކުޅުންތެރިއެއް. ފޮޓޯ އޭޕީ\nމިއަހަރުގެ ވޯލްޑްކަޕުން ފެނިގެންދާނޭ 32 ގައުމުގެ ތެރެއިން އެންމެ ކުޑަ އަދި އެންމެ ބައިމަދު ގައުމަކީ މުބާރާތް ބާއްވާ ގައުމު ކަމަށްވާ ގަތަރެވެ. ގަތަރުގެ ސިޓިޒަންޝިޕް ލިބިފައިވާ އެގައުމުގެ ރައްޔިތުންގެ އަދަދަކީ ތިންލައްކަ ތޭރަހާހެވެ. އެއީ ދިވެހިރާއްޖޭގައި ދިވެހީންގެ އާބާދީއަށްވުރެވެސް މަދު އަދަދެކެވެ. އެހެންނަމަވެސް ގަތަރުގައި ދިރިއުޅޭ މީހުންގެ އަދަދު 2.6 މިލިޔަނަށް އަރައެވެ. އޭގެތެރެއިން 2.3 މިލިޔަން މީހުންނަކީ ބިދޭސީންނެވެ. މިފަހަރުގެ ވޯލްޑްކަޕުގައި ކުޅޭ ގަތަރުގެ ޓީމުން ފެންނާނީ ގަތަރުގެ ސިޓިޒަންޝިޕް ލިބިފައިވާ ގަތަރުގެ ރައްޔިތުންނެވެ. އެހެންނަމަވެސް ގަތަރުގެ ގައުމީ ފުޓްބޯޅަ ޓީމުގައި ހަތަރު ކަށިމަތި ގަތަރު މީހުން ވަރަށްވެސް މަދެވެ. ބޭރު ގައުމުތަކަށް އުފަން ކުޅުންތެރިން ވަރަށްވެސް ގިނައެވެ.\nގަތަރުގެ ގައުމީ ފުޓްބޯޅަ ޓީމު އެކުލެވިގެންވާ ގޮތުގެ މިސާލެއް ދައްކާނަމަ މީގެ ފަސް އަހަރު ކުރިން 2017 ވަނަ އަހަރަށް ޖެހިލާނަމެވެ. އެއަހަރު ގަތަރުގެ ގައުމީ ޓީމުގައި ހިމެނުނު ކުޅުންތެރިންގެ ތެރޭގައި އެއީ ގަތަރު މީހުންނޭ ބުނެވޭވަރުގެ ތިބީ އެންމެ ހަތަރު ކުޅުންތެރިންނެވެ. ބާކީތިބީ މުޅިންވެސް ބޭރު ގައުމުތަކަށް އުފަން މީހުންނެވެ. ގިނައިން އެފްރިކާގެ މީހުންނެވެ. އޭޝިއާގެ ގައުމުތަކުގެ ފުޓްބޯޅަ މުބާރާތް ނުވަތަ އޭޝިއާ ކަޕްގެ ފައިނަލްގައި 2019 ވަނަ އަހަރު ތިނެއް އެކަކުން ޖަޕާން ބަލިކޮށް ގަތަރުން މުޅިން އަލަށް ތަށި އުފުލައިލިއިރުވެސް ގަތަރު އޮތީ ހަމަ މި ބައްޓަމަށެވެ. ޓީމުގެ ތަރިޔަކީ އުރުގުއޭއަށް އުފަން ސެބާސްޓިއަން ސޯރިއާއެވެ. ބްރެޒިލް އާއި ޕޯޗުގަލް އާއި ފްރާންސަށް އުފަން ކުޅުންތެރިންވެސް ތިއްބެވެ.\nމުޅިން އަލަށް މިފަހަރުގެ ވޯލްޑްކަޕުގައި ގަތަރުން ކުޅޭއިރު އެޓީމަކީ ފައިސާ ދީފައި ބޭރުން މީހުން ގެނެސްގެން ކުޅޭ ބައިނަލްއަގުވާމީ ޓީމެކޭ ބައެއް މީހުން ބުނެފާނެއެވެ. އަޅުގަނޑު އެހެނެއް ނުބުނާނަމެވެ. އަޅުގަނޑު ބުނާނީ ގަތަރުގެ ޓީމުގައި ހިމެނެނީ ގަތަރުގެ ސިޓިޒަންޝިޕް ލިބިފައިވާ އަދި ގަތަރުގެ ޕާސްޕޯޓް ގެންގުޅޭ ކުޅުންތެރިން ކަމުގައެވެ. މީހަކު ވަކި ތަނަކަށް އުފަންވިޔަސް އެހެން ގައުމެއްގެ ސިޓިޒަންޝިޕް ނަގައިގެން އޭނާގެ ޚިދުމަތް އެގައުމަކަށް ދިނުމަކީ އައު ކަމެއް ނޫނެވެ. ޖާމަނީއާއި ސްޕޭނާއި ފްރާންސާއި އިޓަލީއާއި ޕޯޗުގަލް އާއި އިންގްލެންޑް ފަދަ ޓީމުތަކަށްވެސް އެހެން ތަންތަނަށް އުފަން މީހުން ކުޅެފައިވެއެވެ. މިހާރުވެސް ކުޅެމުންދެއެވެ. އެއީ އައުކަމެއް ނޫނެވެ. އިންގްލެންޑުގެ ޓީމުން މިފަހަރު ފެންނާނެ އެއްތަރިޔަކީ ރަހީމް ސްޓާލިން ކަމަށްވާއިރު އޭނާއަކީ ޖެމޭކާއަށް އުފަން ކުޅުންތެރިއެކެވެ.\nގަތަރުގައި ފައިސާ އެބަހުއްޓެވެ. މަދަކު ބައިވަރެއް ނޫނެވެ. ގަތަރުގައި ދިރިއުޅުމުގެ ފެންވަރު މައްޗެވެ. އެހެންވީމާ ފައިސާއިން ކުރެވެންހުރި ކަންކަން ކުރާނެތާއެވެ. ގަތަރުގެ ގައުމީ ޓީމުގެ މިހާރުގެ ކޯޗަކީ ސްޕޭނުގެ އުމުރުން 46 އަހަރުވީ ފެލިކްސް ސަންޗޭޒްއެވެ. އޭނާއަކީ ކުރިން ބާސެލޯނާގެ ޔޫތު ޓީމުގެ ކޯޗެވެ. މިފަހަރުގެ ވޯލްޑްކަޕަށް ސަންޗޭޒް އެކުލަވާލާފައިވާ ޓީމަކީ ކުރިންވެސް ދެންނެވި ގޮތަށް ވަރަށް ބޮޑަށް ބައިނަލްއަގުވާމީ ކުލަ ޖެހިފައިވާ ޓީމެކެވެ. ވޯލްޑްކަޕްގައި މިފަހަރު ކުޅޭ ބައްތިރީސް ޓީމުގެ ތެރެއިން އެކުލަ އެންމެ ބޮޑަށް ޖެހިފައިވާ ޓީމެވެ. ފެލިކްސް ސަންޗޭޒްގެ އަމާޒަކީ ވޯލްޑްކަޕް ކާމިޔާބުކުރުމެއް ނޫނެވެ. އޭނާގެ އެންމެ ބޮޑު އަމާޒަކީ ދެވަނަ ބުރަށް ގަތަރު ކޮލިފައިކޮށްދިނުމެވެ. އެކަން ކުރެވުމަކީ ވޯލްޑްކަޕް ލިބުންފަދަ ކަމެކެވެ.\nވޯލްޑްކަޕްގެ ދެވަނަ ބުރަށް ގަތަރު ކޮލިފައިވާނީ އެންމެ ފުރަތަމަ ގްރޫޕް ފިޔަވައި ކަޑައްތު ކުރެވިގެންނެވެ. ގަތަރު ހިމެނެނީ ގްރޫޕް އޭގައެވެ. ގަތަރުގެ އިތުރުން މި ގްރޫޕްގައި ހިމެނެނީ އިކުއެޑޯރާއި ސެނެގޯލާއި ހޮލެންޑެވެ. މާކަ ފަސޭހަ ގްރޫޕެއް ނޫނެވެ. މިތަނުން ހޮލެންޑަކީ ވޯލްޑްކަޕްގެ ފައިނަލްގައި ތިންފަހަރު ކުޅެފައިވާ ޔޫރަޕުގެ ބޮޑު ބާރެކެވެ. ސެނެގޯލަކީ އެފްރިކާ ބައްރުގެ އެންމެ ފަހުގެ ޗެމްޕިއަނެވެ. ސާޑިއޯ މާނޭ ހިމެނޭ ޓީމެވެ. އިކުއެޑޯރަކީ ދެކުނު އެމެރިކާއަށް ނިސްބަތްވާ ގައުމެކެވެ. ދެކުނު އެމެރިކާ ބައްރުގެ ވޯލްޑްކަޕް ކޮލިފައިން ބުރު ނިމުނުއިރު އިކުއެޑޯރ މިފަހަރު ލައްވައިލީ އުރުގުއޭގެ ފަހަތުން ހަތަރުވަނައިގައެވެ. މިފަހަރުގެ ވޯލްޑްކަޕުގެ ފުރަތަމަ މެޗުގައި ނޮވެމްބަރު އެކާވީސް ވަނަ ދުވަހު ބައްދަލު ކުރާނީ ގަތަރާއި އިކުއެޑޯރއެވެ.\nގަތަރަށް ގްރޫޕް ފިޔަވަހި ކަޑައްތު ކުރެވޭނީ މަދުވެގެން ދެމެޗަކުން މޮޅުވެގެންނެވެ. މިކަން ކުރުމަށް ނުކުންނައިރު ފޯވާޑް ލައިނުގައި ގަތަރުގެ ތަރިޔަކީ މުހައްމަދު މުންތާރީއެވެ. ގަތަރުގެ އުއްމީދުތަކުގެ ބަރުދަން މައިގަނޑު ގޮތެއްގައި އެޅިފައިވަނީ އުމުރުން 28 އަހަރުވީ މުންތާރީގެ ކޮނޑުގައެވެ. މިހާރު ގަތަރުގެ ރައްޔިތަކަށް ވިޔަސް މީނާ އުފަން ވެފައިވަނީ އެފްރިކާގެ ގައުމެއް ކަމަށްވާ ގާނާގައެވެ. އުމުރުން އެންމެ 18 އަހަރުގައި އޭނާ ގަތަރަށް ދިޔައީ އެތާގެ އަލް ޖައިޝް ކުލަބަށް ކުޅުމަށެވެ. އޭނާއަށް ގަތަރުގެ ސިޓިޒަންޝިޕް ދިނުމަށްފަހު ގައުމީ ޓީމަށް ކުޅުވަން ފެށީ 2014 ވަނަ އަހަރުން ފެށިގެންނެވެ. ގަތަރުގެ ގައުމީ ޓީމަށް މިހާތަނަށް 43 މެޗު ކުޅެދީ 12 ގޯލް ޖަހާފައިވެއެވެ. މުންތާރީ އޭނާގެ އިޚުތިޔާރީ ގައުމަށް ކުޅޭއިރު އޭނާ އެގައުމަކަށް އުފަންވި ގާނާވެސް މިފަހަރުގެ ވޯލްޑްކަޕުގައި ކުޅޭނެއެވެ.\nގުޅޭ ޓެގު ޤަތަރު ގަތަރު ވޯލްޑް ކަޕް 2022


Thoofaan ugai jehi Zimbabwe ge udhaathasthah machah\nޒިންބާބްވޭ އަންހެނަކު އެހީއަށް ލިބުނު ތަކެތި ހިފައިގެން ދަނީ\nޒިމްބާބްވޭ - މިދިޔަ އަންގާރަ ދުވަހު ޒިންބާބްވޭއަށް އެރި ވަރުގަދަ ތޫފާނުގެ ސަބަބުން ހާލުގައި ޖެހިފައި ތިބި މީހުންނަށް އެހީ ފޯރުކޮށްދޭން ކުރާ މަސައްކަތަށް އިތުރު ހަލުއިކަން ގެނެސްފައިވާއިރު ތޫފާނުގައި މިހާތަނަށް 100 އެއްހާ މީހުން މަރުވެ އެތައް ސަތޭކަ މީހުން ގެއްލިފައިވާ ކަމަށް ރިޕޯޓްތައް ބުނެފި އެވެ.\nޒިންބާބްވޭގެ ސިފައިންނާއި އިންސާނީ ހައްގުތަކަށް މަސައްކަތް ކުރާ ޖަމާއަތްތަކުން އެ ގައުމުގެ ރައްޔިތުންނަށް އެހީތެރިކަން ފޯރުކޮށްދޭން މަސައްކަތް ކުރާއިރު، މޫސުމު ގޯސްވުމުގެ ސަބަބުންނާއި ހަލާކުވެފަހުރި ތަންތަނުގެ ސަބަބުން ވަނީ ގޮން ޖެހުންތަކާ ކުރިމަތި ވެފަ އެވެ.\nބިންގަނޑު ތިރި ހިސާބުތަކަށް އެހީފޯރުކޮށް ދިނުމުގައި ފަސޭހަތަކެއް ހުރިއިރު ވެރިރަށް ހަރާރޭއާއި ގާތްގަނޑަކަށް 400 ކިލޯމީޓަރު ދުރުގައި އޮންނަ ޗިމޭނިމާނީ ވަނީ އުސް ހިސާބުތަކުން ކިސަޑު ފޭބުމުގެ ސަބަބުން މަގުތައް ބަންދުވެފަ އެވެ. ތޫފާނުގެ އަސަރު އެންމެ ބޮޑަށް ކޮށްފައިވާ ހިސާބުތަކަށް ވާސިލުވެވޭ ހަމައެކަނި ގޮތަކަށް އޮތީ ވައިގެ މަގެވެ.\nސަރުކާރުން ބުނާ ދޭގޮތުގައި ތޫފާނުގެ ސަބަބުން 98 މީހުން މަރުވެފައި ވާއިރު 200 އަށްވުރެ ގިނަ ގެއްލިފައި ވެއެވެ.\nމިކަހަލަ ތޫފާން އައުމަކީ އެ ސަރަހައްދަށް އާކަމެއް ނޫން ނަމަވެސް "އިޑާއީ" ގެ ނަން ދެވިފައިވާ މި ތޫފާނަކީ 2000 ވަނަ އަހަރު ދެކުނުމަތީ އެފްރިކާއަށް އެރި "އެލީން" ތޫފާނަށް ފަހު ލައިގަތް އެންމެ ވަރުގަދަ ތޫފާން ކަމުގައި ޒިންބާބުވޭން ބުނެ އެވެ.\nމަގުތައް ބެދިފައިވުމުން ކުރިން އެހީތެރިކަން ފޯރުކޮށް ނުދެވިފައިވާ އަވަށްތަކަށް ސިފައިން ކައްކާ ތެލާއި ބީންސް ފަދަ ކާތަކެތީގެ އެހީ ހާލުގައި ޖެހިފައި ތިބި މީހުނަށް ފޯރުކޮށްދެމުން ގެންދާއިރު، ބުލްޑޯޒަރު ފަދަ އާލާތްތައް ބޭނުން ކޮށްގެން އެ ސަރަހައްދުތަކުގެ މަގުތަށް ސާފުކުރެވޭތޯ ވެސް ދަނީ މަސައްކަތް ކުރަމުން ނެވެ.\nއުސް ހިސާބުތަކުން ފޭބި ކިސަޑުގެ އަޑީގައި ވަޅުލެވުނު ސްކޫލެއްގައި ތާށިވެފައި ތިބި ކިޔަވާ ކުދިންތަކެއް ހެލިކޮޕްޓަރުގެ އެހީގައި ވަނީ ސަލާމަތް ކޮށްފަ އެވެ. ސްކޫލުން ސަލާމަތް ކުރެވުނު އެންމެން މިހާރުވަނީ ހަރާރޭގެ ހޮސްޕިޓަލަކަށް ގެންގޮސް ފަރުވާ ދޭން ފަށާފަ އެވެ. މި ސްކޫލް މައްޗަށް ކިސަޑުގަނޑު ފައިބައިގެން ދިއުމުގެ ތެރޭގައި ދެ މީހަކު މަރުވެފައިވާއިރު އޭގެ ތެރެއިން އެކަކީ އެ ސްކޫލްގެ ދަރިވަރެކެވެ.\nޗިމޭނިމާނީގެ ތިރީ ފަރުބަދަތައް އެކުލެވޭ ހިސާބުގައި ދިރިއުޅޭ 53 އަހަރުގެ ޒުޒޭ ޒުބޫކާ އަލްޖަޒީރާއަށް ކިޔާދިން ގޮތުގައި އޭނާގެ އާއިލާގެ އެންމެން ދިރިއުޅުނު ގެތަކުގެ ފުރާޅުތައްވަނީ ތޫފާނުގައ ބޯ ވިއްސާރަ އާއި ގަދަ ވައިގެ ތެރޭގައި ލުހިގެން ގޮސްފަ އެވެ.\nޒުޒޭ، އޭނާގެ އާއިލާގެ އަށް މީހުންނާއެކީ މިހާރު ދިރިއުޅެނީ ހަލާކުވި ގޭގެ ކައިރީ ޖިފުޓިއެއް އަޅައިގެން ނެވެ.\n"އަހަރެންގެ ގެދޮރު ވަނީ ގެއްލިފައި. ވިއްސާރައިން ސަލާމަތެއް ނުވެވިގެން އަހަރެމެން ތިބީ ތާށިވެފައި. މަގުތައް ސާފުކޮށް ބޭރަށް ނިކުމެވޭވަރު ވީމަ އަހަރެން ދިޔައީ އަހަރެންގެ ޅިޔަނުގެ ހާލު ބަލާލަން، ދިޔައިރު ޅިޔަނު މަރުވެއްޖެ. އަހަރެމެންގެ އާއިލާ މެމްބަރެއް ދުނިޔެ ދޫކޮށްފި. އަހަރެމެންގެ ގޯތި ގެދޮރު ހަލާކުވެ ދަަނޑުތައް ވިއްސިވިހާލިވެގެން ހިނގައްޖެ. އަހަރެންނަކަށް ނުވިސްނޭ އަލުން ފަށާނެގޮތެއް"، ޒުޒޭ ކިޔާދިނެވެ.\nމިދިއަ ހުކުރު ދުވަހު ތޫފާން އަރައިގެން އައި ވަގުތު ފަރުބަދަ މަތިން ފޭބި ހިލަތަކެއްގެ ދަށުވެ ނިދާފައި އޮއްވާ މަރުވީ ޒުޒޭގެ ޅިޔަނެވެ. އޭނާގެ ޖަނާޒާ ބޭއްވީ ވެސް އެ މަގުގަ އެވެ.\nޒުޒޭގެ ޅިޔަނުގެ ޖަނާޒާއަށް ދިޔަ 48 އަހަރުގެ ފޯޗުނޭޓް ސާޒިޔާގެ ގެދޮރު ވެސް ވަނީ ގެއްލިފަ އެވެ. އެހެން މީހުުންނެކޭ ވެސް އެއްފަދައިން އޭނާވެސް އެހީތެރިކަމަށް ބޭނުންވެ އެވެ.\n"އަހަރެމެންނަށް އަހަރެމެންގެ ސަރުކާރުން އެހީތެރި ވެދޭނެތަ؟ ޢެއްވެސް ކަހަލަ އެހީތެރިކަމެއް ލިބޭނެތަ؟ އަހަރެންގެ އަތުން ގެއްލިފައިވާ ތަކެތީގެ ލިސްޓު އަހަރެން ދޭނީ ކާކުގެ އަތަށް؟"، އޭނާ ސުވާލުކުރި އެވެ.\nއެގައުމުގެ ޑިފެންސް މިނިސްޓަރު އޮއްޕާ މުޗިންގުރީ ވަނީ އެސަރަހައްދަށް ޒިޔާރަތްކޮށް ގެއްލުން ލިބުނު މީހުން ގާތުގައި މިތޫފާނަ މިހާ ވަރުގަދަ ވެދާނެކަމަށް ހީނުކުރާކަމުގައި ބުނެފަ އެވެ. އަދި ސަރުކާރުން ރައްކާތެރި ވާންޖެހޭ މިންވަރަށް ރައްކާތެރި ނުވެވުމުން އެކަމާ ހިތާމަކުރާކަމުގަ އެވެ. "އަހަރެމެންނަށް އަޑުއިވުނު ތޫފާނެއް އަންނަން އުޅޭ ވާހަކަ، ފެން ބޮޑުވާނެ ވާހަކަ، އެކަމަކުވެސް ރައްކާތެރި ވުމުގެ ގޮތުން އެއްވެސް ކަމެއް ނުކުރެވުން"، މުޗިންގުރީ ބުނެފައިވެ އެވެ.\nރޮބަޓް މުގާބޭ އަަހާރަވެއްޖެ\nޒިމްބާބުވޭ: މުޒާހަރާ ހުއްޓުވަން އަނިޔާކުރާކަމުގެ ތުހުމަތު


Nasheed aai medhu Maumoon dhekkevi kamah bunaa vaahaka PPM in dhogukoffi - vNews.mv\nނަޝީދާ މެދު މައުމޫން ދެއްކެވި ކަމަށް ބުނާ ވާހަކަ ޕީޕީއެމުން ދޮގުކޮށްފި\nޝިފްޒާ މުޞްޠަފާ 10 March 2016, 12:30\nކުރީގެ ރައީސް މުހައްމަދު ނަޝީދުގެ ޖަލު ހުކުމަށް ލުޔެއް ދިނުމާ ގުޅޭ ގޮތުން ސަރުކާރާއި އެމްޑީޕީން މަޝްވަރާ ކުރަމުން އަންނަ ކަމަށް ކުރީގެ ރައީސުލްޖުމްހޫރިއްޔާ އަދި ޕީޕީއެމްގެ ރައީސް މައުމޫން އަބްދުލްގައްޔޫމް ރާއްޖެއިން ބޭރުގައި ވިދާޅުވެފައިވާ ކަމަށް ބުނާބުނުން ޕީޕީއެމުން ދޮގުކޮށްފިއެވެ.\nޕީޕީއެމުން މިއަދު ނެރުނު ނޫސް ބަޔާނެއްގައި ބުނަނީ ޕީޕީއެމްގެ ރައީސް މައުމޫން އަބްދުލްގައްޔޫމް އިންޑިއާގެ މަޝްހޫރު ތިންކް ޓޭންކް، އޮބްޒާވާ ރިސާޗު ފައުންޑޭޝަންގެ ދައުވަތަކަށް އިންޑިއާގެ ވެރިރަށް ނިއުދިއްލީއަށް ކުރެއްވި ދަތުރުފުޅުގައި ކުރީގެ ރައީސް މުހައްމަދު ނަޝީދާ މެދު ސަރުކާރުން އަމަލުކުރަމުންދާ ގޮތާ މެދު އިތުރުފުޅު ހައްދަވާފައިވާ ކަަމަށް ބުނެ އެމްޑީޕީން ނެރެފައިވާ ބަޔާނަކީ ރައީސް މައުމޫން ދެއްކެވި ވާހަކަފުޅު އޮޅުވާލުމުގެ މަގުސަދުގައި އެޕާޓީގެ ފަރާތުން ނެރެފައިވާ ކަނޑައެޅިގެން ދޮގު ބަޔާނެއް ކަމަށެވެ. އަދި އެކަން އެ ޕާޓީން އެންމެ ހަރުކަށި އިބާރާތުން ކުށްވެރިކުރާ ކަމަށް ބުނެފައި ވެއެވެ.\nރައީސް މައުމޫން އިންޑިއާއަށް ކުރެއްވި ދަތުރުފުޅުގައި "އިސްލާމްދީނަކީ ސުލްހައިގެ ދީނެއް" މި މައުލޫއުގައި ތަގުރީރުކުރެއްވުމަށް ފަހު އޮތް ސުވާލާއި ޖަވާބުގެ ވަގުތުގައި ބައެއް ނޫސްވެރިން ރާއްޖޭގެ ސިޔާސީ މަސްރަހުގައި މިހާރު ހިނގާ ކަންތައްތަކާ މެދު ސުވާލު ކުރިކަން ޕީޕީއެމްގެ ބަޔާނުގައި ފާހަގަކޮށްފައި ވެއެވެ.\nއެގޮތުން ނޫސްވެރިޔަކު ކުރީގެ ރައީސް ނަޝީދާ މެދު ކުރި ސުވާލަށް ރައީސް ނަޝީދުގެ މައްސަލަ ސުޕްރީމް ކޯޓުން ބަލަމުން ގެންދާ ކަަމަށާއި ސުޕްރީމް ކޯޓުން ޖިނާއީ ކޯޓުގެ ހުކުމް ބާތިލް ނުކުރާނަމަ، ޖިނާއީ ކޯޓުން ކޮށްފައިވާ ހުކުމް ތަންފީޒު ކުރަން ޖެހޭނެ ކަމަށް މައުމޫން ވިދާޅުވެފައިވާ ކަމަށް ޕީޕީއެމުން ބުނެއެވެ. އަދި ބުނެފައިވަނީ ނަޝީދުގެ ހުކުމަށް ލުޔެއް ހޯދޭނެ ގޮތަކާ މެދު އެމްޑީޕީއާއި ސަރުކާރުން މަޝްވަރާ ކުރަމުންދާ ކަމަށް އެމަނިކުފާނު ވިދާޅުވެފައި ނުވާނެ ކަމަށެވެ.\n"ރައީސް މައުމޫން ވިދާޅުވެފައިވަނީ ނަޝީދުގެ ހުކުމަށް ދައުލަތުގެ ފަރާތުން ލުޔެއް ހޯދޭނެ ގޮތަކާ މެދު އެމްޑީޕީއާ އެކު ވަކިން މަޝްވަރާކުރުމަށް އެދި އެޕާޓީއަށް ސަރުކާރުން ހުށަހަޅާފައިވާ ކަމަށެވެ. އެއްވެސް ހާލެއްގައި އެމްޑީޕީއާއެކު މަޝްވަރާ ކުރަމުންދާ ކަމަށް އެމަނިކުފާނު ވިދާޅުވެފައެއް ނުވެއެވެ" ޕީޕީއެމްގެ ބަޔާނުގައި ވެއެވެ.\nޕީޕީއެމްގެ ބަޔާނުގައި އިތުރަށް ބުނަނީ އެޕާޓީއާއި ޕާޓީގެ ރައީސް އަދި ސަރުކާރު ބަދުނާމުވާގޮތަށް ހަގީގަތާ ޚިލާފު ބަޔާންތައް ނެރުމުގެ ބަދަލުގައި ކަންބޮޑުވާ އެއްވެސް މައްސަލައެއް އޮތް ނަމަ އެމައްސަލައަކަށް ސުލްހަވެރި ހައްލެއް ހޯދުމަށްޓަކައި ސަރުކާރުން އެމްޑީޕީއަށް ދީފައިވާ މަޝްވަރާ ކުރުމުގެ ފުރުސަތުގެ ބޭނުން ހިފުމަށް ގޮވާލާ ކަމަށެވެ.\nކުރީގެ ރައީސް މުހައްމަދު ނަޝީދުގެ ހުކުމަށް ލުޔެއް ހޯދުމާ ގުޅޭގޮތުން އެމްޑީޕީއާއެކު ސަރުކާރުން މަޝްވަރާ ކުރަމުންދާ ކަމަށް ރައީސް މައުމޫން ވިދާޅުވެފައި ނުވާ ކަމަށް ޕީޕީއެމުން ބުނި ނަމަވެސް، އެމްޑީޕީއާއެކު މަޝްވަރާ ކުރަމުން އަންނަ ކަމަށް މައުމޫން ވިދާޅުވި ކަމަށް ބޭރުގެ ބައެއް ނޫސްތަކުގައި ރިޕޯޓު ކޮށްފައި ވެއެވެ.\nޕީޕީއެމުން މިއަދު އެވާހަކަތައް ދޮގުކޮށް ބަޔާނެއް މިނެރުނީ ރައީސް ނަޝީދާ ގުޅޭގޮތުން މައުމޫން ދެއްކެވި ކަމަށް ބުނާ ވާހަކަތައް ކުށްވެރިކޮށް އެމްޑީޕީން ބަޔާން ނެރެފައި ވަނިކޮށެވެ.\nއެމްޑީޕީން ނެރުނު ބަޔާނުގައި ބުނަނީ ރައީސް މައުމޫންގެ ވާހަކަފުޅުގައި ރައީސް ނަޝީދުގެ ޖަލު ހުކުމާ ގުޅޭގޮތުން ސަރުކާރުން އެމްޑީޕީއާއެކު މަޝްވަރާ ކުރަމުން އަންނަ ކަމަށް ވިދާޅުވެފައި ވީނަމަވެސް އެއީ ކަނޑައެޅިގެން އިތުރުފުޅެއް ކަމަށެވެ. އަދި އިދިކޮޅު ސިޔާސީ ޕާޓީތަކާއެކު މަޝްވަރާކުރުމަށް ސަރުކާރުން އަރުވާފައިވާ ދައުވަތާ މެދު އެމްޑީޕީއާއި އަދާލަތު ޕާޓީގެ ނިންމުމަށް އެއްވެސް ބަދަލެއް އައިސްފައިނުވާކަން އެޕާޓީން ވަނީ ތަކުރާރުކޮށްފައެވެ.


STO Board ge Director ge Magaamah Kurimathilumuge Furusathu March 31 ge Niyalah - AO News\nއެސްޓީއޯ ބޯޑުގެ ޑިރެކްޓަރުގެ މަގާމަށް ކުރިމަތިލުމުގެ ފުރުސަތު މާރޗު 31 ގެ ނިޔަލަށް\nއެސްޓީއޯ ބޯޑުގެ ޑިރެކްޓަރުގެ މަގާމަށް ކުރިމަތިލުމުގެ ފުރުސަތު މާރޗު 31 ގެ ނިޔަލަށް ހުޅުވާލައިފިއެވެ.\nއެ ފުރުސަތު މިއަދު ހުޅުވާލާފައިވާ އިރު، އެސްޓީއޯ އިން ބުނީ މި މަގާމަށް ޝަރުތު ހަމަވާ ފަރާތްތަކުން “އެސްޓީއޯގެ ބޯޑު ޑިރެކްޓަރުކަމަށް ކުރިމަތިލުމަށް އެދި ހުށަހަޅާ ފޯމާއި އެ ފޯމާއެކު ހުށަހަޅުއްވަންޖެހޭ ޑޮކިއުމަންޓްތައް މި ހިނގާ މާރޗު މަހުގެ 31 ވާ ބުރާސްފަތި ދުވަހުގެ ހަވީރު4ޖެހުމުގެ ކުރިން ހުށަހަޅަން ޖެހޭނެ ކަމަށެވެ.\nބޯޑު ޑިރެކްޓަރުކަމަށް ކުރިމަތިލުމަށް އެދި ހުށަހަޅާ ފޯމް ކުންފުނީގެ ވެބްސައިޓުން ލިބެން ހުންނާނެ ކަމަށާއި ފޯމް ހުށަހަޅާނީ [email protected] އީމެއިލް އެޑްރެހަށް ކަމަށް އެ ކުންފުނިން ބުނެއެވެ. އަދި ކުންފުނީގެ ވެބްސައިޓު ގައި ގާއިމުކޮށްފައިވާ އޮންލައިން ޕޯޓަލް މެދުވެރިކޮށް، އޮންލައިންކޮށްވެސް ހުށަހެޅޭނެ ކަމަށް ބުނެއެވެ.\nއެސްޓީއޯ އިން ބުނީ ޑިރެކްޓަރުކަމަށް ކުރިމަތިލައްވާ ފަރާތްތަކުގައި ހުންނަންވާ ޝަރުތުތައް ކުންފުނިން ކޮށްފައިވާ އިއުލާން ގައި ބަޔާންކޮށްފައި ހުންނާނެ ކަމަށާއި ފޯމް ހުށަހަޅުއްވާ ފަރާތްތަކާއި ކުންފުނީގެ ނޮމިނޭޝަން އެންޑް ރެމިއުނަރޭޝަން ކޮމިޓީއިން އިންޓަވިއުކުރައްވާނެ ކަމަށެވެ. އަދި އިންޓަވިއުކޮށް، ޝޯޓް ލިސްޓު ކުރާ ކެނޑިޑޭޓުންގެ ތެރެއިން މި މަގާމަށް އިންތިޚާބުކުރުމަށްޓަކައި އަހަރީ އާންމު ޖަލްސާއަށް ނަން ހުށަހަޅާނެ ފަރާތްތައް ކަނޑައަޅާނީ ޑިރެކްޓަރުންގެ ބޯޑުން ކަމަށް ވެސް ބުނެއެވެ.\nއެގޮތުން ބޯޑުން ކަނޑައަޅުއްވާ ފަރާތްތަކުގެ މައުލޫމާތު، ކުންފުނީގެ ޕޮލިސީތަކާއި އެއްގޮތަށް އާންމު ކުރާނެ ކަމަށާއި ސަރުކާރު ތަމްސީލްކުރާ ޑިރެކްޓަރުންނަށް ބަދަލެއް ގެންނަވަން ބޭނުންވާނަމަވެސް 31 މާރިޗް ގެ ހަވީރު4ޖެހުމުގެ ކުރިން ކުންފުންޏަށް އެކަން އަންގައިދިނުމަށް އެދި ޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑަށް ވެސް މިއަދު ހުށަހަޅާފައިވާ ކަމަށް އެސްޓީއޯ އިން ބުނެއެވެ.


Mifaharu ves Inguraidhoo ga foari gadhakoh bodu eid faahaga kuranee | Fainu Online\nހއ. އިން ތ. އަތޮޅަށް ޔެލޯ އެލަރޓް ނެރެފި\nރ. މީދޫގެ ރަށްގިރުމަށް ހައްލެއް ނުލިބޭ، އިއްޔެވެސް ބޮޑެތި ރުއްގަސްތައް ނެތިގެންދިޔަ\nބުލްގާރީ ބްރޭންޑުގެ ރިސޯޓެއް ރ. އަތޮޅުގައި ހުޅުވަނީ\nމަޑުއްވަރިއަށް ވަރަށް ބޮޑަށް އުދަ އަރަނީ\nޗެއަރޕާސަންކަމުގެ އިންތިހާބުގެ ކެމްޕޭނަށް ފައްޔާޒު ފައިނަށް ވަޑައިގެންފި\nކެމްޕޭނަށް އިންތި ރާ އަތޮޅުގައި\nރައީސް ޔާމީން ރ. މީދޫއަށް ވަޑައިގެންފި\nރައީސް ޔާމީން ދުވާފަރަށް ވަޑައިގެންނެވުން ބުއްދިވެރިއެއް ނޫން: އިސްމާޢީލް އަޙްމަދު\nއިސްރާއީލުން އަނެއްކާވެސް ގައްޒާއަށް ބޮން އަޅަނީ\nއިޒްރާއީލުން ދިން ހަމަލާއެއްގައި އަލްޖަޒީރާގެ ނޫސްވެރިއަކު މަރާލައިފި\nބެލެނިވެރިންގެ ދުވަސް ފާހަގަ ކުރުމަށް ފައިނު ސްކޫލްގައި ހަރަކާތްތަކެއް\nފައިނު ސްކޫލްގެ3ބުރި އިމާރާތުގެ މަސައްކަތް ފެށިގެން ކުރިއަށް\nއިނގުިރައިދޫގައި އީދު ފާހަގަކުރަނީ\nމިފަހަރުވެސް އިނގުރައިދޫގައި ފޯރިގަދަކޮށް ބޮޑު އީދު ފާހަގަކުރަނީ\n26 މޭ 2022, ބުރާސްފަތި, 18:25\nމި އަހަރުގެ އަލްހާ އީދު ވެސް ރ. އިނގުރައިދޫގައި ފޯރިގަދަކޮށް ފާހަގަ ކުރަން ހަމަޖެހިފައިވާކަމަށް އެރަށުން ބުނެފިއެވެ.\nއީދު ފާހަގަ ކުރުމުގެ ކަންކަމުގައި އިސްކޮށް ހަރަކާތްތެރިވާ ފަރާތަކުން "ފައިނު އޮންލައިން" އަށް ބުނީ، އިނގުރައިދޫއަކީ ކުރީއްސުރެވެސް އީދު ކުލަ ގަދަކޮށް ފާހަގަކުރާ ރަށެއްކަމަށާއި މި އަހަރު ވެސް ގިނަ ހަރަކާތްތަކެއް ކުރިޔަށް ގެންދަން ރާވާފައިވާކަމަށެވެ.\nއެގޮތުން، އީދުގެ ދުވަސްތަކުގެ ހަރަކާތްތައް ރާވާލާފައިވާ ގޮތަށްބަލާއިރު، އީދުގެ ފުރަތަމަ ދުވަސް އީދު ނަމާދު ބޮޑުޖަމާއަތުގައި ކުރުމާއިއެކު އީދު ސައިން ފެށުމަށް ހަމަޖެހިފައިވާއިރު، އޭގެ އިތުރުން މަންޑި ކުޅުމާއި ގޮނުލުން، އަދި ސަގާފީ ކުޅިވަރު ހިމެނޭ ހަރަކާތަކާއި ސަގާފީ އައިޓަމްތަކަށް ހާއްސަ ސްޓޭޖް ޝޯއެއްވެސް ހިމެނެއެވެ.\nމީގެ އިތުރުން ވެސް ފާހަގަކޮށްލެވޭ ހަރަކާތްތަކުގެ ތެރޭގައި، ކޯޑީގެ ކުޅިވަރުތަކާއި މާލީގެ ކުޅިވަރުތައް އަދި ބޮޑުމަސް ކުޅުމާއި ކުޑަކުދިންގެ ހަވީރުގެ އިތުރުން ފެންކުޅިއާއި ސްޓޭޖް ޝޯތައް ފާހަގަ ކޮށްލެވެއެވެ.\nމިކަމުގައި އިސްކޮށް އުޅޭ ފަރާތަކުން ބުނީ، މިފަހަރުގެ ކުޅިވަރުތައް ވެސް ބަލާލުމަށް އެރަށަށް އައުމަށް ދައުވަތު އަރުވާކަމަށެވެ.\nއިތުރު ލިޔުންތައް ރ. އިނގުރައިދޫ\nއަޝްފާޤްގެ ރަން ބޫޓެއް އެމްޕީ އިއްސެއަށް ހަދިޔާކޮށްފި\nފައިނުގައި މިފަހަރު ވެސް ފޯރިގަދަ ކުޅިވަރުތަކާއެކު މަޖާ އީދަކަށްވާނެ\nއިނގުރައިދޫ ކައުންސިލްގެ ބަށި މުބާރާތް ފަށައިފި\nއިނގުރައިދޫން ބިން ދޫކުރާ އެންމެ ކުޑައަގު ކަނޑައަޅައިފި\nމީދޫގައި ގްލޯބަލް ވެލްނަސް ޑޭ ފާހަގަ ކުރަނީ\nމީދުއްޕަރުން ފައިނުގެ މުއައްސަސާތަކަށް ތަމްރީނު ޕްރޮގްރާމެއް\n2 ކޮމެންޓް ކެންސަލް\nނައީމު 1 month ago\nއިނގުރައިދޫގަ ޢީދުގައި ނޯންނާނެ މާބޮޑުކަމެއް\nއަލީ 1 month ago\nއެއްބަސްވުމަކަށް ނާދެވި، ދުވާފަރު އަނަދު ކަޕް ހުއްޓާލައިފި\nދިވެހި ސާފް ލީގު ކިނޮޅަހުގައި ފަށައިފި، ރަށަށް ހާއްސަ ދުވަހެއް\nކޮރޯނާ ވައިރަސް ރ. ފައިނު ރ. މީދޫ ފައިނު ކައުންސިލް ރ. ދުވާފަރު ރ. ކިނޮޅަސް ޝަރީފް ސަރގެ ކޮލަމް ވާހަކަ ރ. އުނގޫފާރު އިސްލާމް ދީން ރ. މަޑުއްވަރި ރ. އިނގުރައިދޫ ރ. އަލިފުށި ލޯކަލް އިންތިހާބު މޫސުން އާދަމް ޝަރީފް ޢުމަރު ފުޓްބޯޅަ ހިތް ތެޅުނުވަރުން


Uss Faivaanakee Ves Hama Ekani Anhenun Ge Ehcheh Noon - Vaguthu\nއުސް ފައިވާނަކީ ވެސް ހަމައެކަނި އަންހެނުންގެ އެއްޗެއް ނޫން\n3 އަހަރު ކުރިން ( މާޗް 11, 2018 )\nހައިހީލްސް ނުވަތަ އުސްފައިވާނަކީ އަންހެނުންނަށް ހާއްސަ ފައިވާނެކެވެ. ނަމަވެސް މި ފިރިހެން މީހާ ކޮންމެ ހަފްތާއަކު3ދުވަހު އޮފީހަށް ދަނީ ހައިހީލްސް އަށް އަރައިގެންނެވެ.\n30 އަހަރުގެ މި ޒުވާނާ އޮފީހުގައި ހައިހީލްސްގަ ހިނގާތަން ފެނި ގިނަ އަންހެނުން ތިބެނީ ހައިރާންވެފައެވެ. އެޝްލޭ އެކްސްވެލް ލަމް ވަކި އަންހެނަކަށް ދޫނުކުރާ ފަދަ ރީތި ހިނގުމެއްގައި ހިނގާލާފައިދާއިރު އެއީ ފިރިހެނެއްހެން ވެސް ހީނުވެއެވެ.\nއޮސްޓުރޭލިޔާ ނިިއު ސައުތް ވޭލް ސިޓީއެއް ކަމަށްވާ ސިޑްނީގެ އޮފީހެއްގައި އިންސްއަރެންސް އިންޑަސްޓްރީގެ ޕްރޮޑަކްޓް މެނޭޖަރ މަގާމުގައި މަސައްކަތްކުރަމުންދާ އެޝްލޭ މިގޮތަށް ކަންތައް ކުރާތާ މިހާރު އަހަރެއްހާ ދުވަސް ވެއްޖެކަމަށް ރިޕޯޓްތަައް ބުނެއެވެ.\nމިކަން ފެށުނުގޮތް ކިޔައިދެމުން އެޝްލޭ ބުނީ ހައިހީލްސްގައި މަސައްކަތަށް އަންނަ ދިގު އަންހެން މުވައްޒަފަކު އޭނަ ގާތު ބުނިގޮތުގައި ހައިހީލްސްގައި ހިނގާލުމުން ވަރަށް އުފާވެ ހިތްވަރުގަދަކަން އިހުސާސްކޮށްލެވޭ ކަމަށެވެ.\nއެގޮތުން އެކަން ޓްރައި ކޮށްލަން ބޭނުންވީ ކަމަށާއި މިކަމަށްފަހު ވަރަށް ހިތްވަރުގަދަކަން އިހުސާސްކުރެވި ކޮންމެ ކަމަކާވެސް ކުރިމަތިލާން މިހާރު ފަސްނުޖެހޭ ކަމަށް އޭޝްލީ ބުންޏެވެ.\nދިގުމިނުގައި6ފޫޓް ހުންނަ އޭޝްލޭގެ ކަލެކްޝަންގައި މިހާރު9ހައިހީލްސް އޮންނަ ކަމަށްވެސް ބުނެފައި ވެއެވެ.\nބޭނުންކޮށްފައިވާ ބޫޓެއް އެއްމިލިއަށް ޑޮލަރަށް\nބޮޑުމަހެއްގެ އަނގައިގެ ތެރެއަށް ނުގޮސް މީހަކު ކިރިޔާ ސަލާމަތްވެއްޖެ\nމާޗް 11, 2018 02:19\nތިވާނީ އަނެއްކަހަލަ ސޮރަކަށް\nމާޗް 11, 2018 06:30\nނަސީބެއް ތިޔަމީހަކީ މަޝްހޫރު މީހެއް ނޫންކަން އެހެންނޫންނަމަ މިހާރު ހުރިހާފިރިހެނުން އަންހެން ފައިވާން ގަންނަން ފިހާރަތަކަށް ދުވަން ފަށައިފީސް.\nމާޗް 11, 2018 08:35\nކޮބާ މިކަމުން ދޭހަކޮށްދޭން ތިއުޅޭ އެއްޗަކީ. އަންތަރީސް ވެއްޖެ\nމާޗް 11, 2018 09:07\nއައްޗީ...ބޮޑު ރަނޑެއް ވައްތަރު ޖަހަނީ?\nމާޗް 11, 2018 13:58\nވިހެއުމަކީވެސް ވަރަށް ހއްވަރުގަދަކަން އިޙްސާސްވާނެ ކަމެއް. ޓްރައިކޮއްލަންވީނު\nމާޗް 12, 2018 01:20


June 2016 – Haftha\nރާއްޖޭގެ ސިޔާސީ މައިދާނުގައި މިރޭ ޓެކްޓޯނިކް ޕްލޭޓް ތަކެއް ގޮވާނެކަމަށް އުމަރު ވިދާޅުވެއްޖެ\nރާއްޖޭގެ ސިޔާސީ މައިދާނުގައި މިރޭ ޓެކްޓޯނިކް ޕްލޭޓް ތަކެއް ގޮވާނެކަމަށް ކުރީގެ ހޯމް މިނިސްޓަރ އުމަރު ނަސީރު ވިދާޅުވެއްޖެއެވެ.\n“ހަފްތާ” ލޯންޗް ކުރުމަށް މިރޭ ސަލްސާ ރޯޔަލްގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން ކުރީގެ ހޯމް މިނިސްޓަރ އުމަރު ނަސީރު ވިދާޅުވީ، ބިމުގެ އަޑީގައި ހުންނަ ފަށަލަތައް ނުވަތަ ޓެކްޓޯނިކް ޕްލޭޓްސްތައް ބައެއް ފަހަރަށް އެކަކި އަނެކައްޗާއި ޖެހި ފަޅައިގެން ދާކަމަށާއި، މިހަފްތާއަކީ ރާއްޖޭގެ ސިޔާސީ މައުދާނުގައި އެފަދަ ދުވަސްކޮޅެއްކަމަށެވެ.\nއަދި މިރޭ ރާއްޖޭގެ ސިޔާސީ މައިދާނުގައި ބޮޑު ގޮވުންތަކެއް ގޮވާނެކަމަށް އުމަރު ވިދާޅުވިއެވެ.\nAuthor މުވާތިނުންPosted on June 30, 2016 July 1, 2016 Categories ޚަބަރު\nމިވެރިކަން ކަޑަތަ؟ މައުމޫނު ހެޕީތަ!\n2013 ވަނައަހަރުގެ ރިޔާސީ އިންތިހާބު ކާމިޔާބުކޮށް ރައީސް ޔާމީން ވެރިކަމާއި ހަވާލުވީ ގަޓުހުރި ވެރިކަމެއްގެ ވައުދާއެކު އެކަށަވަރުކަން ރައްޔިތުންނަށް ދެމުންނެވެ. މި ވެރިކަމުގައި ރައީސް ޔާމީން ރުކުލަވާލި ސަފުތަކާއި އެމަނިކުފާނުގެ ކުރިމަތިންނާއި ފުރަގަހުން އަދި އަރިއަރިމަތިން އެކިނިޔަތުގައި ތިއްބެވި ބޭފުޅުންވެސް ރައްޔިތުންނަށް ކަށަވަރުކޮށްދެމުންދިޔައީ ރައީސް ޔާމީންއަކީ ގަޓު ހުރި ސަހްސިއްޔަތެއް ކަމެވެ. ބައެއް މީހުންގެ ނަޒަރުގައި ރިޔާސީ ރޭހުގައި ރައީސް ޔާމީނަށް ލިބުނު ކާމިޔާބީ އަކީ މިހުރިހާ ކަންކަމަކަށްވުރެ ބޮޑަށް ބޭބޭ ފުޅު މައުމޫނުގެ މަޤްބޫލުކަމާއި ތާއީދާ މައުމޫނުގެ 30 އަހަރުގެ ވެރިކަމުގައި ހެދުނު ގަސްތަކުގެ މޫތައް ދެމިފައިވާ މިންވަރުގެ ބޮޑުކަމުން ލިބުނު ކާމިޔާބީއެކެވެ. ނަމަވެސް މިކަމާ ދެކޮޅު ހައްދަވާ ބޭފުޅުންވެސް މަދެއްނޫނެވެ. ޔާމީންގެ ވެރިކަމުގެ ދައުރު ދެބައި ވެފައިވާއިރު މިއަދު ގިނަ ބަޔަކު އުފައްދާ ސުވާލަކީ މި ވެރިކަން ކަޑަވީތޯ މައުމޫނު ހެޕީނޫނީތޯ ފަދަ ސުވާލު ތަކެވެ. މި ސުވާލުތައް އުފެދޭ އެންމެ ބޮޑު ސަބަބަކީ މިދެބޭފުޅުންގެ މެދުގައި ދޭތެރެއަކުން އުފެދި އުތުރިއަރަމުން މީޑިއާއާ ހަމައަށް ތިލަވާ ނުތަނަވަސް ކަމެވެ.\nމައުމޫނަށް މިވެރިކަން ހަމަ ހަގީގަތުގައިވެސް ކަޑަވީތޯ؟ އެއީ ކީއްވެތޯ މިހުރީ ހައްތާވެސް ސުވާލު އުފެދޭ ކަންކަމެވެ. މިވެރިކަން ކަޑަނޫން ކަމަށް ވިދާޅުވާ މީހުން އެހެން ވިދާޅުވުމުގައި އެބޭބޭފުޅުން ދައްކަވަނީ އަމިއްލަ މިންގަނޑަކުން މިންކޮށް އިޤްތިޞާދު ރަގަޅު ކަމަށް ބުނެ ދައްކާ ހުއްޖަތްތަކާއި ޕާކްތަކާއި ބަނދަރުތަކާއި މަގުތައް ހެދުމަށް ހިންގި މަޝްރޫޢުތަކާއި ބްރިޖް އެޅުމާއި އެއާޕޯޓަށް ތަރައްޤީ ގެނައުމަށް ފަށާފައިވާ ބޮޑެތި މަޝްރޫއުތަކުގެ ވާހަކަތަކެވެ. އެތެރެއާ ބޭރުން ދިމާވި ކޮންމެ ގޮންޖެހުމެއް ގިރާކޮށް ޔާމީން ސާބިތުކަމާއެކު ފިޔަވަޅުތައް ކުރިއަށް އަޅުއްވަމުން ގެންދަވާކަމުގެ ހެކިތަކެވެ.\nމިވާހަކަ ތަކަށް މާބޮޑު ސަމާލުކަމެއް ނުދެއްވާ ބޭފުޅުން ފާހަގަ ކުރަނީ އިޤްތިޞާދު ރަގަޅު ކުރުމަށް ކުރައްވަން ވިދާޅުވި ގިނަ ކަންކަމުން އެކަށީގެންވާ ގޮތެއްގައި ތަންފީޒު ނުކުރެވޭ ކަމަށް ބުނާބުނުމާއި ގިނަ މަޝްރޫއުތަކެއް އެކަށީގެންވާ ގޮތުގައި ކުރިއަށް ނުގޮސް ހުއްޓިފަ ހުރުމާއި ދައުރުގެ މިހިސާބަށް އައިއިރު ސަރުކާރަށް އެރި ލޮޅުންތަކާއި ސަރުކާރުގެ ތެރެއިން ހިލުނު ކޮރަޕްޝަނުގެ ބޮޑެތި މައްސަލަ ތަކެވެ. އަސާސީ ހިދްމަތްތައް ކަމަށްވާ ސިއްހަތާއި ތައުލީމީ ދާއިރާފަދަ ދާއިރާތަކުން ފެނުނު ހިންގުމުގެ ލޮނުމަޑުކަމާއި އެދާއިރާތަކުން ރަށްފުށަށް ފެތުރުނު ތަންދޮރު ނުދަންނަ މީހުންނަށް ވަޒީފާ ބެހުމުގެ ވަބާއެވެ.\nމިވެރިކަން ކަޑަތޯ ކުރެވޭ އާއްމު ބަހުސަށް ޖަވާބުދީ ވިސްނުމަށްވުރެ މިވަގުތު ރައްޔިތުންގެ ސަމާލުކަން ހުއްޓިފައިވަނީ މައުމޫން ހުންނެވީ ހެޕީކޮށްތޯ ނުވަތަ ނޫންތޯ ކަށަވަރުކޮށް ރައީސް ޔާމީން އާއި މައުމޫންގެ ދެމެދުގައި އުފެދި އުތުރިއަރަމުން މިދާ ކަންކަމުން ކުރާނީ ކޮން އަސަރުތަކެއްތޯ ދެނެގަތުމަށެވެ. ޕީޕީއެމްގެ ވެރިކަން ޕީޕީއެމްގެ ރައީސް މައުމޫނާއި މައުމޫނަށް ތާއީދު ކުރާ ފަރާތްތަކަށް ކަޑަ ވެގެން މިއުޅެނީ ކީއްވެތޯ! ބައެއް ބޭފުޅުންގެ ނަޒަރުގައި މިވެރިކަމުގެ ދައުރު ދެބައިވެ އިންތިހާބެއްގެ މަލަމަތި ފެންނަން ފެށުމުން މައުމޫނުގެ ހިތް ނިޔަތް ހަރާބުވީ އެވެ.\nޓޫރިޒަމާ ބެހޭ ކަންކަމަށް ރަށްރަށާއި ބިން އަދި ފަޅުތައް، އިއުލާންކުރުމަކާ ނުލައި ކުއްޔަށް ދޫކުރެވޭ ގޮތަށް ޓޫރިޒަމް ގާނޫނަށް ސަރުކާރުން ހުށަހަޅާފައިވާ އިސްލާހަށް ޕީޕީއެމްގެ އެއްވެސް މެމްބަރަކު ވޯޓު ނުދެއްވުމަށް ޕީޕީއެމްގެ ރައީސް މައުމޫން އެދިވަޑައިގަތުމުން މައުމޫނު ހުންނެވީ ހެޕީކޮށް ނޫންކަން ހާމަވެއެވެ. މައުމޫނުގެ މިނިންމުމަށް ތާއީދުކުރާ ފަރާތްތަކުން ބުނަމުންދަނީ މިކަމުގައި މައުމޫނު ހިޔާރުކުރެއްވީ ގައުމީ މަސްލަހަތާއި ރައްޔިތުންނަށް އެންމެ ފައިދާ ބޮޑު ގޮތެވެ. ޕީޕީއެމްގެ ވެރިކަމެއްވިޔަސް ކަޑަ ކަމެއްވިއްޔާ މައުމޫނަށްވެސް ވާނީ ކަޑަކަމަކަށް ކަމަށް އެފަރާތްތަކުން ހާމަކުރެއެވެ.\nއެހެންނަމަވެސް އުފެދޭ އެންމެ ބޮޑު ސުވާލަކީ މިސަރުކާރު ބައެއްކަންކަން ކަޑަކަމަށް ދެކި މައުމޫނު ހެޕީ ނޫންކަން މީޑިއާ ހަމައަށް ތިލަކުރިނަމަވެސް ކޮއްކޯފުޅު ރައީސް ޔާމީންގެ ސަރުކާރުން ދީލާލާނެތޯ އެވެ. މިސުވާލަށް ލިބެން އޮތް އެންމެ ލުއި ޖަވާބަކީ ރައީސް ޔާމީންއަކީ ގަޓު ރައީސެއްކަމަށް ބުނާބުނުމެވެ. ކުރިމަތިވާ ކޮންމެ ގޮންޖެހުމެއް ގިރާކުރައްވާނެ ކަމަށް ބުނާބުނުމެވެ. މައުމޫނު ހެޕީތޯ ނުވަތަ ނޫންތޯ ނުބައްލަވާނެކަމަށް ބުނާބުނުމެވެ.\nAuthor މުވާތިނުންPosted on June 30, 2016 September 25, 2016 Categories މަޢުލޫމާތު\nހަފްތާ އޮންލައިން ރަސްމީކޮށް އިފްތިތާޙް ކޮށްފި\nހަފްތާ އޮންލައިން ދާދި ދެންމެއަކު ރަސްމީކޮށް އިފްތިތާޙް ކޮށްފިއެއެވެ. ސަލްސާ ރޯޔަލްގައި ކުރިއަށް ދާ ރަސްމިއްޔާތުގައި ހަފްތާ އޮންލައިން ރަސްމީކޮށް އިފްތިތާހް ކޮށްދެއްވީ ކުރީގެ ހޯމް މިނިސްޓާރ އުމަރު ނަސީރު އެވެ.\nޚަބަރު ފަތުރާ ނޫހެއްގެ ގޮތުގައި ހަފްތާ އެންމެ ފުރަތަމަ އުފެދުނީ 1970 ގައެވެ. އޭރު ހަފްތާގެ އެޑިޓަރަކީ އަހުމަދު ޒާހިރު (ސީނާ ޒާހިރު) އެވެ. ހަފްތާ ޓީމްގެ އަމާޒަކީ ވަކި އަތަކަށް ބުރަވުމެއްނެތި ހަބަރާއި މައުލޫމާތު އާންމުންނާއި ހަމައަށް ފޯރުކޮށް ދިނުމެވެ.\nޕާޓީގެ ހިންގުން ހުއްޓުވާލުމަކީ ކޮންކަހަލަ ޑިމޮކްރަސީއެއްކަން ނޭގެ – އަބްދުއްރަހީމް\nޕާޓީގެ ހިންގުން ހުއްޓުވާލުމަށް މަސައްކަތް ކުރުމަކީ ކޮންކަހަލަ ޑިމޮކްރަސީއެއްކަން އެނގިވަޑައި ނުގަންނަވާ ކަމަށް ޕީޕީއެމްގެ ނައިބްރައީސް ވިދާޅުވެއްޖެއެވެ.\nޕީޕީއެމްގެ ކައުންސިލް މެންބަރުން މިއަދު ރައީސް އަބްދުﷲ ޔާމީނާއި އެކު ބޭއްވި ބައްދަލްވުމަށްފަހު ފޮނަދޫ ދާއިރާގެ މެންބަރ އަބްދުއްރަހީމް ވިދާޅުވީ، އަމިއްލައަށް ޕާޓީގެ ބާރުތައް ނަންގަވައިގެން ޕީޕީއެމް ހައިޖެކް ކޮށްގެން އުޅުމުގެ ފުރުސަތު ކުރީގެ ރައީސް މައުމޫން އަށް ނަމަވެސް ނުދެއްވާނެ ކަމަށާއި، ޕާޓީގެ ހުރިހާ ބާރުތަކެއް އަތުލައި، ޕާޓީގެ ހިންގުން ހުއްޓުވާލުމަށް މަސައްކަތް ކުރުމަކީ ކޮންކަހަލަ ޑިމޮކްރަސީއެއްކަން އެނގިވަޑައި ނުގަންނަވާ ކަމަށެވެ.\nޕީޕީއެމަކީ ޑިމޮކްރެޓިކް އުސޫލުތަކާއި އެއްގޮތަށް ހިންގާ ޑިމޮކްރެޓިކް ޕާޓީއެއް ކަމަށާއި، ޕާޓީ އުފެއްދީ ޑީމޮކްރެސީ ކުރިއަރުވަން ކަމުން އެންމެ މީހަކަށް ޕާޓީ ހައިޖެކް ކުރެވިދާނެ ކަމަކަށް ގަބޫލު ނުކުރާކަމަށް އަބްދުއްރަހީމް ވިދާޅުވިއެވެ.\nއަބްދުއް ރަހީމް ވިދާޅުވީ، ޕީޕީއެމްގެ ހަރަކާތްތައް ހުއްޓުވާލާފައި ބާއްވަން ޖާގައެއް ނުދެއްވާނެ ކަމަށާއި ޕާޓީއަށް މިހާރު ދިމާވެފައިވާ ހާލަތުން އަރައިގަންނަން މަސައްކަތް ކުރަމުންދާ ކަމަށެވެ.\n” ޕީޕީއެމްގެ ރައީސް މައުމޫން އަބްދުލް ޤައްޔޫމު އަށް އެންގުމަކާނުލާ ކައުންސިލް ބައްދަލުވުމެއް ބާއްވާފައި ނުވާނެ. ޕާޓީ ހިންގީ ރަނގަޅަށް ކަމަށް އެޕާޓީގެ އެތައް ޖަލްސާއެއްގައި ރައީސް މައުމޫން ވިދާޅުވެފައިވޭ. ޕާޓީގެ އަސާސީ ގަވާއިދުގައި އޮންނަ ބާރުތަކަކީ ބޭނުންވީމަ ބޭނުންހާ ގޮތަކަށް ބޭނުންކުރަން ދޫކޮށްފައި ހުންނަ ބާރުތަކެއް ނޫން” އަބްދުއްރަހީމް ވިދާޅުވި އެވެ.\nAuthor މުވާތިނުންPosted on June 30, 2016 Categories ޚަބަރު\nމައުމޫނު ޕީޕީއެމުން ވަކިކުރަނީ\nރައީސް މައުމޫނާއި ރައީސް ޔާމީންގެ ކޯޅުން ތަކުގެ ސަބަބުން ޕީޕީއެމް ބައިބައި ވަމުންދާއިރު މިއަދު ޕީޕީއެމްގެ ކައުންސިލް ބެންބަރުންތަކެއް ރައީސް ޔާމީން އާއި ބައްދަލް ކުރުމަށްފަހު މައުމޫނު ޕާޓީން ވަކި ކުރަން ނިންމައިފިއެވެ.\n“ހަފްތާ’ އަށް އެނގިފައިވާ ގޮތުގައި ރައީސް ޔާމީނާއި އެކު ޕީޕީއެމްގެ ކައުންސިލް ބައެއް މެންބަރުން މިއަދު ރައީސް އޮފީހުގައި ބޭއްވި ބައްދަލް ވުމުގައި ވަނީ ސިޔާސީ ޕާޓީތަކުގެ ޤާނުނަށް ބަދަލު ގެނެސްގެން ކުރީގެ ރައީސް މައުމޫން އަބްދުލް ގައްޔޫމު ޕީޕީއެމްގެ ރައީސް ކަމުން ދުރުކުރުމަށް ނިންމާފައެވެ.\nއެގޮތުން “ހަފްތާ” އަށް އެނގިފައިވާ ގޮތުގައި ސިޔާސީ ޕާޓީތަކުގެ ޤާނޫނަށް ގެންނަން އުޅޭ އިސްލާހަކީ އުމުރުން ފަސްދޮޅަސް ފަސް އަހަރު ވުމުން ޕާޓީއެއްގެ ރައީސް ކަމުގެ މަގާމު ނުފުރެއްވޭ ގޮތަށް ހެދުމެވެ.\nމިގޮތަށް މަޖްލީހުން ފާސްވެއްޖެނަމަ ރައީސް މައުމޫންގެ މަގާމު ގެއްލިގެން ދާނެވެއެވެ.\nމިއަދު ރައީސް ޔާމީންއާއި އެކު ބޭއްބި ބައްދަލްވުމުގައި ބައިވެރިވެފައިވާ ބައެއް މެންބަރުންގެ ތެރޭގައި، ޕީޕީއެމްގެ ޕީޖީ ގްރޫޕްގެ ލީޑަރ އަހުމަދު ނިހާން ހަސަން މަނިކާއި، ފުނަދޫ ދާއިރާގެ މެންބަރ އަބްދުއްރަހީމާއި، ރައްޔިތުންގެ މަޖްލީހުގެ ރައީސް އަބްދުﷲ މަސީހު ހިމެނެއެވެ.\nކަޅުފޮށިން ކަށަވަރުވެފައިވަނީ ދުންތަކެއް ފެނުނުކަން-އޮފިޝަލުން\nމިދިޔަ މޭ މަހު މެޑިޓެރޭނިއަން ކަނޑަށް ވެއްޓުނު އިޖިޕްޓްއެއާގެ ފްލައިޓް އެމްއެސް804 ވެއްޓުމުގެ ކުރިން ފްލައިޓުން ދުން އަރާފައިވާކަން އޭގެ ކަޅު ފޮށީގައި ރިކޯޑުވެފައިވާ މައުލޫމާތުން ކަށަވަރުވެއްޖެ އެވެ.\nމީގެ ކުރިން މިސްރުގެ އޮފިޝަލުން ވަނީ ބޯޓު ވެއްޓުވުމުގެ ކުރިން، ބޯޓުގެ ފާހާނައިންނާއި އޭވިއޯނިކްސް އޭރިއާ އިން ދުން އެރި ކަމުގެ އޮޓޮމެޓިކް ސިގްނަލް ލިބިފައިވާ ކަމަށް ބުނެފަ އެވެ. އަދި ބޯޓުގެ ކަޅުފޮށިން މިހާރު އެކަން ކަށަވަރުކޮށްދޭ ކަމަށް ހާދިސާ ތަހުގީގު ކުރަމުންދާ މިސްރުގެ ކޮމިޓީންވަނީ ބުނެފައެވެ.\nމީގެ އިތުރުން، ފްލައިޓުގެ ކުރީކޮޅުން ފެނިފައިވާ ބައިތަކުން ބޯޓުގައި މާބޮޑަށް ހޫނުގަދަވެފައިވާކަން ހާމަވާކަމަށްވެސް އޮފިޝަލުން ހާމަކުރެއެވެ. .\nބޯޓުގެ ވޮއިސް އަދި ފްލައިޓް ޑޭޓާ ރިކޯޑަރުތައް ކަމަށްވާ ކަޅުފޮށިތައް ހޯދާފައި ވަނީ މެޑިޓެރޭނިއަންގެ 3000 މީޓަރު އަޑިންނެވެ. ފުރަތަމަ ކަޅު ފޮށި މަރާމާތުކޮށް ނިމިފައިވާއިރު ދެވަނަ ކަޅު ފޮށި މަރާމާތު ކުރުމުގެ މަސައްކަތް މިހާރު ދަނީ ކުރެވެމުންނެވެ.\nމެއި މަހުގެ 19 ވަނަ ދުވަހު، އެއަރ ބަސް މަރުކާ އޭ320 ގެ މި ބޯޓު ޕެރިހުން ކެއިރޯއަށް ދަތުރުކުރަމުން ދިޔައިރު، ބޯޓަށް ދިމާވި ހާދިސާގައި ބޯތުގައި ދަތުރުކުރަމުންދިޔަ 66 މީހުންވަނި މަރުވެފައެވެ.\nމީގެއިތުރުންވެސް ބޯޓު ވެއްޓުމުގެ ކުރިން އެތަށްފަހަރެއްގެ މަތިން ދުމުގެ އިންޒާރުތައް ދީފައިވާކަން ވެސް މައްސަލަ ތަހްގީގްކުރަމުންދާ އޮފިޝަލުން ހާމަކުރައްވައެވެ.\nމި ހާދިސާގެ ތަހްގީގް ފުރިހަމަވުމަށްޓަކައި، ދެވަނަ ކަޅުފޮށި މުހިންމު ދައުރެއް އަދާކުރާއިރު، މި ކަޅުފޮށްޓަށް ލިބިފައިވާ ގެއްލުންތައް ހައްލުކުރުމަށްޓަކައި މިހާރުވެސް ފްރާންސްގެ ލެބޯޓަރީގައި ދަނީ މަސައްކަތްކުރެވެމުންނެވެ.\nAuthor މުވާތިނުންPosted on June 30, 2016 Categories ދުނިޔެ\nޕީޕީއެމްގެ މެންބަރުންތަކެއް ރައީސް އާއި ބައްދަލު ކުރުން\nޕީޕީއެމްގެ ކައުންސިލްގެ ބައެއް މެންބަރުން ރައީސް ޔާމީނާއި ބައްދަލު ކުރައްވާ ކަމުގެ މައުލޫމާތު ލިއްޖެއެވެ.\nޕީޕީއެމްގައި މިހާރު އުފެދިފައިވާ މައްސަލަތަކާ ބެހޭ ގޮތުން މަޝްވަރާ ކުރުމަށް ރައީސް ޔާމީން އާއި ޕީޕީއެމްގެ ކައުންސިލްގެ މެންބަރުން ބައްދަލު ކުރައްވަމުން ގެންދަވާއިރު އެޕާޓީގެ އެތެރޭގެ ތަޅާފޮޅުން މިހާރު ވަނީ ވަރައް ބޮޑުވެފައެވެ.\nޕީޕިއެމް ކައުންސިލްގައި ހިމެނިވަޑައިގަންނަވާ މެންބަރުން ތަކަކާއި ޕީޖީ ގްރޫޕްގެ ތެރެއިން ކައުންސިލްގައި ތިއްބަވާ މެންބަރުންނާއި ކައުންސިލްގެ އެހެން ވެސް މެންބަރުން މި ބައްދަލުވުމުގައި ބައިވެރިވާ ކަމުގެ މައުލޫމާތު ލިބިފައިވެއެވެ.\nކުރީގެ ރައީސް މައުމޫން އަބްދުލް ޤައްޔޫމާއި ރައީސް ޔާމީނާއި ހިޔާލު ތަފާތުވެފައިވާއިރު ރައީސް މައުމޫން ވަނީ އެޕާޓީގެ ބައްދަލްވުންތަށް އެމަނިކުފަނަށް ނޭގި ނުބޭއްވުމަށް އަންގާފައެވެ. އަދި އެ ޕާޓީގެ ނައިބްރައީސް އަބްދުއް ރަހީމްގެ ބާރުތައްވެސް މައުމޫން ވަނީ އަތުލައްވާފައެވެ.\nއިންޑަސްޓްރިއަލް ޒޯންގެ މަސައްކަތް ފެށުން\nމާލޭގެ ހުޅަނގު ފަރާތުގައި ހަދާ އިންޑަސްޓްރިއަލް ޒޯންގެ ބިން ހިއްކުމުގެ މަސައްކަތް މިއަދު ރަސްމީކޮށް ފަށައިފިއެވެ.\nމާލޭގެ ހުޅަނގު ފަރާތުގައި ސަރުކާރުން ތަރައްގީކުރާ އިންޑަސްޓްރިއަލް ޒޯންގެ މަސައްކަތް ފެށުމަށްފަހު ނޫސްވެރިންނަށް މައުލޫމާތު ދެއްވަމުން ހައުސިން މިނިސްޓަރ ޑރ މުހައްމަދު މުއިޒް ވިދާޅުވީ، 24 ގަޑިއިރު މެދުނުކެނޑި އެތަނުގެ މަސައްކަތް ކުރިއަށް ގެންދާނެ ކަމަށާއި އަންނަ އާދިއްތަ ދުވަހަށް އެ ސަރަހައްދު ހިއްކާ ނިންމާނެ ކަމަށެވެ. ސިނާއީ އަވަށް ހިއްކަން ވެލިނަގަން ހަމަޖެހިފައިވަނީ އުތުރުތިލަފަޅު ކައިރި ދިމާ ކަނޑުން ގާތްގަނޑަކަށް 45 މީޓަރު އަޑިން ކަމަށާއި، ބޭރުތޮށީގެ މަސައްކަތާއި ނެރުގެ މަސައްކަތްވެސް މިހާރު ވަރަށް ބާރު ސްޕީޑެއްގައި ކުރިއަށްދާނެ ކަމަށް މުއިއްޒު ވިދާޅުވިއެވެ.\nމިނިސްޓަރ މުއިޒް ވިދާލުވީ، ހައެއް ޕޮއިންޓް ނުވައެއް ހެކްޓަރުގެ އިންޑަސްޓްރިއަލް ޒޯންގެ ބިން ހިއްކުމުގެ މަސައްކަތް ނިމުމާއެކު އެތަނުގެ މަގުހެދުމުގެ މަސައްކަތް ފެށޭނެ ކަމަށާއި، އަމާޒަކީ ޖުލައި މަހުގެ 26 ވަނަ ދުވަހަށް އެތަނުގެ މައިގަނޑު މަސައްކަތް ނިންމާލުން ކަމަށެވެ.\n1 ޕެކެޓް ވެނީލާ ކޭކް މިކްސް\n1 ޖޯޑު ފެން (ފިނި)\n½ ޖޯޑު ބަޓާރ\n¾ އޮރެންޖް ޖޫސް\nބޯލް އަކަށް ކޭކް މިކްސް، ފިނި ފެން، ތެޔޮ އަދި ބިސް އެޅުމަށްފަހު ގިރާލާށެވެ. ކަރަންޓް މެޝިންއަކުންނަމަ މެދުމިނުގައި 2މިނިޓް ވަންދެން އެއްކޮށްލާށެވެ. އެއަށްފަހު 350ޑިގްރީގައި އަވަން ބެހެއްޓުމަށްފަހު އެއްކޮށްލި ކޭކްމިކްސް ކޮޅު ޕޭންގައި ފިހެލާށެވެ. ދެން ބަޓާރ، ހަކުރު އަދި އޮރެންޖު ޖޫސްފޮދު ތެއްޔަކަށް އެޅުމަށްފަހު 2މިނިޓްވަންދެން ކައްކާލާށެވެ. ކޭކް ފިހެވުމުން ހޫނުކޮށްހުއްޓައި އުލަކުން ކޭކުގައި ލޯވަޅުއެޅުމަށްފަހު ކެއްކި އޮރެންޖު ޖޫސްފޮދު ކޭކު މައްޗައްއަޅާލާށެވެ. އޮރެންޖު ޖޫސްފޮދުން ކޭކު ފޯވުމުން ފިނިކޮށްލުމަށްފަހު ސާވްކުރާށެވެ. ބޭނުމިއްޔާ ކޭކުގެ މައްޗައް އައިސިންގ ޝުގާރ ބުރުވާލެވިދާނެއެވެ.\nAuthor .Posted on June 30, 2016 Categories ޚަބަރު\nއޭސީސީ ޤާނޫނަށް އިސްލާހު ގެނައުން\nއެންޓި ކޮރަޕްޝަން ކޮމިޝަން(އޭސީސީ) ގެ ޤާނޫނަށް ގެންނަން ފެންނަ އިޞްލާޙުތައް އެޓަރނީ ޖެނެރަލް އޮފީސް (އޭޖީ) އޮފީހަށް ފޮނުވައިފިއެވެ.\nއެންޓި ކޮރަޕްޝަން ކޮމިޝަން(އޭސީސީ)ން ނެރެފައިވާ ނޫސްބަޔާނެއްގައި ބުނެފައިވަނީ އެ ކޮމިޝަންގެ ޤާނޫނަށް ހުށަހެޅި 68 އިޞްލާޙުގެ ތެރޭގައި، ކޮރަޕްޝަންގެ މައްސަލަތައް ތަޙުޤީޤު ކުރުމުގައި، ކޮމިޝަނުން މިހާތަނަށް ކޮށްފައިވާ ތަޖުރިބާތަކާއި، ކޮމިޝަނަށް ޤާނޫނީގޮތުން ކުރިމަތިވި އެކި ގޮންޖެހުންތަކާއި، ޖިނާއީ ޢަދުލުގެ ނިޒާމަށް އައި ބަދަލުތަކާ ގުޅިގެން، އެންޓި ކޮރަޕްޝަން ކޮމިޝަންގެ ޤާނޫނަށް ގެންނަންޖެހޭ ކަމަށް ފާހަގަކުރެވިފައިވާ އިޞްލާޙުތައް އެޓާނީ ޖެނަރަލް އޮފީހަށް މިހާރު ފޮނުވާފައިވާ ކަމަށެވެ.\nއަދި އެ ކޮމިޝަންގެ މަސްއޫލިއްޔަތުތަކާއި، ބާރުތަކާއި، ކޮމިޝަންގެ އިޚްތިޞާޞްއާ ގުޅުންހުރި މުހިއްމު އިޞްލާޙުތަކެއް ގެނައުމަށް ހުށަހަޅާފައިވާކަމަށް އެ ބަޔާނުގައި ބުނެފައިވެއެވެ.\nއޭސީސީގެ ބަޔާނުގައި ބުނެފައިވަނީ ބަންދުގައި ބަހައްޓައިގެން ތަޙުޤީޤުކުރުމާއި، ތަޙުޤީޤު މަރުހަލާގެ ތެރޭގައި ކަންކަން ހުއްޓުވުމާ ބެހޭ ކަންކަމާއި، ކޮރަޕްޝަންގެ ކުށްތަކުގެ ތެރެއިން ދައުލަތަށް ގެއްލިގެންދާ ފައިސާ އަނބުރާ ހޯދުމާއި، ދައުލަތުގެ މުވައްޒަފުން މުދަލާއި ފައިސާ ހޯދާގޮތް ބެލުމުގެ އިތުރުން ކޮރަޕްޝަންގެ ކުށްތައް ތަޙުޤީޤުކުރުމަށްޓަކައި ޚާއްޞަ އޮޕަރޭޝަންތައް ހިންގުމާ ގުޅޭ މުހިންމު އިޞްލާޙުތަކެއް ހިމަނާފައިވާނެކަމަށެވެ.


ބޮޑުގޭ ވަގުތީ މިސްކިތަށް ނަމާދަށް ގެންދާ ކުއްޖާގެ ސަބަބުން އެހެން މީހުންގެ ނަމާދަށް މުސީބާތަކަށް ނުހަދަމާ!\nކުޑަކުދިން ލައްވައި ނަމާދުކުރުވުމަކީ ކުރަންޖެހޭ ކަމެކެވެ. ޅަފަތުގައި އެކަމަށް ތަރުބިއްޔަތު ނުކުރެވިއްޖެނަމަ އެއީ ފަހުން ނުކުރެވުން ކައިރި ކަމެކެވެ. ނަމާދުކުރަން އާދަކުރުވުމަކީ މައިން ބަފައިންގެ މައްޗަށް އޮތް ވާޖިބެކެވެ.\nއެހެންކަމާއިއެކުވެސް މިސްކިތަށް ފޮނުވުމުގެކުރިންނާއި މިސްކިތަށް ގެންދިއުމުގެކުރިން އެކަމަށް ކުދިން ތަރުބިއްޔަތުކުރުވަން އެބަޖެހެއެވެ. ނަމާދަކީ ކޮބައިކަމާއި ނަމާދުކުރުމުގައި އަމަލުކުރަންޖެހޭ ގޮތްތައް ދަސްކޮށްދީ ތަރުބިއްޔަތުކުރުވަންވެސް އެބަޖެހެއެވެ. އެކަންކަން ނުކުރުމުން މުޅި ޖަމާއަތަށް ބައެއްފަހަރު މުޞީބާތްތައް ދަނީ ކުރިމަތިވަމުންނެވެ.\nމާފަންނު ބޮޑުގޭގައި ހަދާފައިވާ ވަގުތީ މިސްކިތަށް 3-4 އަހަރުގެ ކުޑަކުއްޖަކު އެބަގެންދެއެވެ. އެކުއްޖާގެ ކަމަކީ ތަޅުންމަތީގައި މަޑިއަށް ޖެހުމާއި އަޑުގަދަކުރުމެވެ. ޖަމާއަތަށް ހަރަމްބަނުމުން ކޮންމެ ރަކްއަތެއްގައި އެތައް ފަހަރަކު ތަޅުން މައްޗަށް ވެއްޓިވެސް ގަނެއެވެ.\nސަރަހައްދުގައި ފުރޮޅޭތަންވެސް ފެނެއެވެ. އެކަންކަމުގެ ސަބަބުން މުޅި ޖަމާއަތަށް އެކަމުގެ އަސަރުކުރެއެވެ.\nއެކަންކަމުގައި އެކުއްޖާގެ އެއްވެސް ކުށެއް ނެތެވެ. ޒިންމާ އުފުލަންޖެހޭނީ މައިންބަފައިންނެވެ.\nކައު އިތުރު ރަސޫލާ މުޙައްމަދު (ޞޢވ)، އިތުރު އެކަލޭގެފާނުގެ ދަރިކަނބަލުން ފާޠިމަތުގެފާނުގެ ދެ ދަރިކަލުން ކަމަށްވާ ޙަސަނުގެފާނާއި ޙުސައިނުގެފާނު މިސްކިތަށް ގެންދެވިއެވެ. ބައެއް ފަހަރު އިތުރު މާތް ނަބިއްޔާ ސަޖިދައަށް ވަޑައިގަތުމުން ކަނދުރާފުޅުގައި އިށީނދެވަޑައިގެން ހެއްދެވިއެވެ. އެކަމުގެ ސަބަބުން ސަޖިދައިގައި އިތުރަށް މަޑުކުރައްވަން ޖެހިވަޑައިގެންފައިވެސްވެއެވެ. ނަމަވެސް އެކަން މަނާކުރައްވަވާފައެއް ނުވެއެވެ.\nއެ މާތް ދެ ދަރިކަލުން މިސްކިތްކޮޅުގައި އަޑުގަދަކުރައްވައި އެހެން މީހުންނަށް އުނދަގޫފުޅު ކުރެއްވިކަން އެނގޭކަށް ނެތެވެ. މިކަމަށް ވިސްނައިލުމުން އެނގެނީ ކުއްޖަކު އޭނާ ގޮވައިގެން މިސްކިތަށްދާ މީހާއަށް އުދަނގުލެއް ކުރި ނަމަވެސް އެކަން މަނާކުރުމެއް ނެތްކަމެވެ. މަސައްކަތްކުރަންވީ ރަނގަޅު ގޮތްތައް ދަސްކޮށްދިނުމަށް ކަމެވެ.\nބުލޫ ހެވަން ކައިރީގައި ހުރި މިސްކިތުންވެސް މިފަދަ މަންޒަރެއް ރޭ ފެނުނެވެ. އިޝާ ނަމާދަށް ދިއަ ދެކުދިންނެވެ. އުމުރަކީ 12 ވަރަކަށް އަހަރުކަމަށްވެދާނެއެވެ. ދެކުދިންގެ ކިބައިގައި ވައްތަރުކަމެއްވެސް ހުއްޓެވެ.\nނަމާދުގައި ދެކުދިން ފުރަތަމަ ސަފުގައި ތިބީ ޖެހިޖެހިގެންނެވެ. އަޅިކުލައިގެ ޓީޝަރޓެއް ލައިގެން ހުރި ކުއްޖާގެ އުނދަނގުލާއިހުރެ ދެވަނަ ކުއްޖާ ސަފު ދޫކޮށް ގޮސް ހުއްޓުނީ އަނެއް ކުއްޖާއަށް ކައިރި ނުވެވޭނެ ގޮތަށް ދޮރެއްގެ ފާރުގެ ކައިރީގައެވެ.\nދެވަނަ ކުއްޖާ އެވަރަކުން ދުލެއް ނުކުރިއެވެ. ހަރަންބަނީ ފާރުގެ އަނެއްފަރާތުން ދޮރުމަތީގައި ފާރުގައި ޖެހިގެންހުރެއެވެ. މެދުގައި ފާރު ހުރިއިރުވެސް ގެންދިއައީ އިޝާރާތުންނާއި އަމަލުން އުނދަގޫކުރަމުންނެވެ.\nމިސްކިތަށް އެ އުމުރުގެ ކުދިން ފޮނުވަންޖެހޭނެއެވެ. އެކުދިން ލައްވައި ނަމާދުކުރުވަންޖެހޭނެއެވެ. ހަމަ އެއާއިއެކު އެކުދިންނަށް ނަމާދަކީ ކޮބައިކަން އަންގައިދޭން ޖެހޭނެއެވެ. ވީވަރަކުން އެކުދިން މިސްކިތުގައި އުޅޭ ގޮތް ބަލަންވެސް ޖެހޭނެއެވެ. ބަންގި ގޮވީމާ ކޮއްޕާ މިސްކިތަށް ފޮނުވުމަކުން ނުފުދޭނެއެވެ.\nކަންކަން މިހެން ހުރި ނަމަވެސް ބައެއް މައިން ބަފައިން މިފަދަ ކަންކަމަށް ޚާއްޞަ ސަމާލުކަންވެސް ދެއެވެ.\nބޮޑުގޭ ވަގުތީ މިސްކިތުން ކޮންމެ ދުވަހެއްގެ މެންދުރު ނަމާދު ވަގުތު އުމުރުން7އަހަރުވަރުގެ ކުއްޖަކާއި ބައްދަލުވެއެވެ. ހުންނަނީ ސްކޫލް ޔުނިފޯމުގައެވެ. ކުއްޖާ ގޮވައިގެން މިސްކިތަށް އަރަނީ ބައްޕަ ކަމަށް ވެދާނެއެވެ. ނަމާދުގައި ކުއްޖާ އަމަލުކުރަނީ ހާދަ ފުރިހަމައަށެވެ. އަމަލުތައް ގިނަ ބޮޑެތި މީހުންނަށްވުރެ ފުރިހަމައެވެ.\nމިއަދުގެ ޢަޞްރު ނަމާދަށްފަހު ވެސް އުމުރުން 12 ވަރަކަށް އަހަރުގެ ދެކުދިން ދެފަރާތުގައި ބައިތިއްބައިގެން ކީރިތި ޤްރްއާން ކިޔަވަން މީހަކު އެބައިނެވެ. ދެ ކުދިންވެސް ތިބީ ކިޔަވާށެވެ. ކިހައި އުފާވެރި މަންޒަރެއްތޯއެވެ!


“މިންތީގެ ނަޒަރަކުން ވިސްނުމުގެ މުހިންމުކަން” މި ނަމުގައި މިނިސްޓްރީގެ ފަރާތުން ކެބިނެޓަށް ސެޝަނެއް ކުރިއަށް ގެންގޮސްފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\n“މިންތީގެ ނަޒަރަކުން ވިސްނުމުގެ މުހިންމުކަން” މި ނަމުގައި މިނިސްޓްރީގެ ފަރާތުން ކެބިނެޓަށް ސެޝަނެއް ކުރިއަށް ގެންގޮސްފި\n“މިންތީގެ ނަޒަރަކުން ވިސްނުމުގެ މުހިންމުކަން” މި ނަމުގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްގެ ފަރާތުން ކެބިނެޓަށް މަޢުލޫމާތު ޙިއްޞާކުރުމުގެ ސެޝަނެއް މިއަދު ކުރިއަށް ގެންގޮސްފިއެވެ.\nރައީސުލްޖުމްހޫރިއްޔާގެ އޮފީހުގައި މިއަދު ހެނދުނު ކުރިއަށް ދިޔަ މި ސެޝަންގައި މިންތީގެ ހަމަހަމަކަންކަމާ ގުޅުން ހުރި މަފްހޫމުތަކާއި، ގުޅުން ހުރި ޤާނޫނުތަކާއި، ބައިނަލްއަޤްވާމީ މުޢާހަދާތަކާއި، އެއްބަސްވުންތަކުގެ އިތުރުން، މިންތީގެ ނަޒަރިއްޔާތުން ވިސްނުމުން ކުރާނެ ފައިދާތަކުގެ މައްޗަށް އަލިއަޅުވައިލައިފައިވެއެވެ.\nމި ސެޝަންގައި މިނިސްޓްރީގެ ފަރާތުން ބައިވެރިވެފައިވަނީ މިނިސްޓަރ އޮފް ސްޓޭޓް ފޮރ ޖެންޑަރ، ފެމިލީ އެންޑް ސޯޝަލް ސަރވިސަސް ފަޒްނާ ޝާކިރާއި ޑެޕިއުޓީ ޑިރެކްޓަރ ޖެނެރަލް އައިމިނަތު ޝިރާނީ ނަޢީމް އަދި އެސިސްޓަންޓް ޑިރެކްޓަރ އިބްރާހީމް މުޙައްމަދުއެވެ.\nޚާއްޞަ ރައްކައުތެރިކަމާއި އަޅައިލުން ބޭނުންވާ ފަރާތްތަކުގެ ޙައްޤުތައް ކަށަވަރުކުރުމުގެ ގޮތުން މިނިސްޓްރީގެ ފަރާތުން އަންނަނީ ހޭލުންތެރިކުރުވުމުގެ ޕްރޮގްރާމްތައް އެކި ފަރާތްތަކަށް ހިންގަމުންނެވެ. އެ ގޮތުން، ދައުލަތުގެ ވުޒާރާތަކާއި، މުއައްސަސާތަކާއި ކުންފުނިތަކުގެ އިތުރުން، އަމިއްލަ ފަރުދުންނަށް ވެސް މި ފަދަ ޕްރޮގްރާމްތައް ހިންގިފައިވެއެވެ.\n16 ޖުމާދަލްއޫލާ 1440\nޖަޕާނުން ދިވެހިރާއްޖެއަށް ކަނޑައަޅުއްވައިފައި ހުންނަވާ ސަފީރު މިނިސްޓަރ ޝިދާތާގެ އަރިހަށް އިޙްތިރާމުގެ ޒިޔާރަތެއް ކުރައްވައިފި →\n← ފާއިތުވެ ދިޔަ ދުވަސްތަކުގައި ގިނަ އަދަދެއްގެ މަރުތަކާއި ހިތާމަވެރި ހާދިސާތަކެއް ހިނގައިފައިވާތީ، އެ ކަމުގެ ކަންބޮޑުވުން މިނިސްޓަރ ޝިދާތާ ހޯމް މިނިސްޓަރާ ޙިއްޞާކުރައްވައިފި


އޭޝިއަން ކަޕް ކޮލިފައިން: ދިވެހިރާއްޖެ – ފަލަސްތީން\n29 މާރޗް 2017 | ބުދަ 02:00\n28 މާރޗް 2017 | އަންގާރަ 22:54\n90+ ފަލަސްތީނުން ތިންވަނަ ލަނޑެއް ޖަހައިފި. ރާއްޖޭގެ އޭރިއާ ތެރެއިން އެންޑީ ކައިރިން ނައްޓާލުމަށްފަހު ފަލަސްތީނުގެ ލަނޑު ކާމިޔާބުކުރީ ބަދަލު ކުޅުންތެރިންގެ ގޮތުގައި ނިކުތް އަބޫ ނާހިޔާ\n90+ މެޗުގެ ފުރިހަމަ ވަގުތު ހަމަވެގެން މިހާރު ކުޅެމުން ދަނީ އިތުރު ވަގުތުގެ ކުޅުން\n28 މާރޗް 2017 | އަންގާރަ 22:50\n28 މާރޗް 2017 | އަންގާރަ 22:40\n87+ ދެވަނަ ހާފުގެ މިހާ ހިސާބުން ރާއްޖެއަށް ލިބިފައިވާ ހިލެޭ ޖެހުމެއް، ސެންޓޭ ފޮނުވާލި ބޯޅަ ދިޔައީ ހުރަސް ދަނޑިމަތިން\n28 މާރޗް 2017 | އަންގާރަ 22:38\n82' އަނެއްކާވެސް ފަލަސްތީނުން ލަނޑެއް ޖަހައިފި، މި ލަނޑުވެސް ޖެހީ ރިދާތު\n28 މާރޗް 2017 | އަންގާރަ 22:28\n78' ފަލަސްތީނުން ލަނޑެއް ޖަހައިފި: ފަލަސްތީނުން ލަނޑުޖަހާފައިވަނީ ރާއްޖޭން ހަމަލާއަކަށް ކުރިއަށް ޖެހިލި ވަގުތު ކައުންޓަރ އެތޭޚެއްގައި، ލަޑު ޖެހޭ ބަދަލު ކުޅުންތެރިއެއްގެ ގޮތުގައި ކުޅެން ނުކުތް އަހްމަދު ރިދާތު، ރާއްޖޭގެ ޓީމުން ވެސް ވަނީ ކުޅުންތެރިއަކު ބަދަލުކޮށްފަ، އާއްކޮގެ ބަދަލުގައި ނުކުތީ ނާއިޒް\n28 މާރޗް 2017 | އަންގާރަ 22:24\n'59- ފަލަސްތީނުގެ ޓީމުން މިވަނީ ބަދަލެއް ގެސްފަ، މުހައްމަދު ޔާމިންގެ ބަދަލުގައި ކުޅެން ނުކުތީ އަހްމަދު ރިދާތު.\nމިރޭގެ މެޗުގައި އެންމެ ނުރައްކާތެރި ޙަމަލާއެއް މި ފެނުނީ ފަލަސްތީނުގެ ފަރާތުން، ނަމަވެސް ފައިސަލް ވަނީ ވަރަށް ހުށިޔާރު ކަމާއިއެކު އެ ޙަމަލާ ދިފާޢުކޮށްފަ، މިރޭގެ މެޗުގައި ފައިސަލް އަންނަނީ އަދި ވަރަށް ރަނގަޅު ކުޅުމެއް ދައްކަމުން.\nމެޗު ފެށުމުގެ ކުރިން ފައިސަލް ގައުމީ ސަލާމަށް ހުއްޓިގެން\n28 މާރޗް 2017 | އަންގާރަ 22:18\n70' ފަލަސްތީނުގެ ނުރައްކާތެރި ހަމަލާއެއް، ރާއްޖޭގެ އޭރިއާ ތެރެއިން ޑިފެންޑަރުން ކައިރިން ނައްޓާލުމަށްފަހު ފޮނުވާލި ބޯޅަ ފައިސަލް ވަނީ ދިފާއުކޮށްފަ. ޝާފީ ކައިރިން ނައްޓާލުމަށްފަހު ހަމަލާ ފޮނުވާލީ ޖޮނަތަން ޒޮރިއްލާ.\nމި ގްރޫޕްގެ އަނެއް މެޗު މިހާރު ވަނީ ނިމިފައި މި މެޗު އޮމާނުން ކާމިޔާބު ކުރީ 14-0 އިން،\n28 މާރޗް 2017 | އަންގާރަ 22:16\n68' ރާއްޖެއަށް ލިބުނު ހިލޭ ޖެހުން ސެންޓޭ ފޮނުވާލީ ސީދާ ކީޕަރުގެ އަތަށް\n47' ރަނގަޅު ހަމަލާއެއް އުފެއްދުމަށް ރާއްޖޭ ޓީމުން މަސައްކަތް ކުރި، ސެންޓޭއަށް ދިނުމަށް އުމޭރު ފޮނުވާލި ބޯޅަ ލިބޭ ގޮތެއް ނުވި\n28 މާރޗް 2017 | އަންގާރަ 22:10\nދެވަނަ ހާފް ކުޅުން ފަށައިފި، އެއްވެސް ޓީމަކަށް ބަދަލެއް އައިސްފައެއް ނެތް\n28 މާރޗް 2017 | އަންގާރަ 22:06\n45+' ފުރަތަމަ ހާފުގެ ކުޅުން ނިންމާލައިފި، ނަތީޖާއަކީ ރާއްޖެ0-0ފަލަސްތީން. މި ގްރޫޕްގެ އަނެއް މެޗުގެ 88 މިނެޓުގެ ކުޅުން ވަނީ ނިމިފަ، އޮމާނުން ވަނީ ބޫޓާން ކޮޅަށް ލަނޑު ގޯންޏެއް އޮއްސާލާފައި، ނަތީޖާ އަކީ 12-0\n28 މާރޗް 2017 | އަންގާރަ 21:56\n45+' ފުރަތަމަ ހާފުގެ ފުރިހަމަ ވަގުތު ހަމަވެ، މިހާރު ކުރިއަށްދަނީ އިތުރު ވަގުތުގެ އެއް މިނެޓުގެ ކުޅުން، ރާއްޖެއަށް ފަަލސްތީނަށްވެސް ގޯލެއް ކާމިޔާބު ކުރެވިފައެއް ނުވޭ\n28 މާރޗް 2017 | އަންގާރަ 21:47\nފަލަސްތީނުގެ ކުޅުންތެރިއެއް ކައިރިން ނައްޓާލުމަށް ސެންޓޭ މަސައްކަތްކުރަނީ\n41' ރާއްޖޭގެ ޓީމުން ފެންނަނީ ވަރަށް ރަނގަޅަށް ޑިފެންސް ކުރަމުންދާތަން، އެއްވެސް ޓީމަކަށް މާ ރަނގަޅު ތަނަވަސް ފުރުސަތުތަކެއް ހޯދިފައެއް ނުފައެއް ނެތް، ލަނޑުޖަހާނެ މާ ރަނގަޅު ފުރުސަތެއް ވެސް އެއްވެސް ޓީމަކަށް ނުލިބޭ.\nމި ގްރޫޕްގެ އަނެއް މެޗުގެ 78 މިނެޓުގެ ކުޅުން ވަނީ ނިމަފައި، ނަތީޖާއަކީ އޮމާން 11 -0ބޫޓާން\n28 މާރޗް 2017 | އަންގާރަ 21:45\n30' މިނެޓުގެ ކުޅުން ނިމުނު އިރު، އެއްވެސް ޓީމަކަށް އަދި ލަނޑެއް ނުޖެހޭ، މިރޭގެ މެޗު ކުރިއަށް ދާއިރު މީގެ ކުރިން ގައުމީ ޓީމުކުޅޭ މެޗުތަކަށް ދަނޑަށް ސަޕޯޓަރުން ވަންނަ ވަރަށްވުރެ މަދުކަން ފާހަގަ ކުރެވޭ، އެކަމަކު ސަޕޯޓަރުންގެ އަޑު ވަރަށް ވަރުގަދައަށް ގުގުމާލާފައިވާ ކަން ފާހަގަވޭ\nމިރޭގެ މެޗު ކުރިއަށްދާއިރު ދަނޑަށް ވަދެހުރި ދިވެހި ސަޕޯޓަރެއް\n28 މާރޗް 2017 | އަންގާރަ 21:36\n23' ފަލަސްތީނުގެ ޓީމުގެ ފަރާތުން ރާއްޖޭގެ ގޯލަށް ހަމަލާއެއް ފޮނުވާލިނަމަވެސް ބޯޅަވަނީ އިރުމަތީ ފަރާތުން ބޭރުފަ. މި ހަމަލާ ފޮނުވާލާފައިވަނީ އިސްލާމް\n28 މާރޗް 2017 | އަންގާރަ 21:30\n19' ފަލަސްތީނުގެ ޓީމުން ކުރި ފައުލަކާއި ގުޅިގެން ރާއްޖެއަށް ހިލޭ ޖެހުމެއް ލިބިއްޖެ. ފަލަސްތީނުގެ ޓީމުން ފެންނަނީ ފުދޭ ވަރެއްގެ ފިޒިކަލް ގޭމެއް\n28 މާރޗް 2017 | އަންގާރަ 21:29\n17' ރާއްޖެއަށް ކޯނަރެއް، ހަމަލާއެއް އުފެއްދޭ ގޮތެއް ނުވި\n28 މާރޗް 2017 | އަންގާރަ 21:18\n15' ހިލޭ ޖެހުމަކުން ރަނގަޅު ފުރުސަތެއް ރާއްޖެއަށް ވަނީ ލިބިފައި، ރާއްޖޭގެ ކުޅުން އަންނަނީ ވަރަށް ރަނގަޅުވަމުން\nފަލަސްތީނަށްވެސް ރާއްޖެއަށް ވެސް ވަނީ ކޯނަރެއް ލިބިފައި، ނަމަވެސް އެއްވެސް ޓީމަކަށް ކޯނަރުން ރަނގަޅު ހަމަލާއެއް އުފެއްދިފައެއް ނެތް، އަނެއްކާވެސް ރާއްޖެއަށް ކޯނަރެއް، ނަގަން ގޮސް ހުރީ ސެންޓޭ، ކޯނަރު ވަނީ ފަަލަސްތީނުގެ ކުޅުންތެރިން ދިފާޢުކޮށްފަ\nއެއްވެސް ޓީމަކަށް މާ ރަނގަޅު ހަމާއެއް އުފެއްދޭ ގޮތެއް ނުވޭއެކަމަކު އަދި ރަނގަޅަށް ކުޅެމުން ދަނީ ފަލަސްތީނުގެ ޓީމުން، ދޭތެރެއަކުން ރާއްޖޭގެ ހާފްތެރޭގައި ހަމަލާއެއް އުފެއްދޭތޯ ދަނީ މަސައްކަތް ކުރަމުން، ރާއްޖޭގެ ޑިފެންސްލައިން ފެންނަނީ ވަރަށް އޮގަނައިޒްކޮށް\nމެޗު ފަށައިފި، މެޗުގެ ކުޅުން ފެށީ ފަލަސްތީނުން، މި ދެޓީމު ކުޅެމުންދާ އިރު މި މި ގްރޫޕްގައި ހިމެނޭ އަނެއް ދެޓީމުގެ މެޗުގެ ފުރަތަމަ ގާފު ވަނީ ނިމި, ދެވަނަ ހާފުގެ ކުޅުންވަނީ ފެށިފައި، އޮމާން އާއި ބޫޓާން ބައްދަލު ކުރާ މެޗުގެ ދެވަނަ ހާފު މިހާރު ކުރިއަށްދާއިރު އޮމާން -7- ބޫޓާން - 0\nރާއްޖޭގެ ޓީމުގެ ފުރަތަމަ 11\nމުހައްމަދު ފައިސަލް -ގޯލްކީޕަރު- ޝާފިއު އަހްމަދު (ޝާފީ) އަމްދާން އަލީ (އެންޑީ) އަލީ ސަމޫހް (ސަމުއްޓޭ) އަހްމަދު އަބްދުﷲ (ލިލީ) އަސްހަދު އަލީ (އަޑޭ) -ކެޕްޓަން- އަހްމަދު އިމާޒު (އާއްކޮ) އިމްރާން ނަޝީދު މުހައްމަދު އުމޭރު އަލީ ފާސިރު (ސެންޓޭ) އަސަދުﷲ އަބްދުﷲ\nފަލަސްތީން ޓީމުގެ ފުރަތަމަ 11\nރަމީ ހަމާދީ -ގޯލްކީޕަރު- . ހައިސަމް ދީބް އަބްދުﷲ ޖާބިރު . މުސްއަބުލް ބަތޯތު ޖޮނަތަން ކެންޓިލާނާ އަބްދުލް ލަތީފް ބަހްދަރީ -ކެޕްޓަން- . ތައާމުރު ސިޔަމް . މުހައްމަދު ޔަމީން . މުހައްމަދު ދަރުވީޝް . ޝާދީ ޝައަބާން ޔާޝިރު ޕިންޓޯ އިސްލާމޭ\n28 މާރޗް 2017 | އަންގާރަ 21:01\nއޭޝިއަން ކަޕް ކޮލިފައިންގައި މިރޭ ދިވެހިރާއްޖެއާ ފަލަސްތީން ބައްދަލުކުރާ މެޗުގެ ލައިވް ބްލޮގަށް މަރުޚަބާ.\nމިމެޗަކީ އެކުވެރި އަރަބި އިމާރާތުގައި 2019 ވަނަ އަހަރު ބޭއްވުމަށް ހަމަޖެހިފައިވާ 17 ވަނަ އޭޝިއާ ކަޕަށް ކޮލިފައިވުމަށް ކުޅޭ ގުރޫޕް 'ޑީ' ގެ ކޮލިފައިން މެޗެވެ.\nމި ގްރޫޕުގައި ރާއްޖެއާ ފަލަސްތީނުގެ އިތުރުން ހިމެނެނީ، އޮމާން އަދި ބޫޓާން.\nމީ ދިވެހި ރާއްޖެއާ ފަލަސްތީން ބައްދަލުކުރާ3ވަނަ ފަހަރު، މީގެ ކުރިން ދެފަހަރަކު ބައްދަލުކޮށްފައިވޭ. ފުރަތަމަ 2012 ވަނަ އަހަރު ނޭޕާލުގައި ބޭއްވި އޭއެފްސީ ޗެލެންޖް ކަޕްގެ ގުރޫޕް ސްޓޭޖްގައި ބައްދަލުކުރި މެޗު ފަލަސްތީން ކާމިޔާބު ކުރީ 2-0 ގެ ނަތީޖާއިން ދެވަނަ މެޗަކީ، 2014 ވަނަ އަހަރު ރާއްޖޭގައި ބޭއްވި އޭއެފްސީ ޗެލެންޖްކަޕްގެ ގުރޫޕް ސްޓޭޖުގައި އެފަހަރުގެ މެޗު ނިމުނީ ލަނޑެއް ނުޖެހި ދެޓީމް އެއްވަރު އެއްވަރު ވެގެން.\n28 މާރޗް 2017 | އަންގާރަ 21:00


SunOnline: Shahid China ah vadaigenfi\nމުހައްމަދު އައުޒަމް 17 Sep 2019, 15:29\nމިނިސްޓަރު ޝާހިދު ޗައީނާގައި-- ފޮޓޯ: ފޮރިން މިނިސްޓްރީ\nފޮރިން މިނިސްޓަރު އަބްދުﷲ ޝާހިދު ރަސްމީ ދަތުރެއްގައި ޗައިނާއަށް ވަޑައިގެންފި އެވެ.\nފޮރިން މިނިސްޓްރީން ބުނީ އެ ދަތުރުގައި ޗައިނާގެ ހާރިޖީ ވަޒީރުގެ އިތުރުން ނައިބު ރައީސް ވަންގް ގީޝާން އާވެސް ބައްދަލުކުރައްވާނެ ކަމަށެވެ. އަދި މި ދަތުރުގައި ވަރަށް ފުޅާ ދައިރާއެއްގައި ގުޅުން ބަދަހި ކުރުމާ ގުޅޭ ގޮތުން މަޝްވަރާ ކުރެވިގެންދާނެ ކަމަށެވެ.\nއޭގެ އިތުރުން އޭޝިއަން އިންފްރާސްޓްރަކްޗާ އިންވެސްޓްމަންޓް ބޭންކްގެ ނާއިބު ރައީސް ޑީ ޖޭ ޕާންޑިއަންއާއި ބެއިޖިން އާބަން ކޮންސްޓްރަކްޝަން ގްރޫޕްގެ ރައީސް ލީ ޑައޮސޮންގްއާ ވެސް ބައްދަލުކުރުމަށް ހަމަޖެހިފައިވާ ކަމަށް ވެސް ފޮރިން މިނިސްޓްރީން ބުންޏެވެ.\nފޮރިން މިނިސްޓަރުގެ ދަތުރުގައި ސްޓޭޓް މިނިސްޓަރު އަހުމަދު ހަލީލްއާއި ސެކްރެޓަރީ ޑރ. އަލީ ނަސީރާއި އެސިސްޓެންޓް ޑިރެކްޓަރު މަރިޔަމް ބައްސާމާ ފާރޫގް ވެސް ބައިވެރިވެލައްވަ އެވެ.\nސަރުކާރުގެ ވިސްނުމުގައި އޮތީ ޗައިނާ އާއެކު ގުޅުން ބަދަހިކޮށް، ރާއްޖެއަށް އެންމެ ފައިދާހުރި ގޮތްތަކެއް އެ ގުޅުމުގެ ތެރެއިން ހޯދުން ކަމަށް މިނިސްޓަރު ދާދި ފަހުން ވަނީ ވިދާޅުވެފަ އެވެ. މިއީ ޝާހިދު މި ދައުރުގައި ފޮރިން މިނިސްޓަރު ކަމާ ހަވާލުވެލެއްވި ފަހުން ޗައިނާއަށް ކުރައްވާ ފުރަތަމަ ދަތުރު ވެސް މެ އެވެ.\nޝާހިދު ވިދާޅުވީ އެ ދަތުރަށް ފަހު ޗައިނާ ސަރުކާރުން ރާއްޖޭގައި ފަށާފައި ހުރި ތަރައްގީގެ މަޝްރޫއުތައް އިތުރު ހަލުވިކަމާ އެކު ކުރިއަށްދާނެ ކަމަށެވެ.\nއިންޑިއާގައި ކޮވިޑް ވެކްސިންދޭން ފެށުމުން ރައީސްގެ މަރުހަބާ\nއިންޑިއާގެ އެހީގައި އެކުވެނި ޓްރެކް ތަރައްގީކޮށް ހުޅުވައިފި


Kushuge veshin heki hoadhan 70 aharuge mi meehaa vareh nei\nނަޒީރު: އާދަޔާހިލާފު ތޫނުކަން ލިބިފައިވޭ\nޕާކިސްތާނު މީހެއް ކަމަށްވާ ނަޒީރު މުހައްމަދު ނައްޖާ އަކީ ބަލާ ބެލުމަށް ވަރަށް އުމުރުން ދުވަސްވެ ބަލިކަށި ވެފައިވާ މީހެކެވެ. ނަމަވެސް 70 އަހަރުގެ މި މީހާ އަދިވެސް ހިނގާއިރު ފިޔަވަޅު ވަރަށް ހަލުއި އެވެ. އަދި އޭނާގެ ދެ ލޯ ވަށައިގެންވާ ހުރިހާ ހިސާބަކަށް ހިންގާލަނީ ވަރަށް ކުޅަދާނަކަމާ އެކުގަ އެވެ.\nނަޒީރަކީ ޕާކިސްތާނުގެ ޕަންޖާބު ޕްރޮވިންސްގައި އޮންނަ ކަސޫރު ޑިސްޓްރިކްޓްގައި އުޅޭ ޕްރައިވެޓް އިންވެސްޓިގޭޓާ އެކެވެ. އެ ހިސާބުގައި ކުރާ ގިނަ ކުށްތަކުގެ ހެކި ހޯދައި މައްސަލަތައް ތަހުގީގުކޮށް ކުށްވެރިން ހޯދަނީ ނަޒީރުގެ ތޫނު ސިކުނޑިންނެވެ. ފޮރެންސިކް ސައިންސްގެ މި ޒަމާނުގައި މި ހިސާބުގަނޑުގެ މީހުންނަކަށް އޭގެ ބޭނުމެއް މާ ބޮޑަކަށް ނުޖެހެ އެވެ. ނަޒީރުގެ ވިސްނުމުން ކަންކަން ހޯދާތީ އެވެ. އެހެންވެ މި ސަރަހައްދުގައި ނަޒީރު މަޝްހޫރުވެފައި ވަނީ "ޝާލޮކް ހޯމްސް" ގެ ނަމުންނެވެ.\nއެހިސާބުގަނޑުގައި ކޮށްފައިވާ އެތައް ސަތޭކަ ކުށެއް ކުރި މީހުން ހޯދާ އެމީހުންނަށް ގާނޫނީ އަދަބު ދިނުމުގައި ނަޒީރު ވަރަށް އިސް ދައުރެއް އަދާ ކޮށްފައި ވެއެވެ.\nސަރާއީ މުގުލް ޓައުންގެ މި މަޝްހޫރު ޑިޓެކްޓިވް (ޖާސޫސް) ކުށްވެރިން ހޯދަނީ އެމީހުންގެ ފިޔަވަޅުތަކަށް ބަލައިގެންނެވެ. މިގޮތަށް ފިޔަވަޅުތައް ބަލައިގެން އޭނާ ހޯދާ ކުށްވެރިޔާ 80 ޕަސެންޓް ދިމާވެފައި ވެއެވެ.\nޕާކިސްތާނުގެ މީޑިއާ ތަކުން ބުނި ގޮތުގައި ޕްރައިވެޓް އިންވެސްޓިގޭޓަރެއްގެ ގޮތުގައި ނަޒީރު މަސައްކަތްކުރި 20 އަހަރު އެއްގޮތަކަށް ވެސް ކުށްކުރީ ކޮން ބައެއްކަން ނޭނގޭ ވަރަށް ގިނަ މައްސަލަތައް ބަލައި އަސްލު ކުށްވެރިން ހޯދާފަ އެވެ. މީގެ ތެރޭގައި މީހުން ގެންގުޅޭ ޖަނަވާރު ވަގަށް ނަގައިގެން އޭނާއަށް ބަލަން ހަވާލުވި ވަރަށް ގިނަ މައްސަލަތައް ވެސް ހިމެނެ އެވެ.\nރަށްފުށުގެ އެންމެ ފަގީރު ހިސާބުތަކުގައި ސީސީޓީވީ ކެމެރާ އާއި އެނޫން ވެސް ޓެކްނޮލޮޖީތައް އެއްގޮތަކަށް ވެސް ނެތްއިރު ގިނަ ބަޔަކު ބަރޯސާ ވަނީ ނަޒީރު ހޯދާ ހެކިތަކުގެ މައްޗަށެވެ.\n"އަހަރެން ހުރިހާ ކަމެއް ދެނެގަންނަނީ ކުށުގެ މާހައުލުން. އަހަރެންގެ އޭރިއާގައި ވައްކަމެއް ހިނގާ ކަމުގެ ރިޕޯޓެއް ލިބޭއިރަށް އަހަރެން އެތަނަކަށް ގޮސް އަހަރެންގެ އަމިއްލަ ވިސްނުމުން ހެކި ހޯދަނީ. ފިޔަވަޅުގެ ނިޝާން ވެސް ބަލައި ހޯދަން ދަސްކުރީ އަހަރެން އަމިއްލައަށް. ކުށްކުރާ މީހުންނަށް ވުރެ ކުރިޔަށް އަހަރެންގެ ވިސްނުން ގެންދެވެނީ ފިޔަވަޅު ދެނެގަތުމުގައި އަހަންނަށް ލިބިފައިވާ ކުޅަދާނަ ކަމެއްގެ ސަބަބުން،" ޕާކިސްތާނު ނޫހަކަށް ދިން އިންޓަވިއު އެއްގައި ނަޒީރު ބުންޏެވެ.\nނަޒީރު ބުނި ގޮތުގައި އޭނާއަށް އެންމެ ގިނަ ހެކިތައް ލިބެނީ ފިޔަވަޅުވަޅުގެ ނިޝާންތަކަށް ބަލައިގެންނެވެ. ކުށްކުރާ މީހަކު ނުވަތަ ބަޔަކު އަރައިގެން ހުންނަ ފައިވާން ނުވަތަ ބޫޓުގެ ސައިޒަށް ވުރެ ވަރަށް ގިނަ ވާހަކަތައް ފިޔަވަޅުގެ ނިޝާންތައް އޭނާއަށް ބުނެދެ އެވެ. ފިޔަވަޅުގެ ފުޅާމިނާއި ދިގުމިން އަދި ފަޔަށް ޕްރެޝަރު ލާފައި ހުރި ވަރު، އެމީހުން ގޮސްފައިވާ މިސްރާބު، ފިޔަވަޅު އަޅާއިރު ދެ ފިޔަވަޅު ދޭތެރޭގައި ހުރި ދުރުމިނުން ކުށް ކުރި މީހާގެ ބަރުދަނާއި ޖިންސު އޭނާ ދެނެގަންނަ ކަމަށް ނަޒީރު ބުންޏެވެ.\nނަމަވެސް ބައެއް މީހުން ކުށްކުރާއިރު ނަޒީރުއަށް ނޭނގޭ ގޮތަށް ކަންތައްތައް ކުރަން މަސައްކަތްކުރާކަން އޭނާ ފާހަގަ ކުރި އެވެ. ވީމާ ކުށެއް ކުރިކަން އެނގޭއިރަށް ވީހާވެސް އަވަހަކަށް އެތަނަކަށް ދިއުމަކީ ނަޒީރަށް ވަރަށް މުހިއްމު ކަމެކެވެ.\n"މޫސުމީ ބަދަލަކުން މިސާލަކަށް ވާރޭ ވެހި ބިންމަތީގައި ޗަކަ ހެދި ގޮތެއް ވެއްޖެނަމަ ފިޔަވަޅުތައް ރަނގަޅަކަށް ފެންނާކަށް ނުހުންނާނެ. އަދި ހުއްޓަސް ހުންނާނީ އެނގޭ ވަރަށް ވުރެ ހަލާކުވެފައި. އަދި ކުށް ކުރާ ބައެއް މީހުން ފިޔަވަޅުތައް ފޮހެން ވެސް މަސައްކަތް ކޮށްފައި ހުރޭ. ނަމަވެސް އެގޮތަށް ފިޔަވަޅުފޮހެން ކުރާ މަސައްކަތުން ވެސް އިތުރު ބައެއް ހެކިތައް އެމީހުންނަށް ދޫކޮށްފައި ދެވޭ. އެހެންވެ ވީހާވެސް އަވަހަކަށް އެ ކުށެއް ކުރި ތަނަކަށް ދާން ޖެހެނީ،" ނަޒީރު ބުންޏެވެ.\nކުށްވެރިން ހޯދާދިނުމުގެ މަސައްކަތް ނަޒީރު ކުރަނީ ކަނޑައެޅިގެން ވަކި އަގެއް ކިޔާފައެއް ނޫނެވެ. އެމީހަކަށް ލިބުނު އެއްޗެއް ދިނީމަ އޭނާ އަށް އެންމެ ރަނގަޅެވެ.\n"ވަރަށް ގިނަ ފަހަރަށް ކުށްކުރާ މީހުން އައިސް އަހަންނަށް ރިޝްވަތު ދޭން އުޅޭ. ނަމަވެސް އަހަރެންނަކީ ވަރަށް ޕްރޮފެޝަނަލްކޮށް މިކަން ކުރާ މީހަކަށް ވާތީ ރިޝްވަތެއް ގަބޫލެއް ނުކުރަން،" ނަޒީރު ބުންޏެވެ.\nމިހާތަަނަށް ބޭއްވި އެންމެ އަގުބޮޑު ޕާޓީތައް\nޗުއްޓީއަށް ދާން ދަރިފުޅު ވިއްކާލައިފި


އެސް.ޖޭ ކޮންސްޓްރަކްޝަނަށް 111 މިލިއަން ރުފިޔާގެ ބަދަލުދޭން ނުޖެހޭކަމަށް ޙުކުމްކޮށްފި އެސް.ޖޭ ކޮންސްޓްރަކްޝަނަށް 111 މިލިއަން ރުފިޔާގެ ބަދަލުދޭން ނުޖެހޭކަމަށް ޙުކުމްކޮށްފި\nއެސް.ޖޭ ކޮންސްޓްރަކްޝަނަށް 111 މިލިއަން ރުފިޔާގެ ބަދަލުދޭން ނުޖެހޭކަމަށް ޙުކުމްކޮށްފި\nޒިކްރާ މިސްކިތް ޢިމާރާތްކުރުމަށް އެސްޖޭ ކޮންސްޓްރަކްޝަނާއެކު ހަދާފައިވާ އެއްބަސްވުން ބާޠިލުކުރި މައްސަލާގައި އެކުންފުނިން އެދުނު 111 މިލިއަން ރުފިޔާގެ ބަދަލު ދޭން ނުޖެހޭނެކަމަށް ސިވިލް ކޯޓުން ޙުކުމް ކޮށްފިއެވެ.\nކުރީގެ ޒިކްރާ މިސްކިތް ހުރި ބިމުގައި މިސްކިތް ތަޅާލާ، އޮފީސް ބައިތަކާއެކު "ދާރުލް ޛިކްރާ"ގެ ނަމުގައި ވަޤުފު އިމާރާތެއް އިމާރާތްކުރުމަށް ކޮންޓްރެކްޓަރ ފައިނޭންސް އުސޫލުން އެސް.ޖޭ ކޮންސްޓްރަކްޝަނާ ރައީސް ޔާމީންގެ ސަރުކާރުން ހަވާލުކޮށްފައިވަނީ 2018 ވަނަ އަހަރުގެ ޖުލައި މަހުގެ9ވަނަ ދުވަހުއެވެ.\nޒިކުރާ މިސްކިތް އެޅުމަށް ސަރުކާރުގެ ބަޖެޓުން ޚަރަދު ކުރުމަށް ހަމަޖެހިފައިވަނީ 30 މިލިޔަން ރުފިޔާއެވެ. އަދި ބާކީ ފައިސާ ޚަރަދުކުރުމަށް ހަމަޖެހިފައިވަނީ އެސް.ޖޭ ކޮންސްޓްރަކްޝަނުންނެވެ. މި މަޝްރޫޢުގެ ޖުމްލަ އަގަކީ 130 މިލިޔަން ރުފިޔާއެވެ. މި މަސައްކަތް ހަވާލުކޮށްފައިވަނީ 25 މަސްދުވަހުގެ ތެރޭގައި ނިންމާ ހަވާލުކުރުމަށެވެ. ނަމަވެސް އެމުއްދަތުގެ ތެރޭގައި އެސްޖޭ ކޮންސްޓްރަކްޝަނުން ފުރިހަމަކުރަންޖެހޭ ކަންކަން ފުރިހަމަކޮށްފައި ނުވާކަމަށް ބުނެ މިސަރުކާރުން ވަނީ އެ އެއްބަސްވުން އުވާލާފައެވެ. އެހެންކަމުން އެ އެއްބަސްވުން އުވާލުމުން އެކުންފުންނަށް ލިބުނު ގެއްލުމުގެ ބަދަލު ނަގައިދިނުމަށް އެދި އެސްޖޭ ކޮންސްޓަރަކްޝަނުން ވަނީ މައްސަލަ 2019 ވަނަ އަހަރުގެ އޭޕްރީލް މަހުގެ 30 ވަނަ ދުވަހު ކޯޓަށް ހުށައަޅާފައެވެ.\nއެމައްސަލަ ބެއްލެވުމަށްފަހު ސިވިލް ކޯޓުގެ ޤާޟީ ފައްޔާޒް ޝަތިތު ކުރެއްވި ޙުކުމުގައި ވަނީ އިސްލާމިކް މިނިސްޓްރީން އެސްޖޭ ކޮންސްޓްރަކްޝަނާއެކު ހަދާފައިވާ އެއްބަސްވުން ބާޠިލުކުރުމަށް ނިންމާފައިވަނީ އެ އެއްބަސްވުމުގައި ބަޔާންކުރާ ސްޓްރަކްޗަރަލް ޑްރޮވިންގއާއި، އާކިޓެކްޗަރަލް ޑްރޮވިންގ އެއްބަސްވުމުގައި ބަޔާންކުރާ މުއްދަތުގެ ތެރޭގައި ހުށަހަޅާފައިނުވާތީކަމަށް ދެފަރާތުގެ ވާހަކަތަކުން އެނގެން އޮތްކަމަށެވެ.\nމި މައްސަލަ ބެއްލެވުމަށްފަހު ސިވިލް ކޯޓުން ކޮށްފައިވާ ޙުކުމުގައި ބުނެފައިވަނީ، ދިވެހި ދައުލަތުގެ ފަރާތުން މިނިސްޓްރީ އޮފް އިސްލާމިކް އެފެއަރޒް އާއި އެސްޖޭ ކޮންސްޓްރަކްޝަން ޕްރައިވެޓް ލިމިޓެޑާ ދެމެދު9ޖުލައި 2018 ގައި ސޮއިކޮށްފައިވާ އެއްބަސްވުމުގައި ބަޔާންކޮށްފައިވާ ގޮތަށް އެސްޖޭ ކޮންސްޓްރަކްޝަން ޕްރައިވެޓް ލިމިޓެޑުން ޢަމަލުކޮށްފައިނުވާކަން އެނގޭކަމަށެވެ.\nޒިކުރާ މިސްކިތް ހުރިތަން ސާފުކުރުމުގެ މަސައްކަތް ކުރިއަށް- ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nއެއްބަސްވުން ބާޠިލުކުރުމަށް މިނިސްޓްރީ އޮފް އިސްލާމިކް އެފެއަރޒްއިން ނޯޓިސް ފޮނުވާފައިވަނީ އެއްބަސްވުމާ ޚިލާފަށްކަމަށް ބެލެވެން ނެތްކަމާއި، މިނިސްޓްރީ އޮފް އިސްލާމިކް އެފެއަރޒްއިން ނޯޓިސްފޮނުވައި، އެއްބަސްވުން އުވާލާފައިވަނީ ދައުލަތުގެ މާލިއްޔަތުގެ ގަވާއިދާއި އެއްގޮތަށްކަމަށް ބެލެވެން ނެތް ނަމަވެސް، އެސްޖޭ ކޮންސްޓްރަކްޝަނުން މި މައްސަލައިގައި ހޯދުމަށް އެދިފައިވާ ގެއްލުމުގެ ބަދަލު ސާބިތުކޮށްދެވިފައިވާ ނުވާކަމަށްވެސް ސިވިލް ކޯޓްގެ ޙުކުމުގައިވެއެވެ. އަދި މި މައްސަލައިގައި އެސްޖޭ ކޮންސްޓަރަކްޝަނުން ހޯދުމަށް އެދިފައިވާ ގެއްލުމުގެ ބަދަލަކީ އެކުންފުންޏަށް ލިބެންޖެހޭ ފައިސާގެ ގޮތުގައި ހޯދުމަށް އެދިފައިވާ ބަދަލަކަށްނުވާތީ، އެސްޖޭ ކޮންސްޓްރަކްޝަނުން ގެއްލުމުގެ ބަދަލުގެ ގޮތުގައި އެދިފައިވާ އަދަދު ނަގައިދެވެން ނެތްކަމަށް ކަނޑައަޅައި، ޙުކުމްކުރާކަމަށްވެސް ސިވިލް ކޯޓްގެ ޙުކުމުގައިވެއެވެ.\nމި މައްސަލާގައި ބަދަލު ނަގައިދެވެން ނެތްކަމަށް ސިވިލް ކޯޓުން ޙުކުމްކޮށްފައިވާއިރު، ޒިކްރާ މިސްކިތުގެ ހެދުމަށް 2018 ވަނަ އަހަރު ކޮންޓްރެކްޓަރާއިއެކު ހެދި އެއްބަސްވުމުގައި ބޮޑެތި އޮޅުވާލުންތައް ހުރިކަމަށް އޮޑިޓް އޮފީހުން ތައްޔާރުކުރި ރިޕޯޓުގައިވެސް ހާމަކޮށްފައިވެއެވެ. އަދި މިމައްސަލާގައި ކުރީގެ އިސްލާމިކް މިނިސްޓަރ، ޑރ.އަޙްމަދު ޒިޔާދާއި، އޭރު އިސްލާމިކް މިނިސްޓްރީގެ އެންޑޯމަންޓް ސެކްޝަންގެ ވެރިއަކަށްހުރި އިބްރާހީމް ޢަބްދުﷲ ސަޢީދުގެ މައްޗަށް ދަޢުވާކުރުމަށް ވަނީ ފޮނުވާފައެވެ.\nޒިކުރާ މިސްކިތް ހުރި ބިމުގައި ޢިމާރާތް ނޭޅި ގިނަ ދުވަސްތަކެއް ވެފައިވާއިރު އެތަން އަޅާނުލާ ގިނަ ދުވަސްވެ އޮތުމުގެ ސަބަބުން ވަރަށް ބޯޑަށް ހަޑިވެފައިވާތީ އެ ބިން މިހާރު ވަނީ ސާފުކޮށްފައެވެ. އިސްލާމިކް މިނިސްޓްރީން ވިދާޅުވީ އެތަން ސާފުކުރަމުންދަނީ އަޅާނުލާ ގިނަ ދުވަސްވެ އޮތުމުގެ ސަބަބުން ހަޑިވެފައިވާތީއެވެ. މިމަސައްކަތް ކުރިއަށް ގެންދަނީ ޕްލޭނިން މިނިސްޓްރީއާ ގުޅިގެންކަމަށާއި އަދި އެތަނުގައި އިތުރު މަޝްރޫއެއް ކުރިއަށް ގެންދިޔުމަށް ނިންމާފައިނުވާކަމަށްވެސް އިސްލާމިކް މިނިސްޓްރީން މަޢުލޫމާތުދެއްވައެވެ.


Furathama Leg Gai Hurihen Madu Madun Messi Nuhunnaane - Valvarde - Vaguthu\nފުރަތަމަ ލެގުގައި ހުރިހެން މަޑުމަޑުން މެސީ ނުހުންނާނެ - ވަލްވާޑޭ\nމެންޗެސްޓާ ޔުނައިޓެޑާ ދެކޮޅަށް ޗެމްޕިއަންސް ލީގުގެ ކުއާޓާ ފައިނަލްގައި ކުޅުނު ފުރަތަމަ ލެގުގައި ލިއޮނަލް މެސީ ހުރިހެން، ދެވަނަ ލެގުގައި އޭނާ ނުހުންނާނެ ކަމަށް ބާސެލޯނާގެ ކޯޗު އާނަސްޓޭ ވަލްވާޑޭ ބުނެފިއެވެ.\nދެވަނަ ލެގުގައި ބާސާ ދަނޑުގައި މިރޭ ޔުނައިޓެޑާ ދެކޮޅަށް ބާސާ ނުކުންނަ އިރު، ފުރަތަމަ ލެގުގައި ހޯދި 1-0ގެ މޮޅާއެކު ކުރީގައި އޮތީ ބާސާއެވެ. ފުރަތަމަ ލެގުން ބާސާ މޮޅުވި ނަމަވެސް، ބާސާގެ ފަރާތުން ފެނުނީ އެންމެ އެކަށޭނެ ކުޅުމެއް ނޫނެވެ. ހާއްސަކޮށް ބާސާގެ ތަރި، އަދި ކެޕްޓަން މެސީގެ ފަރާތުން އެންމެ މޮޅު ކުޅުމެއް ފެނިގެން ގޮސްފައެއް ނުވެއެވެ.\nހަފްތާ ތެރޭގައި ބާސާއިން ކުޅުނު މެޗުގައި އުމުރުން 31 އަހަރުގެ މެސީ ފެނިގެން ގޮސްފައި ނުވާ އިރު، ޔުނައިޓެޑާ ދެކޮޅަށް ކުޅުނު މެޗުގައި ކްރިސް ސްމޯލިންގ އަތުން ޖެހި މެސީ އަނގަމައްޗާއި ނޭފަތް ފަޅައިގެން ދިޔައެވެ. އެ އަނިޔާއަށްފަހު، މެސީ ފެނުނީ މަޑުމަޑުން ހުރިތަނެވެ.\n" އެ މެޗުގައި މެސީ ހުރީ ފާޑަކަށް މަޑު ޖެހިފައި. ލިބުނު އަނިޔާއާއެކު މެސީ ފެނުނީ މަޑުމަޑުން ހުރިތަން. އެހެން ނަމަވެސް އޭނާ މިހާރު ހުރީ ފިޓްކޮށް. މެސީ ކުރީ މެޗުގައި ހުރިހެން ނުހުންނާނެ. މަޑުމަޑުން ނުހުންނާނެ. އޭނާހުރީ ބަރާބަރަށް ފިޓްކޮށް. އެހެންވީމަ ތަފާތު ފެންނާނެ،" ކޯޗު ވަލްވާޑޭ ބުންޏެވެ.\nމި ސީޒަންގައި މެސީ ކުޅުނު 41 މެޗުގައި އޭނާ ވަނީ 43 ގޯލް ޖަހައިފައެވެ. ރަނގަޅު ފޯމެއްގައި ކުޅެމުންދާ މެސީ ވަނީ 21 އެސިސްޓްވެސް ހަދާފައެވެ.\nޗެމްޕިއަންސް ލީގުގެ ފައިނަލް މެޗުން ގިނަ ބައެއްގެ ނަޒަރު ހުއްޓުނު މަންޒަރެއް!


ދިރިހުރުމަށް… – Esfiya\nނޯޓް: މިއީ ހަޤީޤީ ހާދިސާއެކެވެ.\nހަނގުރާމަ ފެށުމުގެ ކުރީން އަހަރެންނާއި އަހަރެންގެ ޢާއިލާ ދިރިއުޅެމުން ދިޔައީ ވަރަށް އުފަލުގައެވެ. އެހެނަސް، ހަނގުރާމަ ފެށުމުން ތަދުމަޑުކަމުގެ ހިތި ރަހަ ލާން ފެށިއެވެ. ކާނޭ އެއްޗެއް ނެތްތާނގައި ބޯނޭ ފެންފޮދެއްހާ ހިސާބުވެސް ލިބެނީ ވަރަށް ޙާލުންނެވެ. އެލިބޭ މަދު ފެންފޮދުވެސް އަހަރެމެން ބޮނީ ކިހިނެއް ކަމަށް ހެއްޔެވެ؟ ތުންފަތުގައި ފެންފޮދެއް ހަމައެކަނި ހޭކޭ ވަރަށޭ ބުންޏަސް ދޮގަކަށް ނުމެވާނެއެވެ.\nމިހެން އުޅެނިކޮށް، އަހަންނަށް ޚަބަރު ލިބުނީ ވަރަށް ދުރު ހިސާބެއްގައި ފެންހުރި ވަޅެއް ހުރިކަމެވެ. އެހެންވެ، އަހަރެން ނިންމީ އަހަރެންގެ ތިން ކުދިންވެސް ގޮވައިގެން އެހިސާބަށް ދިއުމަށެވެ. ލޯބިވާ މަންމައާ ސަލާންކޮށް ތިން ދަރިން ލައްވާވެސް ސަލާން ކުރުވީމެވެ. އަހަރެންގެ ހިތް ބުނެއެވެ. ދެން މިކުދިންނާ އެކުދިންގެ މާމައާ ބައްދަލެއް ނުވާނެއެވެ.\n“މަންމާ! ކީއްވެ؟ ކީއްވެ އަހަރެމެން މިދަނީ އެހިސާބަށް؟” ދޮށީ ފިރިހެން ދަރިފުޅު އެއްސެވެ.\n“ދަރިފުޅާ، މަންމަ މިކަންތައް މިކުރަނީ ދަރިފުޅުމެންނަށްޓަކައި.” އަހަރެން ޖަވާބުގައި ބުނީމެވެ.\nސަހަރާތެރޭގައި، ހުސްފައިގައި ދަތުރުކުރާތާ އެއް ދުވަސް ހޭދަވެއްޖެއެވެ. އެދިލަ ހޫނުން ހަތަރު މައިން ފިއްސަމުން ގެންދިޔަޔަސް އަހަރެމެންނަށް ފަރުވާލެއް ނެތެވެ. ހިނގުމަށް ބަދަލެއް ނުގެންނަމެވެ. ވަރުބަލި ފިލުވާލަން ތަނެއްގައި ޖައްސާލުން ފިޔަވައެވެ.\nދޮށީ އަންހެން ދަރިފުޅު އަދި ހުރި ހަމައެކަނި އަންހެން ދަރިފުޅު ވަރުދެރަވާން ފެށިއެވެ. އޭނާއަށް ހިނގެނީވެސް ވަރަށް މަޑުންނެވެ. ވެފައިވާ ވަރުބައްޔާއި ބަނޑުހައިކަމުންނެވެ. އޭނާއަށް ނުހިނގޭނެއޭ ހީވާ ދަރަޖައަށް ދިއުމުން އޭނާގެ ބޭބެ އޭނާ އުފުއްލާލިއެވެ. ބޭބެއޭ ބުންޏަސް އޭނާއަށްވުރެ އޭނާގެ ބޭބެ މާ ދޮށްޓެއްވެސް ނުވާނެއެވެ.\nއަންހެން ކޮއްކޮ އުރާލައިގެން ކަހަލަ ގޮތަކަށް، ފިރިހެންކުއްޖާ ހިނގަމުން ދިޔައެވެ. އަހަރެންގެ އުރުތެރޭގައި އިން ކުޑަކުޑަ ދަރިފުޅުވެސް ބަނޑުހައިވެގެން ރޮނީއެވެ. އެންމެ ފަހުން، ވަރުބަލި ފިލުވާލުމަށްޓަކައި ހިކި ދަނޑި ގަހެއްގެ ދޮށުގައި ޖައްސާލީމެވެ.\nއަންހެން ދަރިފުޅު އޭނާގެ ބޭބެ އުނގުގައި އޮވެގެން ފަހު ނޭވާ ދޫކުރީވެސް އެގަޑީގައެވެ. ހިތަށް އަސަރު ކުރިއެވެ. އެހެނަސް، ކެތް ކުރުން ނޫން ގޮތެއް ނެތެވެ. ބަނޑުހައިހޫނުކަމުގައި އެތައް ބައެއް، އަހަރެންގެ ކުރިމަތީގައި ވަނީ މަރުވެފައެވެ. އޭރުވެސް ހީވިއެވެ. އަންހެން ދަރިފުޅު މި މަރުވަނީއެވެ. އެންމެ ފަހުން މިކުއްޖާ އަރުތެރެއަށް ކާއެއްޗެއް ލީ ކޮން ދުވަހަކު ކަމެއްވެސް އަހަންނަކަށް ނޭނގެއެވެ.\nއެކުއްޖާ މަރުވި ތާނގައި، ގަސްބުޑުގައި ވަޅުލުމަށްފަހު، އަހަރެމެން އަނެއްކާވެސް ހިނގައިގަތީމެވެ. ދެދުވަހެއް ވަރު ވޭތުވިއެވެ. ފިރިހެން ދަރިފުޅުގެ ވަރު ދެރަވާން ފެށިއެވެ. އެހެންވިއަސް، އޭނާ ވަރަށް ހިތްވަރުގަދައެވެ. ކުރިއަށް ދެވޭތޯ ވަރަށް މަސައްކަތް ކުރިއެވެ. ނަމަވެސް، އެދުވަހު، އޭނާގެ ފުރާނަ ހަށިގަނޑާ ވަކިވިއެވެ. އޭނާގެ ބޮލުގައި ފިރުމާލަ ފިރުމާލާ އެހެން އިނދެވުނީ ކިހާ އިރަކު ކަމެއްވެސް ނޭނގެއެވެ. އިރުއޮއްސެން ފެށުމުން މިތާ މާގިނައިރު ނުތިބެވޭނެކަން އަހަންނަށް އެނގުނެވެ. އެހެންވެ، ހިތާ ދެކޮޅަށް ދެވަނަ ދަރިފުޅުވެސް ވަޅުލާފައި ހަގު ދަރިފުޅު އުރާލައިގެން އަހަރެން ހިނގައިގަތީމެވެ.\nމާސިންގާ ހަނަފަސް ސަހަރާތެރޭގައި ހިނގަމުން ދިޔައިރު ހިތުން ދުޢާކުރެވުނެވެ. މިނޫން ދުވަހެއް ދައްކަވާތޯއެވެ.\nއެގޮތުގައި، އަހަރެމެން ދެމައިން ދަތުރުކުރާތާ ހޭދަވީ ދުވަހުގެ އަދަދެއްވެސް އަހަންނަކަށް ނޭނގެއެވެ. އެންމެ ފަހުން، ޓެންޓެއް ޖަހާފައި ހުއްޓާ ފެނިގެން އެދިމާއަށް ދިޔައީމެވެ. އޭރު ހަގު ދަރިފުޅުގެ ޙާލުވެސް ވަރަށް ދެރައެވެ.\nއެޓެންޓު ތެރޭގައި އަންހެނަކު ނިދާފައި އޮތެވެ. އަހަރެން އޭނާއަށް ގޮވާ ހޭލެއްވީމެވެ. އަދި އަހަރެން އަންނަންދެން ދަރިފުޅު ބަލާދިނުމަށް އެދުނީމެވެ. ހޫނުގަދަ އަވީގައި އިތުރަށް އުޅެންވެއްޖެނަމަ، އެކުއްޖާފުޅުގެ ޙާލު މާބޮޑަށް ދެރަވެދާނެތީއެވެ.\nޓެންޓުން ނިކުމެގެން ދިޔައިރު އޭގެ ތެރެއިން ދަރިފުޅު ރޯއަޑު ވަރަށް ގަދަޔަށް އިވުނެވެ. ނަމަވެސް އެނޫން ގޮތެއް ނެތެވެ.\nއެއްދުވަސް އެއްރޭ ވީއިރު، ފެން ހުރި ވަޅު އަހަންނަށް ފެނުނެވެ. އަތުގައި އޮތް ބާލިދީއަށް ފެން އަޅައިގެން އަހަރެން ހިނގައިގަތީ ކަރުތެރެއަށް ފެންފޮދެއް ނުވެސްލައެވެ. އެފެންފޮދު ދަރިފުޅަށް ދިނުމަށްފަހުގައި ނޫނީ އެއިން ފޮދެއްވެސް އަރުތެރެއަށް ލާން މައި ލަގޮނޑިއަށް ކެތްނުވީއެވެ.\nޓެންޓު ތެރެއަށް ވަނީ ވަރަށް ހިތްހަމަޖެހިފައި ހުރެއެވެ. ދެދަރިން ނިޔާވުމަށްފަހު، ހަގު ކުއްޖާ ސަލާމަތްވާނެކަމުގެ ފޮނި އުންމީދާއެކީގައެވެ. އެހެނަސް، އަންހެންމީހާ ގާތު ދަރިފުޅު ކޮބާހޭ އެހުމުން ލިބުނު ޖަވާބުން އަހަރެންނަށް އިތުރަށް ކެތެއް ނުވިއެވެ. ވާރޭ ފަދައިން މިލޮލުން ކަރުނަ އޮއްސީމެވެ. އާނއެކެވެ. އަހަންނަށް އާދެވުނުލެއް މާ ލަސްވީއެވެ. ރޭ، ދަރިފުޅު މަރުވެއްޖެއެވެ. އަދި އެކުއްޖާ ވަޅުވެސް ލައިފިއެވެ.\nމިވާހަކަ، އެއަންހެންމީހާ ކިޔައިދިނީ ސޯމާލިއާއަށް އެހީ ހިފައިގެން ދިޔަ ރެޑް ކްރެސެންޓު ޖަމާއަތުގެ މީހަކަށެވެ. އެމީހާއަށް މިވާހަކަ އިވުމުން ވަރަށް ހިތުގައި ޖެހުނެވެ. އަދި އެމީހުން އެއަންހެންމީހާ ދިރިއުޅޭ ހިސާބުގައި ފެން ވަޅެއް ހަދައިދިނެވެ.\nޔޫޓިއުބުގައި އިން މިވީޑިއޯއަށް މީހަކު ކޮމެންޓު ކުރަމުން ލިޔެފައި ވެއެވެ. “އެމެރިކާގައި މީހުންނަށް ހުރިހާ އެއްޗެއް ލިބިފައިވާއިރުވެސް އަމިއްލައަށް މަރުވާން އުޅެއެވެ. މިއަންހެންމީހާ އެތަކެއް ސަތޭކަ މޭލަށް ދަތުރުކޮށްފައި އެދިޔައީ ދިރިހުރުމަށްޓަކައެވެ. ސުބްހާނަﷲ!”\nތެދެކެވެ. ރާއްޖޭގެ ޙާލަތަކީވެސް އެއީއެވެ. ދާދި ފަހަކުންވެސް އަމިއްލައަށް މަރުވުމުގެ ހާދިސާތަކެއް ހިނގާފައި އެބަހުއްޓެވެ. އަދި އެތައް ބަޔަކު އަމިއްލައަށް މަރުވާންވެސް މަސައްކަތް ކުރެއެވެ. އެހެނަސް، މިއަންހެންމީހާއަށް ކުރިމަތިވި މުސީބާތުގައިވެސް އިސްކުރީ ކެތްތެރިކަމެވެ. ތިން ދަރިން މަރުވެ ދިއުމަށްފަހުގައިވެސް އޭނާ ކެތްކުރިއެވެ. އަމިއްލައަށް މަރުވަން ދުއްވައެއް ނުގަނެއެވެ. ދިރިހުރުމަށްޓަކައި އޭނާ އެތަކެއް ސަތޭކަ މޭލެއް ދުރަށް ހިނގިއެވެ. ގޮތް ހުސްވެގެންނެއް ނޫޅުނެވެ.\nމިހާދިސާއިން ޢިބްރަތް ލިބިގަންނަމާ ހިނގާށެވެ. ( ނިމުނީ )\nV ibraehtheri ingey..n vrh vrh happy vejje dimple grl anekka fenuneema…i missed ualot 😛 hope can c more stories frm u.. all di bst 😀\nWow v reethi rovijje hama rangalhah ves\nHehe shukuriyya hurihaa kudhin, I missed you too shabee.. HeHe\nlia , mi story kyn , bt kuda koh jumlathah athuraafa huri goih different , nice ,\nn miss u too\ndhigu story eh fennaane kamah hope kuran\nElsa dheyba emme fahun u comment kuri thanah…ingijje dhw 🙂\nMasha allah!! Vvv iburaitheri….\nShukuriyya hurihaa kudhin.. Missed you too elsa.. Hehe\nhoooon,ekkala elsa aaai shabee dho.thibeny vaahaka eh upload nokohgen.haadha jobless baekey dho:D\nbarbie hama j vany , lol\nBarbieeee… Long time no talk. Can u come to our chat page in this site??\nmasha allah kihaa ketheri anheneh dhivehinah ehen kekurah nengeny kevegenbaa…..\nDhoa, vedhaane minvarah eeman vaan neygeythee kamah..\ney hageegey muslimun naky……..v v v dheravehje mivaahaka kiyaafa …….efen valhu hadhaidhin meehunaves ﷲ barakaah lahvaane…….kehtherin naaieku abadhuves ﷲ vodhigenvey………\nPls change you name\nAlice Pearl Jana\ney vv v iburahtheri hama ragalhahvess rovijje i want to ask u smthin thi haadhisaa higy kn aharakutha fen fodhehnulibigen?<3\nthi haadhisaa higy kon aharaku tha?\nvvvvvv iburahtheri i luv it..<3\nVvvvvvvvvvvvvvvvvvvvvvvvvvvvvv salhiiiiii.. Moral ix vvv nyc.. I luv dis.. Hop2c mr…\nހިތާމަ އެހެނިހެން ލޯބި November 6, 2019\nލޯބިވެރިއެއް ތިނޫނީ މަށެއް ނޭދެމޭ..17\nނުހައްޤު ލޯބި (ޓްރެއިލަރ)\nހިތާމަ ލޯބި August 7, 2016


4 Leadarun Soi Kuri Ehves Ehbas Vumeh Nei - Raees Solihuge spokesperson\n4 ލީޑަރުން ސޮއިކުރި އެއްވެސް އެއްބަސް ...\nސައުތް އެފްރިކަން އެއަރލައިންސްގެ ދަތުރުތައް އައްޑޫ ...\nby vomadmin December 2, 2018\n4 ލީޑަރުން ސޮއިކުރި އެއްވެސް އެއްބަސް ވުމެއް ނެތްކަމަށް ރައީސުލް ޖުމްހޫރިއްޔާގެ ސްޕޯކްސްޕާސަން އިބްރާހިމް ހޫދު ކަށަވަރުކޮށްދެއްވައިފިއެވެ.\nސަރުކާރު އެކުލެވުމަށާ މަޖިލިހުގެ ގޮޑިތައް ބެހުމާ ގުޅޭ އެއްވެސް އެއްބަސްވުމެއް އެކުލަވާލާފައިވޭތޯ ސަންގުޓީވީން ތަކުރާރުކޮށް ސުވާލުކުރުމުންވެސް ރައީސުލް ޖުމްހޫރިއްޔާގެ ސްޕޯކްސްޕާސަން އިބްރާހިމް ހޫދު ވިދާޅުވީ4ލީޑަރުން ސޮއިކުރެއްވި އެއްވެސް އެއްބަސްވުމެއް ނެތްކަމަށެވެ.\nއެހެންނަމަވެސް އެއްބަސްވުންތަކެއް ޕާޓީތަކުގެ މެދުގައި ވެވިފައި އެބަހުރިކަމަށާ އޭގެތެރޭގައި އަނގަބހުންވެވިފައިވާ އެއްބަސްވުންތައްވެސް އެބަހުރިކަމަށް ހޫދު ވިދާޅުވިއެވެ. އެކަމަކު އެކަމުގެ އިތުރު ތަފްސީލެއް ހޫދު ހާމަކުރައްވާފައިނުވެއެވެ.\nހޫދު މިހެން ވިދާޅުވިއިރު އެމްޑީޕީން މަޖިލިހުގެ ހުރިހާ ގޮޑިއަކަށް ކުރިމަތިލާން ނިންމީ4ލީޑަރުންގެ އެއްބަސްވުމާއި ޚިލާފަށްކަމަށް ބުނެ އެކަމަށްވަނީ ފާޑުކިއުންތައް އަމާޒުވެފައެވެ.\nއެމްޑީޕީން މަޖިލިހުގެ ގޮޑިތަކަށް ވާދަކުރުމާއި ބެހޭގޮތުން ގޮތެއް ނިންމުމަށް އެޕާޓީގެ ގައުމީ މަޖިލިހުން ރޭ ބޭއްވި ޖަލްސާއަށް ރައީސް ސޯލިހު ވަޑައިގެންފައި ނުވެއެވެ.\nރައީސުލް ޖުމްހޫރިއްޔާގެ ސްޕޯކްސްޕާސަން އިބްރާހިމް ހޫދު ވިދާޅުވީ އެމްޑީޕީގެ ގައުމީ މަޖިހުގެ ޖަލްސާއަށް ރޭ ރައީސް ސޯލިހުއަށް ވަޑައި ނުގެންނެވުނީ އެމަނިކުފާނުގެ މަސައްކަތްތައް ތާވަލްކުރެވިފައިހުރި ގޮތުންކަމަށެވެ.\nސައުތް އެފްރިކަން އެއަރލައިންސްގެ ދަތުރުތައް އައްޑޫ ސިޓީ ގަމަށް ފެށުން\nސައުތް އެފްރިކަން އެއަރލައިންސްގެ ސީދާ ދަތުުރުތައް އައްޑޫ ސިޓީ ގަމަށް ފަށައިފި